今日係暑假之前嘅最後一日,我瞓完個所謂嘅結業禮之後,就比人迫咗去影咗幾幅相,用啲自己都覺得好假嘅微笑應酬完佢地之後,就自己準備番屋企。正當我以為今日又係一日無聊嘅一日,諗住返去自己打下波睇下書嗰陣。我喺等車嘅時候突然收到一個電話,係老母打嚟：「喂？阿希呀？你老豆今朝突然死鬼咗呀,你快啲番黎先啦,我有啲重要野要同你講呀」「哦。」相信好多人聽到呢種消息之後都會好驚訝或者...傷心?但係我由小學開始就已經對自己老豆一啲感情都無,更何況係所謂嘅愛。而我老母亦喺嗰陣同我講咗佢地已經離咗婚三年嘅事實,仲讀緊小學嘅我完全無唔開心,反而仲覺得...有啲開心。我而家都一樣,完全無任何嘅情緒波動,雖然由細到大我都同老豆一齊瞓,但我成世人根本就冇感受過父愛呢樣嘢,佢亦都無展現過任何關心俾我。講咗咁耐我都唔記得介紹自己...我個名叫葉正希,一個好普通嘅名。準備升中3,身高175,個樣都算話係中上, 性格比較內向,最討厭人多嘅地方,但成日有女仔嚟搵我。我喺學校朋友唔多,屋企就有個四十歲但係個樣望落得廿五歲嘅老母,仲有個細佬,之後老豆就啱啱走咗,如無意外就係因為肺癌。我返到屋企之後,老母就同我講佢用咗老豆嘅遺產係附近買個五,六百呎嘅單位。我都係而家先知原來老豆儲咗咁多錢,竟然可以買到呢啲私人住宅,但係我問咗老母之後先知,原來佢係同佢嘅fd一齊買嘅,話係想我同佢個fd個女一齊住...我平時唔會主動溝女,一向都係順其自然,感覺啱就可以,所以從來無拍過拖,希望嗰個女仔唔好係啲性格惡劣嘅公主病。傾咗一陣之後,我決定八月尾就會搬入去,而且老母話嗰個女仔同我同一間學校,好似仲要係同級。雖然突然搬出去有小小突然,但係辛苦咗老母咁多年,都係時候要俾佢放鬆一下,而且佢係出面仲有兩個舖位租比人,所以生活都唔成問題。話咁快打下波又忙下就到咗八月尾,我都執好曬啲野準備好,終於喺24號嘅夜晚搬到入去,間屋都唔錯...啲顏色都配搭得好舒服,而且仲係三房一廳。好快我都搞掂曬啲野,而時間亦都黎到8月31號嘅夜晚...嗰個女仔到底幾時會嚟?正當我抄考完所有暑期作業嘅時候之後,已經九點幾。喺我去完個廁所之後,我聽到突然有人㩒門鐘。...係嗰個女仔？但佢應該有鎖匙,所以我認為係半個鐘前嗌嘅外賣,我喺銀包拎咗張五十蚊,諗住開門跟住比錢果陣...

當我開門諗住比錢嗰陣，我見到嘅唔係外賣員，而係一個女神，佢叫黃愛盈，隻眼同普通亞洲人一樣係深棕色，但總係能吸引我嘅目光，有清純嘅外表，加上無法用文字可以形容嘅可愛，性格開朗，有唔少同性朋友，身高應該有155，留住及肩嘅中短髮，成隻公仔咁，見到都想攬住佢，有陣時上堂我都會忍唔住望過去。開咗門見到佢之後，佢就問我可唔可以入黎先，我保持住一個好冷靜嘅樣俾佢入到嚟。佢一入到嚟就笑住咁講：「估唔到會係希哥呀...講明先呀，你唔好亂嚟呀，我同auntie講架。」當我諗住開口問我腦中嘅一大堆疑問嗰陣，佢又問我佢間房係邊，話係想快啲擺低啲嘢去沖涼。但係見佢咁樣應該都未食嘢，所以我就整咗碗餐腸麵擺喺枱面比佢食。10點半果陣，佢無端端走嚟我間房到，我見到佢著住白色T加一條黑色運動短褲，露出咗一對白滑嘅美腿，而且啱啱沖完涼，身上仲有陣香味，令到我唔太敢望埋去。「希大佬～你咁靚仔肯定做晒功課啦～」，佢用水汪汪嘅雙眼直視住我講。呢種語氣...唔使諗都知係掂都未掂過啲功課。 ​「下不爲例。」，見到佢白裡透紅嘅可愛模樣，唔知點解我拒絕唔到佢。反正我都係抄人，借俾佢都無所謂，之後佢就番咗房努力學習，而我google完「點解沖完涼之後嘅女性會令人感到怕醜之後」就去咗瞓覺。臨訓之前，千萬種諗法係我腦中浮現，呢個女仔...我對佢係幾有好感，但又唔係話係鍾意...雖然我都唔知鍾意係一種咩嘅感覺...人際關係真係麻煩。等陣...我個外賣呢？第二朝六點半，我一如平常咁俾個鬧鐘嘈醒咗，個人清醒之後我就打開門準備去廁所刷牙洗臉，一諗到對面房有個異性同學係到瞓緊覺，呢種感覺...有啲神奇，同埋...我個心臟跳得快咗。梳洗完之後，我就去咗煮兩人份嘅早餐。煮完都已經七點，我換完校服之後，見佢好似仲未起身就諗住過去叫埋佢，我入到佢間房之後見到佢雖然訓得好霖，而且個睡姿都有少少不堪入目，但總覺得...好可愛。 「喂，起身喇黃愛盈。」，唔知點解，我總覺得自己嘅聲線好似溫柔咗。佢聽到之後就好乖咁起咗身再伸個懶腰，曼妙且玲瓏浮突嘅身材一覽無遺。我等埋佢搞掂晒啲嘢食埋早餐已經7點半，再唔出門口就要遲到喇，「行喇公主。」,我隨口講咗出嚟。之後我哋上到巴士。傾計途中我得知我哋今年又同一班，同埋佢之前原來唔見咗條鎖匙，所以放學之要去配返條。我同佢講返到學校之後唔好同任何人講我哋而家一齊住，唔係嘅話我應該會變成大部份人嘅公敵。返到去班房，佢就去咗同佢啲朋友坐，我亦都求其搵咗一個角落頭位坐。...因為我唔係幾鐘意同人坐，還掂遲啲班主任都調位。因為頭一個禮拜放半日，所以好快我就瞓到放學。放學之後，黃愛盈同我講佢想食飯先，所以我哋就求其搵咗間茶餐廳坐低咗。

我地求其搵咗個位坐低咗，嗌咗嘢食之後，好死唔死俾班同班嘅八婆見到我同愛盈食飯，佢地嘅其中一個，懶係熟咁痴埋嚟問我地，「喂喂，你哋兩個做乜一齊食飯嘅？幾時一齊架？幾時請食出pool飯呀？」係一個望落幾清純嘅女仔，而且應該係運動型，身形都算係女神級，應該有唔少人追。「一齊食餐飯有咩問題？你係佢阿媽？咁關心佢？」對住佢呢啲麻煩嘅問題，我選擇以冰冷嘅聲線反問返佢。「車...問下姐！洗唔洗咁樣窒住晒呀...」講完呢句之後佢就好尷尬咁樣返位食嘢，我望一望愛盈，只見佢塊臉好似有啲紅。...唔通佢發燒？睇黎一陣要買返啲感冒藥...我望佢塊臉唔小心就望到入咗神，因為實在太靚，白裡透紅嘅臉頰，加上佢無比迷人嘅五官，我塊臉好似有少少熱...「做...做乜係咁望住我呀...」佢發現到我嘅目光之後，塊臉紅到好似番茄咁望住我。「無...你塊面做乜咁紅？唔舒服？」我移開視線講。「唔...唔係呀快啲食嘢啦，我想返屋企喇！」食完嘢之後我哋就去咗配鎖匙，全程都見唔到一個熟人，跟住我哋就搭車返去，結果去到巴士站又見到頭先個八婆係度等車，佢見到我哋之後又過嚟「關心」我哋。「喂～返去都一齊，你哋兩個果然係有嘢，唔係同居埋添呀嘛？」我選擇無視佢嘅問題，雖然後者係事實...「黃愛盈，你唔係話你阿媽叫你快啲番去咩。我都有嘢做，不如一齊飛的？」我一路講一路同佢打眼色。「係...係喎...我都差啲唔記得咗添，咁我哋走先喇瑩瑩。」我都係而家先知個八婆叫瑩瑩，之後我哋就係隔離截咗架的士，上咗的士之後愛盈就用佢楚楚可憐嘅雙眼望住我。「點解我哋要避佢哋嘅？」佢用一把好可愛嘅聲線問我。「因為佢哋好煩，問呢樣又問嗰樣」我照直回答。「咁你覺得我煩唔煩呀？」佢繼續望住我，眼神好似有啲緊張。「唔覺...」佢咁樣望住我令我有啲唔好意思。「咁就好喇...」佢用一把細聲到正常人都聽唔到嘅聲講，但係我天生聽力就特別好，令我成日懷疑我前世係咪貓或者狗...「咁我哋之後要點答佢我哋係咩關係呀？」佢望住前面講。「你想點答？我唔介意你話我哋係情侶關係」， 我淺淺笑道。...我都唔知點解我會咁大膽講呢啲嘢，但係腦入面自動彈咗呢句嘢出嚟。「痴...痴線架你都...你就想呀你！」講完呢句嘢之後佢就淨係望住出面，無望過我，但我都隱約見到佢塊面又有啲泛紅，好彩啱啱買咗盒感冒藥。之後我哋成程都無再講過嘢，不過好快就到咗樓下，我俾咗錢之後愛盈就率先衝出去撳，上到去佢又急急腳行去門口叫我快啲開門。明明自己都有鎖匙...

番到屋企之後，愛盈就一枝箭咁衝咗入房，隔咗幾分鐘之後我就聽到佢間房充滿咗韓文歌嘅聲音...個傻妹真係...病咗都仲要係度追星，係喎...一陣要俾藥佢食先得。話咁快就到咗六點半，拎啲藥過去俾佢順便問下佢想食咩算，點知我行到佢房門敲門果陣冇人應，所以我直接開門入咗去，入到去之後，我見到佢電話仲睇緊youtube就訓著咗...呢個女仔嘅睡相，好可愛...好想好好咁保護佢...當我望住佢果陣，佢部電話突然震咗下，我下意識望咗過去，我見到應該係佢啲閨蜜send嘢俾佢，「咁你覺得佢對你有冇意思先」果個「佢」到底係邊個，佢有鐘意嘅人？咁我...仲有冇機會？係我諗緊嘢果陣，佢突然醒咗，「你點解係到嘅...」「呀...你想食咩，我嗌外賣」嗌好咗外賣之後，我就俾咗啲藥佢「你係唔係感冒，係就快啲食咗啲藥佢」「邊有呀...我咁健康先唔會好似你咁成日病呀」「點會冇呀，你今日塊面成日都咁紅」講完呢句我就伸手去摸佢額頭，「你睇下...你個額頭越嚟越熱喇，快啲食咗啲藥佢啦，一陣啲嘢到咗我再嗌你啦」講完我就番咗自己房，果個「佢」究竟係邊個......諗太多嘢...個肚又開始痛...

諗得太多野...個肚又開始痛...我啲藥...全部都唔記得拎過黎...真係麻煩...唯有食住袋入面果啲舊嘅藥先啦...雖然啲副作用好勁...睇黎聽日又要請假...結果病嗰個真係我。啲野食到咗之後,愛盈就九秒九咁係間房到衝咗出黎，我地兩個人嗌咗三盒飯（愛盈兩盒），結果我無乜胃口，淨係食咗半盒飯，跟住愛盈就拎咗我嗰半盒食埋佢，「你咁食得嘅咩」，明明佢又瘦又細粒...「唔係呀，係通常夜晚胃口特別好啫」睇黎唔可以成日都請佢食嘢...「係喇，我聽日應該唔返學」「吓...點解嘅...」，佢個樣望落好似有啲失望。「我...聽日有嘢要做」「哦～咁你聽日幾點起身，我驚...起唔到身...」原来係擔心起唔到身...「無所謂，我同平時一樣，聽日如無意外會叫醒你」「好呀！咁唔該曬先喇，咁我就幫手執垃圾當報答你啦」，佢開朗咁講。傾咗陣計之後，我就返咗房做嘢，唔記得咗講，我除咗係學生之外仲係一位網絡小說作者，所以平均每個月都可以有三四千蚊，所以如無意外嘅話，我畢業之後嘅目標應該都係作家，希望可以快啲有機會出書。出完今晚果篇文之後我都有少少眼瞓，所以睇咗陣書睇到十二點就去咗訓覺。第二朝六點我就起咗身，話說係呢間屋都訓得幾舒服，黎左咁耐都無靈體入過嚟，因為我有少少靈異體質，所以可以感覺到靈體。梳洗完之後都六點半，之後我就去探熱，果然發緊燒...但我始終都係去咗煎啲腸仔同炒啲蛋再叫醒咗愛盈，結果今日都係搞到七點半先出門口，我同佢一齊去咗巴士站，但係我哋係搭唔同車，因為我要返老母果邊拎藥。大概七點十我就到咗舊屋，老母唔係屋企...應該係去咗送細佬返學，所以我入去我攞返啲藥之後就返咗去，返到去之後都八點半。我食咗粒退燒藥之後就訓咗陣，大概十點就醒咗，之後打文打到十二點，其實黃愛盈唔係到都...幾悶，感覺好似冇人煩住我，反而有啲唔習慣，而且好似少咗個目標咁，明明只係一齊住咗兩日。整咗啲嘢食之後我就落咗樓下打咗陣波，打完波返到去沖完涼都三點九，愛盈佢起碼四點先返到...

因為黃愛盈無咁快會返到，所以我返咗房諗住睇下書先，結果睇咗成粒鐘佢都未返到，佢今日又冇課外活動...所以我send咗個訊息俾佢，「where are you？」雙藍剔...過咗一分鐘之後都係雙藍剔....但係估唔到下秒黃愛盈就打開咗門返咗嚟，而且兩隻手都拎住咗一堆食材，咁佢用邊隻手開門...我見到佢咁樣之後就即刻過去幫手擺啲食材係枱面，「你買咁多嘢返嚟做乜？」，我望住一堆無乜關聯性嘅食材。「因為你唔舒服呀嘛，所以咪諗住唔好麻煩你，等我黎泡製一個愛心...呀唔係一個愛盈大廚嘅人間美味比你囉」，佢語氣溫柔咁講。人間美麗煮人間美味俾我...諗起都...等陣先，「你...識煮嘢食嘅咩...」「唔識呀，但係我今日係google上面搵咗啲食譜，應該好簡單嘅啫～」，佢望落充滿自信。...睇黎我聽日九成都唔使返學喇...結果我都係唔放心，望住佢整。「糖同鹽點樣分架？」「炒蛋要落水定落油架？」「火腿係生定熟架？」...結果一個鐘之後，愛盈終於好成功咁整碟火腿炒蛋同可樂雞翼出嚟，仲有兩碗公仔麵，因為佢唔記得買米...而且有九成都係我整。食完嘢之後，愛盈話有少少嘢同我講，「聽日呢...err...聽日呢...你放咗學之後得唔得閒呀？」，佢怕醜咁望住地下講。唔通呢個係約會嘅節奏？「做乜咁問？」，我吞一吞口水之後講。「因為...聽日瑩瑩佢話要上嚟教我整甜品...」瑩瑩?之前嗰個八婆?等陣先...「上...上嚟?」「係呀...所以我先諗住問你得唔得閒放咗學之後係出面留耐少少囉」「好...」，我苦笑道。我嘅約會呢........

傾多陣之後我就番咗房打文，打完文之後都十一點幾，當我諗住企起身果陣，我突然成身發熱，之後就眼前一黑...當我起身果陣已經六點，但感覺只係過咗十幾分鐘,最後我都無諗太多，梳洗完之後就煮早餐跟住換校服。件校服我明明記得買大咗一個碼...但係著上身果陣唔之點解好似有少少細件咁，唯有放學果陣買埋啦,又要嘥錢...還掂我都冇咁快番得屋企住...希望今日唔好爆呔啦...換完衫之後就要去叫公主大人起身，話說唔知點解由起身開始我隻耳仔就好似好乾淨咁，聽嘢都清咗，而且唔知點解好似唔洗戴眼鏡睇嘢都好清楚，明明我有600度近視，睇嚟晏啲放學果陣要順便去眼鏡舖驗一驗眼喇...「起身喇公主大人」「係～～」七點果陣我哋終於可以好難得喇咁搞掂曬啲嘢，但係我哋發現咁早好似無乜好做咁，結果都係出咗門口，搭車個陣愛盈突然問我，「點解你今日唔帶眼鏡嘅？同埋點解你好似高咗咁嘅」「我今日諗住試下唔帶眼鏡...同埋我發育緊，唔似你咁樣細細粒」講完之後我伸手摸咗佢個頭一下，我都唔知點解我會咁做，可能係因為佢實在太可愛，好似啲小動物咁，令我忍唔住伸手去摸佢個頭，但係最令我意外嘅係佢竟然完全唔抗拒，而且仲講多咗一句「不如你唔好再帶眼鏡啦，你咁樣...都幾靚仔...」「...好...」竟然冇反應...之後我哋兩個都無再講嘢，就咁一路番到學校，番到課室之後，我望一望座位表先發現得番一個角落頭位，不過咁樣正合我意。因為可以比我上堂訓覺，當我坐低咗之後，我發現愛盈就坐係我隔離。而八...螢螢就坐係佢前面，我而家先知我同佢同班...而坐喺我前面嘅係我識咗十年嘅兄弟，阿龍，我同佢嘅默契仲好過親生兄弟，所以我哋上年一齊拎咗籃球學界嘅冠軍，不過以後都應該唔會再有機會...上咗成日堂之後終於都放得學，但係放咗學之後我仲未番得屋企...愛盈同螢螢就番咗去整甜品，而阿龍佢就去咗籃球隊練波。得番我一個冇野好做，唯有去圖書館搵啲書睇下爆唔爆到靈感寫文,借咗啲書之後我就去咗買校服同驗眼，視光師話我嘅近視無咗，我問佢原因果陣佢竟然答我唔知，唔清楚...搞掂曬啲嘢無乜嘢做我就諗住去公園坐陣寫下文...但途中我竟然見到啲嘢令到我俾佢吸引咗過去...

「喂～有無人呀～～帶我番屋企啦～～免費架～」咩聲...呢個公園入面明明咩人都無...我聽到呢啲聲之後企咗起身，向發出聲音嘅方向望咗一望，只見地上有一個紙箱，我出於好奇心行咗過去，望入個紙箱，見到一隻全黑嘅貓，佢望住我講，「喂！喂你啊！帶我走呀！我兩日無食嘢喇！你屋企最好同我有啲好食嘅罐罐呀！」我下意識咁抬頭向周圍望咗一望，周圍仍然係咩人都無，「喂...點解你識講嘢嘅...」「點解你聽得明我講嘢嘅？！點解人類識聽我講嘢嘅！？？」呢個時候我隻腳嘅旁邊碌咗一粒波過嚟，之後過多幾秒就有隻狗一路講嘢一路執佢主人掉過嚟嘅波，「好攰呀...但係見到粒波就想咬...好肚餓喇我已經...」點解...我會聽到動物嘅聲音...「喂小心啲啦死蠢，你爭啲就踩到我喇！」我望向地下，竟然係一隻螞蟻同我講緊嘢...我拎起個紙箱，將佢放喺長凳上面諗住冷靜下。我而家諗到嘅唯一可能性，就係我有超能力，但係...點解我嘅超能力會廢到咁嘅...正常嘅主角嘅超能力唔係應該係瞬間移動或者係時間暫停果啲嘅咩...同動物溝通有咩用呀...仲有呢個唔係愛情故嚟嘅咩？雖然我接受唔到呢個咁廢嘅超能力，但係我好快就冷靜咗，而且可以同動物講嘢其實都幾有趣呀...「我有嘢食未呀...好肚餓呀...我想食罐罐...」「我再過多一陣就會帶你番去架喇，如果你無家可歸嘅話以後住係我屋企都無問題，同埋你有冇名？」「我之前嘅主人無幫我改過名，同埋我唔係幾好意思咁樣麻煩你...」「點會麻煩我呀...仲有等我幫你改個名啦，你係男仔...咁嘅話就叫.....憶奇啦...」係呢個時候，愛盈send咗條msg嚟，盈－你番得嚟喇～螢螢佢啱啱走咗喇～－Ok之後我就入咗屋企樓下等lift，因為我去嘅公園其實就係屋企樓下，部lift嚟到果陣，我竟然同螢螢撞到正一正，但係好彩佢講緊電話完全留意唔到我，唔係嘅話我又要比佢問呢樣問果樣，上去個陣憶奇又同我講嘢，「我咁樣都係唔係幾好...我聽日都係自己出番去生活啦...」「你.....」轉眼間就番到門口，入到去之後我就見到愛盈行過嚟，雙眼發曬光咁望住憶奇。「嘩～～係貓貓呀～～好得意呀～～攬攬～～」憶奇喵咗幾聲，係正常人嘅耳中係十分可愛嘅叫聲，但實際上其實係咁樣...「嘻嘻嘻～我都係決定麻煩曬你好啲喇～」你隻死嘢...「咦貓貓你啲肉球點解咁污糟嘅？等我幫你沖個靚涼啦～」，黃愛盈抱走憶奇，急急腳咁行入廁所。「喵～喵嗚呀！汪！」（唔好！冷靜！你冷靜下先！呀！！！），憶奇撕心裂肺咁求救。...汪？睇嚟呢個屋企以後都無得靜喇...

話咁快就過咗一個月，呢一個月嚟都無乜大事發生。睇新聞都未見過話發現超能力者，不過唔知點解我硬係有種感覺有超能力嘅人唔只我一個咁...而我嘅超能力最近都發生咗少少變化，變成可以直接用超能力同動物溝通，不過只限小動物。同埋可以將我已知嘅動物特性複製係自己身上，不過目前只係得三成嘅效果，例如我想複製鷹嘅翼出嚟果陣淨係複製到啱啱出世嘅大細，但係可以同時複製三種動物，而且呢種能力可以透過不斷鍛鍊去增強 。另外我嘅身體好似都強咗，而家嘅體能仲好過受傷之前嘅癲峰狀態，而我嘅身高亦都由175成長到186。講番正題先，今日係星期日，愛盈起咗身之後我就整早餐俾佢同憶奇食，話說雖然憶奇係度又好食又好住咁，不過其實我每個禮拜都會帶佢落樓下一齊訓練，所以佢嘅身型都ke保持得好健康，喺食早餐果陣，我突然醒起啲嘢，「黃愛盈，你溫咗書未」「點解要溫書嘅？」，我側一側頭問。「聽日英文默書...」「大鑊.....！」嗰一日自從食完早餐之後，愛盈就無再係間房到出過嚟......而我就唔使咁麻煩，只要默之前用貓嘅記憶力睇一睇本書就可以輕鬆pass到。第二日番到學校之後，阿龍就走埋黎問我玩唔玩後日舉行嘅社籃（我哋學校分咗四社，就係紅黃藍綠，而十分巧合地，我，阿龍同愛盈都係黃社），「無所謂」我右手托住下巴，用平淡嘅語氣同佢講。「咁睇黎雙子星要重出江湖喇！！！」阿龍滿腔熱血咁講，騰孔中好似仲有熊熊烈火。雙子星....

雙子星...係呢間學校嘅一個傳奇故事兩年前,我同阿龍帶領住呢間學校嘅籃球隊打入學界嘅決賽,我果陣場均可以拎到40分,而阿龍場均有十個助攻,我同阿龍比人稱為最有潛力嘅小前鋒同控衛。亦都比人一致認為有幾會可以去美國發展,而且果陣仲係form1 嘅我地打緊嘅唔係細grade,而係有一堆強敵嘅大Grade(勿當真)但係就係比賽當日,阿龍發咗高燒完全打唔到比,而我亦都係第一節嘅時候就受咗傷,結果果一年我地凈係拎到亞軍。第二年,我地雙子星加上一個米九嘅中鋒,成功毫無壓力咁拎咗冠軍。但係果一年,我嘅腳傷嘅情況其實唔太樂觀,每次比完賽都要唞兩三日先可以勉強跑得郁,而且傷勢不斷復發。最後亦都患上咗抑鬱症,所以我決定咗退出籃球隊,亦代表咗雙子星嘅其中一粒,正式隕落。但係聽人講...今年米九中鋒嘅實力大增，所以校隊都有機會可以二連霸，睇嚟今年嘅社籃...應該幾有趣。阿龍同我答應咗參加社籃之後，唔使兩個鐘，全校都傳緊雙子星重新回歸嘅事...話咁快就去到比賽當日，我哋黃社好輕鬆就打咗入決賽，而我哋嘅對手係...綠社嘅阿峰，即係米九中鋒，係就嚟開波果陣，「今年，再創造多次100奇蹟！」，阿龍熱血沸騰咁講。（上年社籃嘅決賽我哋嘅總得分係100分，而我嘅波衫number係1號，阿龍係00號，所以就叫做100奇蹟）「簡單。」，我回答。比賽正式開始，阿峰贏咗跳波，觀眾係到歡呼，我望過去，見到愛盈好似啱啱先完咗課外活動過到嚟，而且手上舉起咗一塊板，上面寫住「希哥加油！」，佢幾時整架...講番正題，對面控衛拍波過咗半場之後畀阿龍一下偷咗，我隨即緊貼向前跑，之後阿龍將粒波傳到去籃板位置，粒波透過籃板反彈，我隨即跳起嚟個暴力入樽，完成咗一個完美嘅Alley－oop（空中接力），全場氣氛立即沸騰，我向住愛盈做咗個拉弓射箭嘅動作（參考咗Jamal Murray嘅bow&arrow），我哋兩個相望，同時笑咗。對面開咗波過咗半場之後就傳咗俾企喺三分線外嘅阿峰，當所有人以為佢會再傳波果陣，佢直接起手，粒波應聲入網，三分命中，原来呢個就係佢實力大增嘅原因...睇嚟有啲嘢玩喇......

黑貓...呢個係籃球場上人哋對我嘅稱呼。因為長期係猛烈嘅陽光下訓練而曬黑嘅皮膚，靈活嘅身手，比人嘅感覺好投入但同時又好冷靜同沉默。每次企係籃球場上面果陣我都會完完全全咁投入落比賽到，因為...我鐘意籃球，至少係一年前都仲係...雖然係中一嗰陣我已經越級打緊大grade，但係果陣淨係打波打咗一年都無嘅我竟然會覺得無乜挑戰性。而且仲記得一開始打波果陣我好廢，用咗半年先學識射波，但係我鐘意呢樣運動嘅原因就係因為我廢，我享受進步，享受挑戰嘅感覺。所以我暑假果陣，每日至少有十個鐘都係籃球場到，就係因為咁，我將所有我學過嘅嘢都練到爐火純青，結果反而令到我失去咗原本嘅感覺，無咗挑戰性。所以我果陣嘅目標其實係幫學校拎咗冠軍就去美國發展，但係呢個時候就出現咗我最大嘅敵人...傷患...傷患令我所有計劃都打亂晒，所以最後我放棄咗呢個目標，轉為集中係寫作上面，至於點解係寫作...就係因為我想實現初心，享受挑戰同突破，同埋...打破常人嘅故有印象，對於事物嘅印象...所以放棄咗籃球夢之後我就留咗係香港，之後就變到而家咁。阿峰佢竟然練咗咁穩定嘅三分，加埋佢嘅籃底技巧...睇嚟今場有啲難搞...阿龍拍緊波過半場果陣我同我哋嘅中鋒講咗下一球開始由我守阿峰，之後我幫阿龍做咗個單擋，然後出返去三分線接波起手，雖然對面換防換得都幾快，但係係我面前，都係慢得濟，我起手之後直接轉身，然後身後傳嚟穿針仲有歡呼聲，Answer Three...時間直接嚟到第四節嘅最後三分鐘，比分係52－52，而雙方嘅體力都差唔多用盡。但係我嘅體力竟然比我想像中好咗好多...我嘅活力好似源源不絕...順帶一提我哋果邊數據最好嘅係我嘅40分同12籃板而對面嘅就係阿峰嘅28分11籃板5助攻。係對面控衛嘅一個失誤下，球權落到我哋到，阿龍直接將粒波傳落我度，我帶過半場之後選擇放慢節奏，係進攻時間淨返五秒嘅時候，我運用咗中鋒嘅pick，直接係三分線後三步出手，不過直覺話俾我聽呢球唔會入，所以我起手之後跑向籃底，粒波果然冇入，我避過米九嘅阿峰，將粒波大大力咁送返入網，現場起氛再次沸騰。但係阿峰保持冷靜，靠住隊友嘅一個長傳直接入咗球三分，時間淨返分半鐘，我傳波比阿龍果陣，阿峰突然拍走咗粒波，向籃筐跑去，不過佢竟然係快攻射三分，三分入咗之後對手用全場緊逼嚟壓制我哋，但係比阿龍搵到破綻之後長傳俾我射三分，三分輕鬆取得，比分嚟到57－58。我哋落後一分，而時間淨返30秒，對面拖延時間淨返6秒果陣射失咗兩分，我拎到籃板之後即刻嗌咗個暫停。時間淨返4秒暫停結束咗之後，阿龍直接傳咗粒波比我，我帶波剷向籃底，但係係罰球線急停，令到防守球員跌到嘅同時阻礙咗阿峰補防，我隨即出手...響哨聲響起...裁判宣佈最後嘅比分係59－58，黃社三連霸，觀眾同隊友嘅歡呼聲不斷，但係我無太激動，因為所有嘢都係我預料之中，包括果球失誤...其實係為咗消耗對手嘅體力，同埋營造呢一球絕殺。比賽完咗之後，阿峰行埋嚟，我本來以為佢會因為我嘅退隊而討厭我，但係佢竟然咁樣講：「希哥，我哋今晚有個籃球隊嘅聚餐呀，教練都會嚟，你一定要到呀！」「你唔嬲我？」，我望向佢雙眼「無人會嬲你架，我哋嘅英雄」，佢微笑道。講完之後佢就去咗換衫，之後愛盈就跑過嚟攬住我，「嚇死我喇...我仲以為我哋會輸呀...」俾佢攬住...雖然心跳加速咗，但亦有種平靜嘅感覺，令我忍唔住摸佢個頭，「傻妹...我而家成身汗呀...」佢聽到之後就彈開咗...換完衫之後阿峰就send咗個訊息嚟。－一陣八點半老地方！記住嚟呀！－ok八點半...而家先七點...仲可以返去換件衫先後再出嚟，係搭緊車返去嘅途中，我問黃愛盈，「黃愛盈，你一陣得唔得閒同我去一個地方？」「好呀～」

返到屋企之後，我哋好快就換返出街衫之後唞咗陣唞到八點就再出門口，因為我哋要去嘅地方其實就係學校附近。喺啱啱上到車五分鐘之後，巴士到站，唔知點解突然有好多打工仔上咗車，而我同愛盈因為企喺角落頭位，所以比人迫到痴埋咗一齊，身貼身。本來我哋仲係度傾緊計，但係之後十分鐘嘅車程我哋都保持住呢個動作一粒聲都無出過。落車果陣我哋兩個仲要紅都面曬，成隻返茄咁，而且我果陣先發現我哋原来不約而同地着緊情侶裝，白衫黑褲同黑鞋，十足十一齊落街食飯嘅情侶，但係當愛盈發現我哋落車嘅地方之後，就即刻問我，「點解我哋係度落車嘅？呢度唔係學校隔離咩？」「因為我哋要去嘅地方就係前面。」眼前，係一間小餐廳，呢一間小餐廳係教練嘅老婆同佢一齊開嘅，所以可以話係佢嘅副業。以前每次我哋籃球隊打完比賽之後，都會十二個人加埋教練一齊嚟呢度食野，通常都係由我，教練，同教練嘅老婆迎映姐一齊煮嘢食俾大家，每次都係齊齊整整十四個人圍埋一齊食飯一齊傾計，嗰段時光...其實都幾開心，但係至從離開咗籃球隊之後，我就再無嚟過呢度，因為我驚...佢哋會討厭我。之後愛盈就同我一齊入去，打開門之後，眼前淨係得教練同迎映姐係到，「希哥！你果然仲係咁準時喎！快啲過嚟幫手炒埋碟菜佢就得喇，佢哋班友仔頭先話咩隔離個街場有女就衝晒過去」，教練燦笑道。「...好。」，我呆一呆，然後回答。之後我就拎咗張凳畀愛盈坐低跟住入廚房幫手，炒緊菜嗰陣我忍唔住問教練，「其實你哋嬲唔嬲我...咁樣突然走咗去，辜負曬你哋對我嘅期望...」「傻啦，無人會嬲你架，我哋反而更多謝你，比機會我哋去吸收挫敗，你都唔好再自責喇，你已經付出得夠多架喇，努力咗咁耐，係時候要休息，希。」「教練...多謝。」「好喇！搞掂喇！拎啲餸出去之後就call佢哋返嚟啦！」「好。」我笑住講，因為我覺得...好溫暖...出到去之後，我見到迎映姐同愛盈傾緊計，「希哥有眼光喎，個女朋友仔又乖又可愛。」，迎映姐舉起手指公。正當我哋兩個唔知點解釋果陣，阿峰佢哋返咗嚟，「喂阿希！啱啱拎到個靚女嘅ig呀，晏啲send比你呀，咦？果個女仔邊個嚟架？」，阿峰詫異咁望住黃愛盈。「人哋女朋友仔呀～」，迎映姐笑道。佢哋聽到之後全部一齊嗌：「希哥出pool喇！！！飲爆佢呀！！！」我哋籃球隊有個優良嘅傳統...就係邊個出pool就要自己灌半打啤酒...結果嗰一晚雖然我係咁解釋...但係最後都係比人灌咗半打啤酒，雖然無醉到，但係第二日都係頭痛到請咗假...（都係有準時叫醒黃愛盈）

話咁快就嚟到十月尾，亦即係令人又愛又恨嘅統測嘅時候喇。同時亦都係啲「天才」出來威嘅時候，雖然我學業方面一啲都唔需要擔心，因為我未有超能力果陣就已經已經可以排到全級三十名以內。更何況我而家有超能力，但係...某位睡公主就唔同喇...雖然統測淨係考中英數同phy chem bio，而佢中英數都算唔錯...掛...但係phy chem bio就...無記錯嘅話...佢應該無一堂係會訓得差嘅...為咗下年有機會同佢同級，所以我決定今日要同佢補習。今日係星期日，聽日就考英文同化學，咁我就同佢集中溫化學啦...之後我就叫咗佢起身食早餐，跟住就去溫書，本來我係諗住去佢間房度溫嘅，但係佢不斷堅持要係我間房到溫，咁我都無辦法，跟住佢就話番房拎筆記，等陣先...佢唔係堂堂都係到訓覺架咩？之後佢過嚟果陣唔知點解換咗條短啲嘅褲而且身上面仲有一陣香味，之後佢坐咗係我隔離，白滑嘅長腿加上誘人嘅香氣，令到誘惑嘅感覺越嚟越強烈。呢個時候我腦入面嘅天使同魔鬼係度打緊交，結果最後...魔鬼贏咗，我伸隻手去下面...嘅櫃桶拎我本筆記上嚟，之後我哋就好正經咁溫咗兩個鐘，跟住我就決定休息下食完飯先再溫。食完飯番嚟之後，我哋就繼續溫書，而憶奇亦都係客廳過到嚟我間房，繼續訓...我下世都想做貓...，話咁快就溫到六點，愛盈都肚餓到就嚟頂唔順，而我哋都啱啱好溫晒聽日要考嘅嘢，所以我就去咗煮飯。食完飯洗完碗之後，我一出嚟就見到愛盈同憶奇一齊伏係張枱上面訓覺，見到呢個畫面...我即刻拎部電話出嚟影低佢，之後我就抱咗愛盈返佢間房，然後無幾耐之後我自己都訓著咗。 第二朝起身…「黃愛盈你記唔記得今日考咩？」「數學physics！」「...」好彩佢最後都合格晒...

又到聖誕......聖誕呢...由細到大我多數都係自己過，不過今年...唔知會唔會有個女朋友同我過...話說今日係12月22號，我哋學校今日會有個聖誕party。聖誕party其實通常都係番去玩下，影下相，不過我同愛盈前幾日就約好咗今晚食完飯之後要交換禮物，我亦都想把握呢個機會嚟同佢表白，唔係嘅話我都唔知幾時先有機會去做呢件事。而家都六點，我要送俾佢嘅禮物都終於整好咗，係我花費咗成埋訓都無訓過嘅心血嚟。不過而家係時候要整早餐喇，當我諗住企係身果陣，憶奇跳咗上我張枱問我:「我呢我呢？我嘅禮物呢？」，憶奇望到我實一實。「一早買好咗，正日嗰日先再比你。」你就好好享受我遲啲送俾你嘅比卡超衫。之後我就繼續做我平時朝朝都要做嘅嘢，叫醒公主大人。當我打開佢房門果陣，發現佢已經坐係床上面碌緊電話，「咁早起身嘅今日？」,我有少少出乎意料。「緊係啦～今日聖誕party呀嘛～同埋我都好期待你今晚嘅禮物！」,佢身上散發出滿滿嘅元氣同期待。跟住我哋就食早餐，食完早餐之後我哋兩個就出咗門口，途中我發現我哋又唔小心著咗情侶裝，入面白色長袖T，跟住黑衛衣黑褲仲有白鞋，睇嚟一陣間又會俾人講。番到學校之後，party好快就開始咗。其實聖誕party不外乎都係抽下獎，玩下啲無聊game，同食下零食，而健康嘅我就完全冇食過啲油膩嘅嘢，只係食咗幾條菜就算。而出乎意料嘅係，係party完咗之後，有一大堆人話要同我影相，仲要大部分都係師妹，無記錯嘅話之前好似有好多師妹嚟睇社籃，但係數量比起上年多咗成倍，聽阿龍估計話起碼有五至六十個唔同form嘅女仔過嚟。結果就由十二點影到兩點幾，之後就再俾阿峰拉咗落籃球場同籃球隊班人影相，最後三點先可以唞下，不過我邊有可能會唔同愛盈影呢，所以我就拉咗愛盈去一個冇人嘅地方同佢影咗張selfie，po上ig之餘順便換埋頭像，結果之後有一堆人係下面留言話點解淨係po佢，我一律都回答「秘密」兩隻字。之後話咁快就到咗夜晚，食完一餐比平時豐盛啲嘅晚餐之後，我哋就開始交換禮物，我率先俾我訓禮物畀佢，「我要送兩份禮物畀你，第一份係...呢個」我拎咗一隻寫黑貓公仔出嚟，放喺佢手上，上面簡單咁寫住一隻字－希。「呢隻公仔就代表住我，跟住你就可以晚晚攬住我嚟訓，你無得唔鐘意架你」「不過我覺得咁樣都未夠，所以我決定...送埋我自己比你。」「黃愛盈，其實我鐘意咗你好耐，可唔可以做我女朋友？」呢個時候我已經緊張到個心都就嚟跌埋出嚟，因為佢係我第一個真真正正愛上嘅人，第一個足以令我動情嘅人，第一個真心對我好嘅人，每次諗起佢，個心都好溫暖...所以如果佢拒絕嘅話，我都唔係好識點樣應對。但係我諗，只可以坦然接受，雖然好難做到。最後佢無回應到我，反而係突然開始喊。「唔可以.......」

「唔可以...唔可以吖...明明...明明....我諗咗咁耐...點樣同你講先好...結果你竟然...」呢個時候，我嘅心情已經跌到落谷底。「點解...」我個腦只能驅使我咁講。「因...因為...葉正希，我...我....我愛你！」但係眼前嘅呢個女仔，將我拉返上嚟。「...傻妹...」聽到果三隻字之後，我諗唔到仲可以講咩，只能會心微笑。係呢個時候，我鼓起勇氣，踏前一步。左手扶住佢條腰，而右手放係佢後頸，四目交投，慢慢咁貼近塊臉。最後吻向佢嘅嘴唇，好軟，仲有溫暖，原來呢個就係戀愛嘅感覺。我終於將我想講好耐，而且諗過無數次嘅嘢講咗出嚟...亦都得到咗一個最好嘅答案...呢種感覺...真係奇怪，竟然令我係咁係度傻笑。我哋嘅嘴唇分開咗之後，我問佢，「係呢，你嘅禮物...」「呀係喎！嗱」佢將一個盒擺咗係我隻手上面，我打開咗之後，發現入面嘅嘢...係一條手繩...而且仲寫住佢嘅名，「呢條手繩...代表住我...即係你以後無時無刻都要帶住佢！」「咁...沖涼同番學果陣呢...」「呢條手繩係防水架，至於番學點算...你自己諗辦法喇要～」「好啦」講完呢句嘢之後，我就將條手繩帶咗係我左手度，然後再摸下佢個頭。「你哋有冇考慮過我嘅感受架」，憶奇生無可戀咁望住我講。「女呢啲嘢自己搵啦，最多聽日帶你落樓下睇下囉...」（心靈感應）之後佢就開始係到梳自己啲毛...跟住之後我同愛盈就痴埋一齊hea到十點幾，我：「係喎...今日要出文喎...」跟住我就打開咗部notebook開始打文，「你做緊咩呀～」愛盈痴埋嚟問我，「其實我係一個網絡小說作者。」「你筆名叫咩呀，等我即刻去做你嘅頭號fans先～」「黑貓」「黑...黑貓...你係話果個好出名嘅黑貓？！」「好出名？應該都唔算掛...」「咁你仲記唔記得你嘅第一部作品叫咩名」「中學生存記囉，但係果篇我覺得寫得太差，所以而家已經delete咗喇」「你果然係果個黑貓！你記唔記得你啲文下面成日都有個人留言架？果個其實就係我呀！」佢神情驚喜咁樣講。「估唔到...我一早就識你」我講完之後淺淺一笑，望住佢清澈明亮嘅雙眼，而佢亦對住我好甜咁笑。到咗十二點,我總算係打完文,只見愛盈係我隔離就黎訓著。 「眼訓就去訓先啦。」我將右手放係佢頭上,語調溫柔咁講。 「嗯…」 佢捽一捽眼,然後慢慢咁行返入自己間房。  真係可愛…

大概七點嘅時候，個鬧鐘就嘈醒咗我。我坐起身伸咗個懶腰，但隻右手唔知點解摸到啲軟淋淋嘅嘢，睇嚟憶奇又上咗我張床度訓...因為我張床係雙人床，而且我淨係會訓係一邊,所以憶奇成日都上我張床訓。等陣先，憶奇唔係有好多毛嘅咩...我感覺到有啲唔妥，所以即刻縮番開隻手。「愛...愛盈？點解你係度嘅...」佢坐起身伸個懶腰跟住捽一捽隻眼，然後用個好嗲嘅聲線同我講，「我想同我男朋友一齊訓呀，所以我已經決定咗以後都同你一齊訓！嗱，你睇下，嘢都搬晒過嚟喇」我望一望周圍，佢竟然係我訓著果陣搬晒啲嘢過嚟...當然佢想同我訓我都唔會拒絕，所以我諗咗一諗之後就決定晏啲將佢本來果間房整成書房。「但係...你唔驚我會忍唔住對你做啲咩咩？」「如果你真係忍唔住嘅話...咁我都無辦法架喎...但係我相信你唔會亂嚟嘅～」「你個傻妹...」之後我就去咗煮早餐，而佢就去咗喂憶奇，食完早餐之後我就去整好咗間書房，整完執完都十一點，之後我就醒起我哋仲有一樣好重要嘅嘢未做，「黃愛盈，你係唔係唔記得咗有啲嘢未做？」「呀係喎！」之後佢就行埋嚟叫我踎低少少然後佢再趷高腳，然後...佢錫咗埋嚟...「morning kiss～」佢伸一伸脷之後好可愛咁樣講，「唔係呀...」「咁唔通...」佢塊面紅晒咁向小希希嘅方向望...「唔係呀...你記唔記得聖誕有咩啊你...」「哦～你又要送禮物畀我？」佢即刻笑到成個小朋友咁...「都算係掛...你跟我過嚟...」之後佢就跟咗我入書房「吓...唔係呀嘛...」佢望住枱面上嘅假期功課O曬嘴咁講，當佢諗住逃走果陣，我捉番佢過嚟然後攬住佢同佢一齊坐係張凳上面，「做晒先好走！」「嗚～～」結果我哋直到做曬啲功課果陣都保持住呢個動作，當我哋做晒啲功課果陣都已經夜晚七點，煮完飯食埋之後都八點幾，係時候要做果件事喇...

「係時候要做果樣嘢喇...」講完呢句嘢之後我就捉咗憶奇過嚟，「黃愛盈，拎果樣嘢出嚟」「好呀～嘻嘻～」之後佢就滿面笑容咁入咗房，「喂！你哋想點呀！唔係幫我絕育呀嘛？！我仲要用小奇奇架！如果真係要嚟嘅話...起...起碼都要打麻醉呀！！」之後愛盈就收埋啲嘢係身後然後係房入面慢慢咁行出嚟，「憶奇～～」「呀！！！唔好呀！！！我喵你個喵喵死喵喵呀！！」原來貓係咁樣講粗口。「你嘅聖誕禮物呀憶奇～」聽到呢句嘢之後，憶奇嘅心情由谷底彈番上嚟，雙眼發晒光咁望向眼前，而係佢眼前嘅係..一件比卡超衫，而且仲要係度身訂造㗎...佢呢個時候一句嘢都無講，因為佢諗緊佢應該殺咗佢主人好定自殺算，「試下佢啦憶奇，最多聽日帶你出去睇下貓囡囡喇，著住呢件衫...」之後佢就比愛盈笠咗件衫上身，「呀～好可愛呀～」之後果一晚佢係碼影咗超過一百幅相....第二朝......大概七點半我就醒咗....望一望右手...比愛盈壓住...痹到就黎無知覺...而我兩隻腳比憶奇壓住...所以我拎起部電話,開咗YouTube之後，搵啲鬼叫嘅聲,當我㩒咗個play button 大概十秒之後,一把尖銳嘅女鬼聲響起,佢地即刻嚇到彈咗起身,見到我之後即刻一齊咬落我到,仲要一人一貓各一邊...

比佢哋兩個咬完之後，我就乖乖地去咗煮早餐，今日係平安夜....咁不如整豪華少少啦？所以我決定整個日式早餐，煎三條鯖魚，炒兩碗琴晚淨低嘅飯，再倒三杯鮮奶，完美。但係愛盈睇嚟又訓番...所以我又要去叫醒佢多次，今次呢...都係正常少少好啲...「起身喇公主大人，你嘅早餐已經為你準備好喇，請你盡快去梳洗然後享用你嘅早餐啦。」，我扮到好似一個管家咁。之後佢就乖乖地咁坐起身然後伸個懶腰捽下隻眼，落咗床之後佢就行埋嚟嘟嘴想比個morning kiss我，但係我用一隻手指隔住佢個嘴，「刷咗牙先。」，我慢慢咁退後。佢聽到之後就嘟起塊面然後用個頭磨我個心口，係....我係有少少潔癖...之後我摸下佢個頭然後講，「乖乖....」之後佢就真係乖乖地去咗刷牙，而我就去坐好等佢，憶奇就係到食緊條魚，隔咗五分鐘之後，佢就係廁所入面出嚟，一出到嚟就衝埋嚟錫過嚟，一錫就錫咗好耐...直到我就嚟窒息先肯放開...「今日嘅早餐好似好豐富咁喎～你睇下憶奇食得幾開心～」，愛盈甜笑道。「瞄～喵呀嗚！」（唔～奴才今日啲嘢整得幾好食，破例俾你摸多我兩秒！）「因為你條魚係跟網上專整俾貓嘅食譜整。」，我慢慢咁解釋道。食完早餐之後，我哋就着住同款唔同色嘅情侶裝帶住著比卡超衫嘅憶奇出街，結果落到去之後，憶奇一直都好受矚目，「隻老鼠好似幾好食咁，不過黃色嘅...好似有毒咁。」，一隻街貓係旁邊經過果陣細細聲咁講。「喂！黃色老鼠！落嚟隻抽！」，一隻散緊步嘅唐狗對憶奇吠行咗陣之後我哋就去咗海濱公園入面搵張長櫈坐低咗，但係竟然就係咁巧合，比我哋遇到螢螢，而且佢都拎住個籃，入面仲有隻貓女...「喂hi！估唔到咁橋係到撞到你哋喎，你哋兩個果然拍緊拖喎！識貨呀希哥！」「係...係囉，你都好多集無出現過喇喎...」，我有啲尷尬咁講，唔小心又打破咗第四面牆。「嘩～你地隻貓貓好得意呀～仍仍你同佢做個朋友啦」原来佢隻貓叫仍仍...「係喎希希～比憶奇識下朋友仔都好喎～」，愛盈拉一拉我隻手講。「唔，咁你加油喇憶奇」之後憶奇就開始主動同仍仍講嘢，「h..hi，今...今日天...天氣都...唔錯喎...」之後我望向個天，烏雲密佈...差在未落雨....不過沿路見到啲小動物嘅反應睇嚟今日應該都唔會落雨。下一集憶奇篇

憶奇篇又一個...又一個垃圾拋棄我，點解人類呢種生物咁醜陋。明明一開始帶我走果陣對我好好...但係有咗男朋友之後就無再理過我...仲要拋棄埋我，唔通我天生就得唔到幸福？出世兩個月媽媽就唔見咗...爸爸就俾人捉走咗...之後我自己比人領養又拋棄...呢種生活...以人類嘅時間嚟計嘅話...應該都有兩年？唔通我要係呢個箱入面餓死...我成世貓入面都未識過女朋友仔...講開又講，個八婆真係癲架喎，竟然放我係一個咁大嘅箱入面，我跳咗兩日都跳唔到出去...「我好肚餓呀....」我忍唔住講咗出聲，我係咪已經開始餓到用唔到個腦嚟諗嘢喇....咦？果度有個人類喎...幾個鐘之後...果個人類竟然聽得明我講嘢...呢啲係，咪就係佢哋叫做超能力嘅嘢，話說呢個人類...好似叫希哥呀嘛...其實都幾好人。對比起以前果啲，佢係我見過最好嘅人類對任何事物都咁細心...但係...點解我感覺佢好似...有啲奇怪...同其他人類唔同...佢...有一種憂鬱嘅氣息，同埋唔知係我錯覺定係點，佢感覺有種...殺氣？而且...有小小恐怖嘅氣息...好似一個統治者...仲要散發住冰冷嘅感覺...而且呢間屋仲有一個人類，應該係佢女朋友，雖然佢呢個人天真又可愛，但係...佢竟然一見到我就帶我去沖涼，不過...其實沖完之後..都幾舒服呀...呢度...竟然可以令我感覺到咁溫暖，咁...我就暫且住係度啦！一段日子之後....呢度都幾爽，有兩位奴才日日服侍住我，雖然呢兩位奴才成日放閃...不過奴才希話有禮物要送比我...咁就算啦...但係我都想要個女朋友呀...再過多陣....奴...奴才你竟然送啲咁嘅嘢俾我！我嘅英姿呀！呢隻黃色老鼠都唔靚仔！雖然望落去幾好食....時間嚟到而家呢一刻...「今...今日天氣唔錯喎...」死喇！我...我竟然咁緊張？！對...對面只不過係隻貓女咋嘛！「哈哈哈...你都幾得意喎....」得意？佢話我得意？唔同佢對我有好感？嘻嘻嘻嘻...有女霖朕喇....嘻嘻...呢個時候...我後面有隻啡貓行過嚟...仍仍一見到佢之後就話，「BB！我好掛住你呀！」之後就行埋去磨佢...哈...哈....其實...單身都唔錯呀...奴才你哋做乜用個憐憫我嘅眼神望住我呀！憶奇篇完

帶完憶奇出街之後，我哋好快就返咗屋企。雖然話就話今日係平安夜，但係我哋都無咩好做，禮物又一早就交換咗，所以呢一刻我哋兩個只需要痴埋一齊就夠，唔駛做啲咩特別嘢。但係始終都係悶得滯，所以我哋開咗個電視睇，但嗰五個台一早就del咗，所以我哋就開咗某N字頭嘅apps搵下有咩戲睇。話說憶奇呢....算啦，比佢靜下都好嘅，睇到一半都無，愛盈就訓著咗，仲要搞到我成個膊頭都係佢啲口水...既然佢都訓著咗，我都唔諗住睇埋落去，因為我對眼前呢套俾小朋友睇嘅卡通片實在一啲興趣都無，我純粹係想陪下愛盈，所以我抱咗佢上張床之後就自己都訓咗。....又係呢度，我仲有意識....即係發緊夢。我而家係夢境入面身處嘅係一座籃球場，所有出入口都上鎖咗嘅籃球場。每次我發夢如果嚟到呢度，而且見咗呢個籃球場之後嘅話，發生嘅嘢，全部都會變成事實，係我最唔鐘意發嘅夢。今次嘅鎖又唔同咗...竟然係密碼鎖，上面寫住啲提示「你識嘅嘢」....呢個提示一如既往都係咁廢....我望一望周圍，然後右腳用力一下踢落對門到，對門隨住巨響飛向遠處，非洲象嘅力量真係可怕...但係睇嚟係夢境入面都可以用到超能力。強行打開咗對門之後，我見到...一道門，呢道門係我哋屋企嘅門...我慢慢咁樣推開道門，係我眼前嘅...係憶奇同埋愛盈....仲有....一個黑影，但係...佢哋兩個訓咗係地板上面...而地板...充滿咗鮮血...而個黑影...拎住咗一把日本刀...上面刻住咗一啲嘢－darkness－即係...黑暗...係呢個時候，我聽到黑影發出發出咗一啲令人討厭嘅奸笑聲...我忍唔住喇...即時我知道呢度只係夢境，我雙腳用力準備衝過去殺咗佢，佢竟然夠膽...對愛盈出手！當我想行動嘅時候，我雙腳竟然好似鎖住咗咁郁唔到...「呀！！！！！！！！！」我帶住濃厚嘅殺氣全力咁怒吼，然後親眼咁望住...佢係我眼前化成一陣風...消失咗，隨住佢嘅消失，我雙腳都郁得番。但係我無力咁跪咗係度，我竟然保護唔到愛盈...而且...呢件事係將來一年內...一定會發生....但係今次，就等我嚟破壞呢個規律，我一定要...好好咁...保護愛盈...之後我就眼前一黑....

當我再次睜開雙眼嘅時候，我已經脫離咗夢境。我望向窗外，太陽都未出嚟，愛盈當然都未訓醒，我望住愛盈，心中暗暗發誓一定要好好咁樣保護好呢個人，唔會再俾佢受傷，憶奇都係，睇嚟我以後全日廿四小時都要保持警戒喇....之後我望一望電話，而家先至五點半....趁有時間，都係打下文算，還掂又冇嘢好做，結果不知不過就打到七點幾，都打得差唔多喇....正當我諗住起身去厠所嘅時候，我部電話突然震咗一下，有一條新嘅訊息，係出版社嘅編輯send過嚟嘅，言姐－希希！！你第一本實體書已經係書局上咗架喇！！另外你第二本嘅書已經印好曬喇！差未整好封面咋！同埋呢～係你本書上架嘅同時我哋都順便送咗兩本去你屋企喇！你同女朋友睇得開心啲啦！我－言姐你點知我有女朋友架....同埋唔好叫我希希...（得愛盈先叫得）言姐－因為我哋嘅黑貓先生最近寫文好似寫得越嚟越有戀愛嘅感覺呀嘛～下次上嚟公司記住帶埋你女朋友仔呀！我要睇下佢可唔可愛！仲有仲有！簽書會嘅時間已經確定咗喇！就係2020年1月1日！地點就係公司附近嘅書店！朝早十點開始！記得早啲到呀！我－好，無問題之後我就放低咗部電話，去咗廁所，實體書上架仲有簽書會，真係一個驚喜嘅聖誕禮物，睇嚟最近運氣都算唔錯，啲嘢發展得越嚟越成功，而且而家嘅收入睇嚟已經可以維持到唔錯嘅生活不過無論如何，都唔可以放鬆警戒，去完廁所之後，我就去叫醒咗愛盈然後煮早餐，今日我決定煮個美式小小嘅早餐，炒兩隻蛋，煎少少腸仔，加幾塊多士，大功告成，憶奇聞到香味之後即係跳咗上嚟咬走舊腸仔，佢究竟係貓定狗嚟架....不過見到佢回復咗精神都唔錯嘅。食完早餐之後我哋就去咗行街，畢竟今日係聖誕節，淨係留係屋企都唔係幾好，所以我哋就出咗嚟附近嘅商場行下，當感受氣氛，順帶一提憶奇經歷完尋日嘅事之後話佢要匿喺屋企成個月...真係可憐，行咗三四個鐘我哋就番去，因為其實 除咗食嘢之外呢度都無乜嘢好行，最多嘢睇嘅就係個間九成嘅嘢都係假貨嘅玩具鋪....係番去嘅途中，愛盈入咗間士多買咗一袋嘢就出番嚟，當我想行過去幫佢拎果陣佢竟然堅持要自己拎住，咁唯有俾佢拎啦....番到去之後我哋好快就食完飯，當我諗住同愛盈繼續睇埋琴晚果套嘢果陣，門鐘聲突然響起，我打開咗門之後係我眼前嘅係一個快遞員，叫我簽收包裹，睇嚟係啲書送到喇，之後我就拎住個紙箱坐係梳化上面，「咩黎架～」，愛盈痴埋嚟。「呢個係...聖誕禮物，屬於我哋兩個嘅聖誕禮物。」就用鎅刀打開咗個紙箱，係入面拎咗兩本書出嚟，上面寫住 「《同居》第一季(上)  作者:黑貓 」，而封面係擬人化嘅貓男攬住一個犬女，我望向愛盈，想睇下佢會露出咩表情嘅時候，佢同時都撲向我，然後...扯高我件衫...「愛...愛盈？」

「你...你做咩呀...」扯起咗我件衫之後，佢就伸個頭去我個心口係咁聞我身上嘅氣味，我輕輕咁樣推開佢個頭，推開咗之後，佢望咗我幾秒，跟住就痴埋嚟好似狗仔咁樣係咁用條脷奶我塊面，佢一定係醉咗...而且成身都係酒味...佢塊面呢個時候已經紅到成個蘋果咁...之後我再次輕輕力咁樣推開咗佢，令到佢坐番好先，然後再整翻好我自己件衫佢，但係坐番好十秒都冇，佢竟然諗住除咗佢件衫，當佢除到一半果陣，我攬住咗佢，一方面想停止佢嘅動作，另一方面想佢冷靜少少先，點知我一攬住咗佢，佢就開始係我心口前抽泣，「其...其實你係咪覺得我唔夠吸引呀...點解...點解我已經主動咁同你一齊訓...你都係咩行動都冇...唔...唔通你對我咩興趣都冇...但係我明明聽過瑩瑩講過...男人好咸濕架嘛...我仲要跟住佢講嘅去做架喇...點解我咁努力都係無用呀！我係咪有咩做得唔啱呀！」講完之後佢就喊得越嚟越勁，「佢究竟又同你講咗啲咩呀...但係你真係傻瓜嚟嘅，女仔邊可以咁樣去令到自己失身架...同埋呢，你邊會唔夠吸引啫，我無時無刻都不知幾想食咗你啊，但係我唔可以咁樣做架，咁做咪無考慮到你感受囉，而且你明明一啲心理準備都冇，隻手明明已經震成咁喇，我如果咁衝動嘅話，大家做完之後都會後悔架傻豬，所以你以後都唔準咁衝動呀知道未？呢啲嘢要等情侶兩個人準備好咗先可以做架，知未？」我講完之後佢點咗下頭，而且都無再喊，跟住我哋就繼續保持住呢個動作大概十分鐘，我摸一摸佢個頭之後講，「好喇，都係時候訓覺喇。」但係佢今次無回應到我，我望一望佢，原来一早已經訓著咗...跟住我為咗唔好整醒佢，所以我保持住一個好似抱住一隻樹熊嘅姿勢咁樣抱佢入房然後擺佢係床上面，再錫佢一啖，但係唔知點解我錫咗佢一啖之後佢竟然露出咗一個超甜嘅笑容，真係可愛...呢個笑容，我拼死都要守護...之後覆咗幾個讀者嘅DM之後我都訓咗。...係香港呢一個平靜嘅午夜，同時，係地球嘅另外一面。美國洛杉磯，一間小士多入面，發生咗一單疑似係兇殺案嘅事件，死者係一位四十歲嘅男子，相信係該店嘅老闆，屍體上只有額頭上有一個子彈孔，而且現場閉路電視俾人破壞咗，而且店內所有現金都唔見晒，同埋搵到一把手槍，相信係犯人留低，所以在場警方認為呢件係一單持槍搶劫案。當一位警察拍下罪證之後，佢發現本來係子彈孔入面嘅子彈竟然變咗一粒小石，而且手槍都變成咗一個空酒樽！見到呢一幕之後，不同於某地方嘅執法人員，佢哋認為呢單案件非常有可疑，絕對唔係正常人做到嘅嘢，所以在場嘅一位警官打咗一通電話。同一時間，係洛杉磯機場嘅一個洗手間入面，一個亞洲男子掉咗咗一疊美金入馬桶，佢無沖到廁，而且直接離開咗廁所，因為佢要搭嘅航班已經可以上機，而果個航班嘅最終目的地係－香港－航班出發咗半小時之後，美國洛杉磯機場發生咗一個小型爆炸，爆炸地點係一個廁所，相信當時如廁嘅人無一生還。...當我訓醒果陣，已經朝早八點，我極速咁起身整咗個簡簡單單嘅早餐，兩碗餐蛋麵加兩杯熱朱古力，整好咗早餐之後我就番房叫愛盈起身，佢捉住我隻手慢慢咁樣爬咗起身，「呀～我個頭好痛呀...」「緊係啦你琴晚醉成咁，今日要乖乖地係屋企休息呀，知未？」「好啦...」跟住佢就乖乖地入咗廁所刷牙，佢一係廁所出番嚟就話要希希能量（即係morning kiss），補充完能量之後，我哋就開始食早餐，食食下果陣，門鐘聲突然響起...我去咗門口打開門一打開門就見到....「surprise！！我上嚟睇下你個女朋友仔喇，放假嘅話你哋一定會黐埋一齊架啦！」，言姐興奮咁講。「咁...好啦...你入嚟啦」之後佢就除鞋入嚟，一入到嚟佢就見到憶奇係佢面前，諗都無諗就抱起咗佢，「喵你個喵喵！你做乜喵嘢抱朕呀！」跟住憶奇就極速咁離開咗佢嘅懷抱，然後兇狠咁啤咗佢一下，「呀...佢最近心情有啲差...」「哦～咁好啦，你女朋友呢？」「佢食緊早餐，你跟我過嚟」跟住我哋就去番飯枱果邊，「hi～你好呀～你係咪就係希仔女朋友呀？希仔真係有眼光呀！」愛盈對於言姐嘅出現一頭霧水...「佢叫王欣言，我通常都叫佢言姐，佢就係編輯嚟嘅，我本書出到佢都有好大功勞架，跟住佢今年冇記錯嘅話係...五十二呀唔係，廿五歲先啱，唔好睇佢個樣咁，其實佢工作能力好高架，唔係嘅話都冇可能咁快就有得做編輯」，我解釋。愛盈點一點頭：「原来係咁～你好呀言姐！同埋呢...你講嘅書係啲咩呀？」「係喎你琴晚都冇睇到...」跟住我就係書架到拎番果兩本書落嚟，俾咗愛盈「嘩～呢本書，你！你終於得咗喇！」愛盈見到我終於有實體書之後，興奮到緊緊咁樣攬住我，「估唔到你會仲開心過個作者，睇嚟你哋真係真愛呀～好喇，我都夠鐘要番公司先喇，記住1月1號有簽書會呀！」，言姐企起身準備離開。「好，明白」跟住佢就自己開門走咗，「嘩～乜你下個禮拜仲有簽書會添呀～真係叻呀～抵錫～」之後我就攬住佢坐係梳化，兩個人一齊舒舒服服咁樣睇書，睇下睇下就睇到晏晝四點，我發現屋企都好耐冇執過，所以提議一齊執下間屋之後再嗌外賣，結果一開始執就執到六點幾，連個太陽都唔見埋，但係都總算係執乾淨咗，幫憶奇換埋貓砂之後我就睇下有咩外賣好嗌，正當我哋討論完食咩好，準備打電話果陣，門鐘聲再次響起，我開門之後，眼前嘅竟然係...

打開門之後，我第一眼見到嘅，係螢螢，阿龍仲有阿峰，係喎...佢哋...都好耐冇出場喇喎，講番正題，佢哋全部都好似拎住啲食物咁，正當我想問佢哋做咩嘅時候，阿龍率先講嘢，「都話係希哥開門架啦！嚟！俾錢俾錢！」 *溫馨提示：切勿沉迷賭博，否則後果大家有目共睹。跟住螢螢同阿峰就各自比咗廿蚊阿龍，「你哋究竟做乜....」螢：「我賭咗廿蚊愛盈嚟開門...」峰：「我賭咗廿蚊你哋兩個一齊開門...」龍：「我賭咗成副身家係你開門！」「真知我心....所以你哋上嚟係做咩....」,我無奈咁講。「我哋悶得滯所以咪搵你玩囉，跟住你阿媽又話你搬咗出去，所以我哋就嚟咗呢邊囉，結果就係樓下見到螢螢喇，點呀，結婚未呀你哋，咁快就一齊住。」,阿龍雙手抱胸講。「咁螢螢你又做咩」「我啱啱係屋企整咗蛋糕，所以咪諗住俾愛盈試下囉，你哋要唔要試下？」,佢講完之後提高咗佢手中嘅蛋糕盒。「我哋就無乜所謂嘅，不過希哥佢好憎蛋糕...」,阿龍以尷尬嘅語氣講。「...唔緊要，咁樣我可以俾愛盈食多啲....」「係絕咗種嘅暖男呀!點解你好似發緊光咁嘅...」,螢螢興奮咁講。「係食物嘅香氣呀！嘩！蛋糕！嘩！螢螢！阿龍！阿....峰?」,愛盈跑過嚟流住口水咁講。「你係咪唔記得咗我叫咩名...」,阿峰欲哭無淚。...  時間番到一段時間之前...香港國際機場－亞洲男子所乘搭嘅航班終於都抵達咗，但係佢辦理手續果陣又再俾職員投放奇怪嘅目光。「凌敬？你個名都幾特別喎，我係到做咗咁多年都未見過呢種名」,女職員皺眉講。凌敬只係淺淺一笑，然後講咗句唔該就離開咗。一離開機場，佢就見到一位黑衣男子，果位黑衣男子大概一米八高，同凌敬一樣，而佢嘅左眼俾黑色眼罩遮住咗，有一種神秘嘅氣場。見到黑衣男子之後，凌敬係袋到拎咗一個做工精緻嘅銀包出嚟，掉咗俾黑衣男子。「京，你嘅手信，啱啱拎番嚟」「​唔係炸彈就得，你條友竟然好玩唔玩玩炸彈，仲要光天化日搶人錢...」,京苦笑道。「啲新聞都傳得幾快...快啲送我番基地先啦~我而家好攰。」「係係..」之後京啪咗一下手指，佢哋兩個身邊吹過一陣黑風，下一秒，佢哋已經出現咗一間別墅入面。凌敬獨自入咗位於最深處嘅房間，入到去之後，係佢面前嘅係一個睇緊書嘅男人，大概三十歲，身高起碼有米九,身穿全白嘅衣著,而且有股壓迫感由佢身上散發。「老大，你叫我做嘅嘢我完成咗啦，果度嘅潛能者...睇嚟已經有三到四個組織，不過能力唔算太強，我已經輕鬆咁摧毀咗一個，仲有呢個係你要嘅嘢。」跟住佢就拎咗把日本刀俾老大，把刀一俾老大掂到之後，就變咗全黑，老大一路欣賞把刀一路講「果個人做出嚟嘅武器...果然永遠都係咁令我滿意...辛苦晒你喇,凌敬。」「點會呢老大」,凌敬臉帶一絲淺笑。「係喇，最近沙田區出現咗一批潛能者，而且仲出現咗兩個組織，然後聽聞果度仲出現咗一個好有天賦嘅武器師傅，你幫我求其叫個雜魚小隊去調查下」「收到」之後凌敬就出番去，跟住去咗別墅嘅地下室－訓練場求其捉咗四個練習緊嘅人過嚟，「喂你哋聽住...」佢將老大講過嘅嘢講多次俾佢哋聽，講完之後就直接去咗訓覺。...我哋食完啲嘢之後,愛盈就提議玩真心話。我哋五個人圍成一個圈，然後擺個唔知係邊度搵番嚟嘅酒樽係中間，跟住我就做第一個轉同埋提問先嘅人，結果一轉就轉到阿龍。但我諗唔到可以問啲咩，畢竟我哋兩個識咗咁耐...阿龍見我實在諗得太過耐，所以向我提議將佢呢個問題變做大冒險，既然係咁....「咁你不如打俾你鐘意嘅人同佢表白」跟住佢諗咗一諗就點點頭,然後拎起電話，打咗一連串號碼....

「鈴鈴～鈴鈴～」在場嘅人入面...有一個係阿龍鐘意嘅人...而我哋所有人同時望向鈴聲響起嘅方向...係...阿峰...?「喂唔係呀嘛...我直架喎，我仲要同你一齊迫過同一個浴室...咁唔通你果陣...!」,阿峰做出咗一個極其浮誇嘅表情嚟描述佢嘅驚訝。阿龍無出過聲，只係雙手抱頭，垂頭喪氣咁樣。「咦等陣先，我部電話好似較咗靜音喎，咁...」,阿峰好似鬆咗一口氣。「我...我部電話啱啱放咗係果邊...」,螢螢塊臉紅曬咁樣講。阿龍果然都仲係鐘意緊佢...呢種死唔放棄嘅精神，睇嚟我都要向佢學習下。「螢，你可唔可以同我出一出去，我有嘢想同你講」,阿龍忽然眼神堅定咁講。螢螢點下頭之後就跟住去出咗露台，雖然我覺得咁樣做唔係幾好，但係作為八卦王，阿峰點會放棄呢個大好機會...所以我哋兩個就被迫比佢拉咗去露台嘅窗簾位偷睇。係窗簾之間嘅小空間望入去，我見到阿龍同螢螢講咗幾句嘢，提高聽力之後，原來佢只係不斷咁講我愛你...而且隻手仲要緊張到震曬，之後係螢螢塊面已經紅過舊番茄嘅同時，佢竟然直接就錫咗落去，仲要錫到螢螢差唔多窒息先肯放手...如果佢俾人拒絕咗嘅話應該幾大鑊...睇到之後，阿峰竟然比佢嚇到唔小心直接打開咗露台對門，我地既偷窺行為亦都被發現，但係佢哋似乎冇受到影響，螢螢望住阿龍隻眼咁講，「如果我唔接受你，咁你咪會比人拉？死蠢嚟嘅....」,佢塊臉越嚟越紅。「咁講嘅話...即係話我得咗？！」,阿龍興奮到跳起咗身。正當阿龍係度自high嘅同時，憶奇突然行過嚟，「喵你地班喵喵！淨喵係識拍拖！嘈喵住曬！喵你喵喵！」跟住之後佢就用佢果隻細細隻嘅手閂埋對門，而且仲要鎖埋佢，結果最後我用咗半粒鐘仲有六個罐罐作為開門嘅代價，先總算都可以入番去。就係佢哋三個臨走之前，螢螢同愛盈講聽日十二點會上嚟教佢整蛋糕，而阿龍同阿峰都話佢哋有啲嘢想俾我睇所以約咗我十二點係學校隔離嘅廢校等。 同一時間－一座深山別墅內一位青春可愛嘅少女正坐係老大對面討論緊某啲嘢，「今次...你唔使跟住果三條垃圾行動，我想你潛入一間中學，幫我殺死一個人」「Daddy，可唔可以話俾我聽發生咗咩事？」「我琴晚...又發咗個預知夢，夢入面...本來應該同你一齊行動嘅三條垃圾，全部都被一個人打低曬，我睇唔到果個人嘅面目，不過憑佢果陣所在嘅大概位置，我估佢應該係個中學生,而果個位置，都淨係得果一間中學...傑鳴中學...我想你係果度，謹慎咁樣殺咗果個人，佢有一種好特別嘅氣質，所以應該唔難發現佢，不過...你一定一定要少心啲，因為...佢嘅殺氣...竟然可以令我係夢中驚醒...」「竟然會有啲咁嘅人...但係Daddy你放心，我一定會完成你俾我嘅任務！」「我都相信你，另外，我幫你搞掂曬入學嘅嘢喇，你下個禮拜會以插班生嘅身份去讀3A班，校服都準備好咗喇」講到呢度老大淺淺一笑，令少女感到十分困惑，「無嘢...我只不過係諗到，愛麗絲...都大個女喇...」「Daddy....」「好喇，你去唞下準備下啦」「知道」愛麗絲隨後乖乖地返咗房。...第二日嘅十一點半，我著好鞋就出門口，今日我打算行路過去，反正今日天氣幾好，點知行到一半嘅時候，條街又冇乜人。「喂！你！企喺到！」呢句咁老土嘅對白...

我行嘅路線一個人都無，亦都無乜人識行，因為呢個路線全部都係巷仔嚟，所以果句嘢，好明顯係對住我講，我轉身望向去聲音嘅方向，係我眼前係三個大概廿幾歲，米七高嘅男人，佢哋三個嘅樣完全一模一樣，睇嚟應該係三兄弟，「係，請問有咩事呢？」為咗唔惹麻煩，所以要有禮貌啲。「你！係咪超能力者！」超能力者？睇嚟呢三個人隊咗唔少草，不過我都幾好奇如果佢哋見到真正嘅超能力會有咩反應。「我唔係幾明你講緊啲咩」我講完呢句嘢之後，佢哋就越行越近，嚟到我面前不足兩米嘅距離，「邊有可能！明明老大俾嘅地圖就寫住有能力者係我哋面前！」唔知係我錯覺定佢哋太有默契，佢哋講嘢好似一直都係異口同聲...我望一望佢拎係手嘅地圖，的確有四個紅色點係度，但係呢張地圖明明只係張紙，點解佢啲紅點會識發光嘅？越諗越唔對路，所以我決定逃走先，正當我諗住走嘅時候，佢哋格硬講多句。「果然係能力者！殺！佢聽到關於組織嘅事！」唔係你自己講出嚟架咩...之後佢哋三兄弟隻右手同時發光，下一秒已經變咗劍，矛同盾，竟然仲有其他人有超能力，而且應該唔少嘢，當我仲思考緊嘅同時，劍同矛男已經向我發起咗進攻！好彩利用貓嘅柔軟度，我都算係勉強避開咗，但係身上都仲係有啲小傷痕，再咁避落去都唔係辦法，呢幾條友真係想殺咗我！點算好，呢個情況...就咁做。由於呢條巷仔上面就係住宅，所以一定會有窗係對住呢邊，而且一定會裝窗花，果不其言，三樓就有個小露台，我用兔仔嘅彈跳力一下就跳到兩層樓高，不過唔夠，而且無落腳點，唯有用果樣嘢啦...我合上雙眼，然後開始想像果樣唔確認真假嘅動物－翼龍下一秒，我身後就多咗一對翼，感覺有啲唔自在，但係一啲都唔重，因為呢對翼只有翼龍40%嘅大細，啱啱好可以係呢度伸展，好彩翼龍真係存在過，而且威力比起平時嘅動物竟然強咁多，但係由於係第一次用，所以我拍一下翼就飛到咗五樓，但係反而仲好，因為呢度有鐵欄杆，我捉住佢然後用力咁扯佢出嚟，暫時當係武器嚟用。我控制住平衡落返去一樓，跟住再收返對翼降落到地下，佢哋即係衝埋嚟猛攻！「呢種能力用係你身上真係可惜！俾我用嘅話一定用曬嚟玩女人！」佢哋一路攻擊一路講，但係我無作出迴避，反而用兩隻手接住咗佢哋兩把武器，用個口咬住把欄杆，因為把欄杆只係好細把，雖然我有潔癖，但係呢個時候唔算得上啲咩，因為...佢哋已經激嬲咗我...「你真係垃圾嚟...」「關你春事咩！又唔係搞你條女！」「咁就俾你哋感受下...死咗嘅世界係點...」，我睥住佢哋。我用右腳踢向劍男，佢隨即向盾男嘅方向飛去，令佢哋狠狠咁撞埋一齊，之後我再用右手拎番把欄杆，直接向矛男嘅心臟刺去，佢嘅胸膛隨即被貫穿，出現一個大血洞，然後訓係血泊之中，我行去淨低嘅兩個人前面，「怪...怪物呀！！」「你去死一死先...」「呀！！！」一陣慘叫聲之後，換來嘅就係一陣寧靜...頭先發生咩事...我個頭....好暈....「磅！！」

同一時間，廢校內，阿龍同阿峰兩個人喺到進行討論，「不如都係唔好同佢講啦，我驚...」，阿峰皺眉講。「驚咩啫，以佢嘅性格一定接受到嘅，你唔好諗得咁多啦，牛高馬大咁鬼細膽，唔怪得知你溝唔到女啦，同埋我都約好咗佢啦，唔通約佢嚟呢度齋坐咩」,阿龍一輪嘴講。「咩啫，我想嘅咩~我呢啲叫謹慎，優點嚟架。」，阿峰反駁道。「得喇得喇，廢事同你嘈，話說而家都過晒約定時間喇喎，以佢嘅性格冇可能會早到架喎，你打個電話俾佢睇下咩事啦。」跟住阿峰就連續打出咗三次電話，然而冇一次有人聽，「佢會唔會係有咩事...不如上佢屋企睇下....」「好...」跟住佢哋就係捷徑跑過去......「希！希！你無事吖嘛！發生咩事呀！」呢把聲...係阿龍...我慢慢咁擘大眼，佢哋兩個亦都扶住我坐番起身，「究竟發生咗咩事...點解果幾條友...」，阿龍語氣驚訝咁望住前方。「我都無乜印象...我淨係記得佢哋幾個想襲擊我，之後就....」只見眼前滿地鮮血。當我想諗翻起成件事完整嘅經過果陣，我果頭就開始痛，到底發生咗啲咩事...正當我哋仲係度思考緊嘅同時，眼前三人嘅屍體突然變得越嚟越紅...「咩...咩事...佢哋唔通唔係人類嚟嘅...」，我哋同時退後一步。「唔係...你睇清楚啲，佢哋三個嘅膊頭都有同一個圖案嘅紋身，而且紋身嘅中心...發緊光...」果個紋身嘅圖案係一個骷顱骨頭，而且咬住一把刀，呢個圖案佢哋三個都完全一樣，包括大小同方向，只係紋咗係唔同嘅位置，當我哋聚精匯神咁望緊佢哋嘅屍體嘅時候，三兄弟嘅屍體同時發生咗小型爆炸，然後灰飛煙滅，就連骨灰都無一粒，而且爆炸規模極細，只有三架單車嘅體積...我哋三個都俾眼前嘅境象嚇到不知所措...「究竟...發生咗咩事...」...同一時間。一個深山別墅嘅某間房入面，一個面目憔倅嘅中年男人激動咁拍咗一下佢眼前嘅電腦枱，「咩話！竟然失敗咗！！呢個已經係目前能力最強嘅試驗品嚟架喇喎...究竟對手要強得幾變態先可以打得贏...唔得，快啲匯報俾老大！」

「究竟發生咗咩事...」眼前嘅屍體突然灰飛煙滅，連一粒塵都無留低，跟住我哋三個你眼望我眼，「不如我哋唔好留係度，換個地方先再講....」之後我哋就走咗去附近最近而且無人嘅公園坐低，「所以頭先究竟係發生咗咩事...」，阿龍望落好緊張。「頭先個三個人話我係咩能力者...跟住就用超能力襲擊我，去到中途我就抵擋唔住佢哋嘅攻勢，跟住之後發生嘅事...我就完全唔記得曬喇...」「超能力....果然仲有好多人...」，佢摸摸下巴。「你咁講即係咩意思？」「其實我哋今日叫你出嚟，就係想同你講我哋有超能力...」，阿峰深呼吸一口氣之後講。「係咩能力...可唔可以講下啲資料嚟聽下？」「無記錯嘅話...係兩個月之前嘅一個夜晚，果陣我突然覺得好頭暈然後眼前一黑，第二朝起身果陣就覺得有種奇怪嘅感覺，跟住就變成咁樣」，阿龍幫佢講。之後佢就伸咗隻手出嚟，只見佢嘅掌心起火，然後佢用手中嘅火焰係空中畫咗個星形嘅圖案出嚟，而阿峰亦都展示咗佢嘅能力，佢竟然由本來成身企直咗嘅姿勢，變成咗一灘液體，然後再變成咗一團霧，最後再變番原形，「既然我地都講曬出嚟，咁你都.....」跟住我就應佢要求，變咗一對老鷹嘅翅膀出嚟，「呢個係我嘅能力，複製動物嘅能力，仲有可以同動物溝通...」「外掛...但係頭先果啲人...」「果三個人嘅嘢就唔好再諗喇，但係以後都要提高警戒，特別係小心啲有果個紋身嘅人。」「咁睇嚟我哋以後出街都係唔好自己一個人出街好啲......」係佢講完呢句嘢嘅時候，我嘅後方突然傳出咗一啲聲音，我擰轉頭一望...係一個紙箱。又係呢個似曾相識嘅畫面...我行埋去，打開個紙箱...

我慢慢咁打開個箱...望入去,見到嘅係一隻...貓?同憶奇正正相反,佢全身都係白色,仲要係純白果隻,見到佢之後佢無任何特別大嘅反應,只係凝視住我,但係佢俾我嘅感覺唔係警戒,係一種無助,孤獨嘅眼神,雖然屋企已經有憶奇係到,但係...我都係唔可能就咁掉佢係到,交俾果兩條友...我始終都係唔放心,兩個連自己生活都唔係幾照顧到嘅人,又點照顧好一隻貓呢...咁唯有就等我黎照顧好佢啦,而且俾憶奇識個朋友都唔錯...「點解你會係到嘅?」「...」佢無出到聲,只係用兩隻水汪汪嘅眼睛凝視住我...「你唔想講?定係你...唔識講?」佢聽到之後好似想同我表達某啲野咁,將視線轉移到佢嘅腳底。我望向佢嘅腳底,有一張卡片,上面寫住,「不想養了,啞貓,貓女,一歲,見到執就佢,無電話留低,生定死唔關我事」究竟係幾無責任心嘅人先會咁樣做...呢個世界真係咩人都有,不過好彩佢有留低一啲資料,一歲...即係細過憶奇少少...而且講唔到野...即係我嘅能力係佢身上完全用唔到。不過...我已經決定咗要好好照顧佢,因為果種眼神,即使呢隻貓有缺陷,係佢離開世界之前我都要好好照顧佢。「喂,龍,你地番去先定點。」「我地同你番你屋企先啦緊係,廢事你又俾人襲擊呀!同埋你有錢養多隻貓咩?」，阿龍問道。「錢呢啲野一啲都唔係問題。」「既然你咁講...咁我就信你喇，但係呢...你今次想改咩名?不如我黎幫手啦!我覺得西瓜,雪糕,奶茶果啲名都唔錯呀!」，佢提議。「名...憶雪。」「果然係寫嘢嘅...」，阿峰出聲。「你點知架?我都無同你地講過...」「大鑊...」，佢細聲咁講。「係你條女同我地講架,佢講果陣都不知幾自豪呀。」，阿龍回答「愛盈...係喇...關於超能力嘅野絕對唔好同佢講,我驚佢會...」「放心,我地好守得秘密,應該...」，佢拍一拍心口。「希望你可以」跟住我地就上番去屋企,送到門口之後阿龍順便接埋瑩瑩就走。「嘩～又一隻貓貓!憶奇有朋友喇,但係佢點解咁靜嘅?」，愛盈雙眼發光。「佢講唔到野,我見到之後唔忍心所以就帶咗佢番嚟」「我有一個咁有愛心嘅男朋友真係好...」佢攬到我實一實咁講。之後我地就將憶雪擺係書房入面先,因為唔可以咁快俾佢地兩個見面住。食完飯之後我就番房打下文,打打下憶奇就起身同我講野,「你身上有第二隻貓嘅味。」「我諗住養多隻貓,俾你識個朋友好唔好？」「男定女。」，憶奇開始洗臉「女黎,細過你。」「咁無所謂。」，佢扮唔興奮。之後佢就繼續訓,咁樣即係想點...差唔多十一點左右,我地就訓咗覺,唔知點解今日好似特別攰咁。進入夢境之後,我又去到咗果個籃球場,我一如既往咁用最低武力咁打開咗對上咗鎖門,出到去之後,我見到嘅又係屋企嘅門口,我諗番起上次嘅畫面...果個畫面,我唔要再見到,之後我打開對門,映入眼簾嘅係...

打開門之後，撲臉而來嘅，係一股溫暖...同上一次明顯截然不同，今次嘅氣氛迎來咗180嘅轉變，而且...眼前一片光令到我咩都見唔到，只係隱隱約約見到幾個人影，而且仲要模糊到連身形特徵都睇唔出，然後...就無然後喇...因為...憶奇坐咗係我塊臉上面，令我差啲窒息身亡。起咗身之後，我攞起咗部電話之後望一望，而家先凌晨四點...無野好做...又無靈感...咁...不如就睇下果個男人嘅嘢啦。我打開youtube，搵關於佢嘅影片，佢華麗嘅射姿，永不放棄嘅精神，仲有果股拼勁，永遠都百看不厭。無錯，佢就係－Kobe Bryant我永遠嘅英雄，佢係我心目中，係偶像，係超越...MJ嘅存在，呢樣嘢，永遠都唔會變，我中一嗰陣，第一件嘅波衫，上面嘅number，就係24，而且佢係我心目中，永遠唔止係一個強大偉大嘅籃球員，仲係一個好爸爸，導師，教練，英雄。佢生涯入面最後一場嘅比賽，永遠都睇唔厭，不知不覺，都已經七點，係時候要去開始準備新嘅一日。首先就要整早餐，今日整咩好呢...都係整健康少少，最近我都好似肥咗一兩磅，唔控制好體重唔得，同埋愛盈都仲係冇高過，仲要好似變得越嚟越細粒...所以我決定整少少雞胸肉，加少少西蘭花，再倒多杯牛奶，夠曬健康。整好曬之後我就入房叫醒愛盈，但係估唔到今日竟然，因為當我入到去諗住叫愛盈嘅時候，憶奇又坐咗係佢塊面上面...做乜今日咁鐘意坐人塊面嘅...理所當然地，愛盈被迫咁起咗身....盈：「憶奇！嗚....」憶奇：「唔.....點解張床識郁嘅」「你哋...唔...加油，一陣出嚟食早餐呀」食完早餐之後我都無乜嘢好做，就打算同言姐傾下遲啲活動嘅事，點知當我諗住搵佢嘅時候，阿龍send咗啲嘢俾我。龍－希！打唔打比賽我－咩比賽龍－遲啲有個3on3嘅比賽，一隊淨係要俾$100，所以我同阿峰諗住問下你打唔打，順便show off下俾囡囡睇嘛～我－無所謂，幾時邊度打幾多場龍－不如我直接send張poster比你跟住佢就send咗張相俾我，入面嘅宣傳單張上面寫住，超優惠學生杯！！一月五日打曬所有賽事一隊只需$100作參賽費用！只限七十二隊嘅名額！一場決勝負！另外！一隊嘅波衫需要顏色完全相同！大會不會提供龜背！一隊只可以有三人～仲唔快啲黎參加？我－好似唔錯，咁報名啦龍－great！我-咁波衫著咩,我好耐無著過Kobe龍-咁不如就直接用果隊野啦!我-ok同阿龍傾完之後,我就去咗搵言姐。我-言姐,我想傾啲野言姐-開門先開門...?跟住之後,門鐘聲隨即響起,我聽到之後就行去門口開門，「你做乜又上嚟...」「因為我今日其實本來都要上嚟同你你傾下下個禮拜活動嘅嘢～」「咁...坐低咗先...」「盈盈！」「言姐姐」唔知點解佢哋兩個見到對方之後就好似兩姊妹咁攬埋一齊...「你哋兩個...幾時變到咁fd架」「講咗你都唔知啦！」佢兩個異口同聲咁樣講...「咁不如...我哋都係傾番活動嘅嘢先...」不知不覺，我哋就傾到四點幾，愛盈喺隔離都訓著咗，不過我地都總算係傾好咗，傾完之後言姐都番咗去，「係喎希希～我琴日學識咗番茄炒蛋呀！你要唔要試下呀？」

愛盈煮野食....上次煮野食果陣已經...點算好,但係佢又講得咁有自信,可能真係學識咗呢,咁就試下啦...「你...真係識整?」「緊係啦,琴日瑩瑩同我練咗兩個鐘架!」佢回答果陣仲要用一個充滿自信嘅樣嚟答我。「咁...你加油」跟住佢就入咗廚房奮鬥,然而我始終都係唔放心,所以係旁邊一直望住佢,但係我見到佢切野又切得有模有樣咁,所以都係唔阻住佢好啲。之後我就去咗廳到睇陣書,再檢查一下活動嘅資料,再過多十幾分鐘之後,佢就捧咗碟番茄炒蛋出黎,望落又真係唔錯,之後我地兩個同時夾咗一舊嚟擺入口。「會唔會...好似鹹咗少少...」「哈...我都覺...」「你落咗啲咩。」「我頭先好似唔小心倒瀉少少鹽落去...」佢講完之後仲要嘟住嘴咁望住我,扮可愛。「唉...算啦,下次小心啲啦,而家都夜喇,我去煮飯啦。」「好啦~嘻嘻~咁我去餵憶奇憶雪佢地啦~」「乖。」我講完之後摸一摸佢個頭,之後佢就傻笑住咁去揾憶奇佢地。食完野之後,我就入咗書房睇下憶雪,一入到去,佢就將個身癡埋嚟嗲我,完全無唔適應嘅感覺,竟然適應得咁快,我本身仲以為要唔少時間...咁睇嚟可以俾佢見下憶奇,之後我就帶佢去搵憶奇,佢望到憶奇之後,就走埋去聞憶奇條尾,而憶奇...就好似個石像咁郁都唔敢郁。憶奇:「你做乜唔同我講佢咁靚女」「你無問我咪無講,同埋佢凈係講唔到野啫,但係佢聽到野架,所以你啱啱...」之後憶雪就望住憶奇,佢地兩個係呢一刻四目交投,然後...憶雪就行開咗...憶奇:「咁樣係咩意思,佢唔鐘意我?!」「唔好問我,我又唔係貓。」之後憶奇就又匿咗去角落頭自閉..正當我打算出去嘅時候,我部電話震咗一震,係阿龍send野過嚟。龍-希~之前唔記得講,個比賽係啟業到打!我-好呀,仲有你諗住著邊一件波衫,你最近唔係又買咗件新嘅咩?龍-係呀,但係我都係諗住著fisher!我-ok,咁睇黎一零年嘅陣容又要番嚟龍-yeah~~~仲有呢!聽日我BB生日呀!所以我地諗住去你屋企慶祝!我-點解又係我屋企...龍-你屋企舒服!就咁話啦!聽日我地一點過黎呀!我-求其...之後我地傾多陣閒計我就去咗沖涼,沖完之後先發現,我好似冇拎到上身件T-shirt...唯有出番去攞...(我有著番好條褲)點知一打開門,就俾愛盈見到...

一出到嚟，愛盈就目不轉睛咁樣望住我，而且塊臉仲要紅過個番茄，「你...你做乜唔著衫就走出嚟呀?!」佢一路流口水一路面紅住咁講，「我唔記得拎衫。」講完之後我就番房拎番件衫，點知...「咯嚓！」「黃愛盈你影啲咩？」我一路著番件衫一路講。「好...好型...」「過嚟。」我以一個接近命令嘅語氣叫佢，佢亦都乖乖地咁行咗過嚟，好似驚俾我鬧咁。佢行到過嚟之後我就將隻手擺喺佢個頭上面，「沖涼。」唔知點解佢聽到之後塊面好似變得更加紅，「咁...咁心急嘅你...我...怕醜...」唔知點解佢仲要越講越細聲。「快啲拎衫，而家好夜喇。」之後我就番番浴室吹頭，佢亦都跟住我入咗嚟，「你做乜吹頭嘅？唔係...咩咩？」「...?我沖完咪到你沖囉。」「吓...你...我嬲嬲！哼！」之後佢就嘟住嘴咁入咗去，奇怪....不過其實佢嬲嘅樣都可愛...之後我就番咗房睇下書諗住等埋佢就一齊瞓。點知佢入到嚟之後，繼續鼓起兩邊臉頰咁推翻我出去，「我今晚唔同你瞓！我同憶奇憶雪瞓！嬲你！哼！」磅！！講完仲要好大力咁閂咗門，企係門外嘅我只可以摸一摸後腦，思考我究竟做錯咗啲咩...之後我就坐係梳化上面，拎部手機出嚟，再google－女友突然生氣的原因。結果睇咗一個鐘都係睇唔明，所以我選擇咗瞓覺算，點知瞓瞓下突然諗到，唔通係嚟M？咁聽日要迫佢飲多啲熱水...結果第二朝，我突然感覺到感覺到身上有股壓力，令到我擘大眼，但係係我身上嘅竟然係愛盈，攬住我然後望住我望到實一實。佢唔係嬲嘅咩...?「你做乜...」「我掛住你喇。」佢甜笑住咁望住我講。我亦淺淺一笑咁回答，「唔係你趕我出嚟嘅咩？」「我而家後悔。」之後佢就痴得更加實。「好喇，我要去整早餐喇，你今日都要記住飲多啲熱水呀」「點解嘅？我都未嚟M。」「吓...咁...你當我無講過啦...」「嘻嘻～你其實都幾可愛吖希希～」講完之後佢仲要搣咗我塊面一下...食完早餐之後，門鐘聲就響起咗，咁早會係邊個...打開門之後，我見到嘅...係阿龍佢哋，「早晨！外賣！」，阿龍精神咁講「你哋咁早過嚟做乜...」「係屋企太悶無嘢做呀嘛。」，佢講到好似好有道理咁。之後佢就好唔客氣咁入咗嚟，傾咗陣閒計之後，愛盈就話：「不如我整個蛋糕呀？屋企仲有材料淨低。」「唔好！」換來嘅係其他三人異口同聲嘅反對聲，「你俾下意見啦。」，佢哋三個望住我講，「我都唔食蛋糕...」講完之後我感覺到三人傳來嘅殺氣，「不過都係唔好整好啲...」，我苦笑道。「點解啫～」，愛盈用佢水汪汪嘅雙眼望住我。「我...驚你整親...」，我竟然講咗個咁荒謬嘅理由...「咁呀...我哋一齊整咪得囉～」

「我唔食蛋糕...所以唔會識整，你...你搵瑩瑩」「好啦～我哋去整蛋糕lu～」之後佢就拖就咗瑩瑩去廚房...好彩我唔使食....佢哋兩個去入咗去開始一齊奮鬥之後，我哋三個無嘢做所以就傾下閒計，峰：「喂你哋知唔知呀，最近啲「fam j」好出名喎」龍：「係囉，佢哋啲料都好正，估唔到咁多人都咁假，其實佢哋咁樣都幾辛苦」「咩係fam j」峰：「吓你唔知咩，即係係IG上面有啲名氣果啲呀，佢哋通常會有一堆fd，成日周圍去玩影下相咁，不過啲朋友係唔係真心就唔知喇，因為我見佢哋成日都會爆其他人嘅料，好多八卦，不過都有唔少係好嘅，佢哋有啲都會對社會有貢獻嘅，雖然有啲例外嘅真係好黑人憎」「呢個社會嘅原則就係咁，想出名就要有實力，並非淨係得把口，成功嘅人會受歡迎，失敗嘅人只會受到冷眼同埋抨擊，所以通常得個樣嘅都好快就會自動消失，所以唔好以貌取人，有陣時結局係可以好出乎意料，聽你講嘅例子就知，呢個社會其實仲係好極端，好無內涵」龍：「好深奧...我唔係幾明...」「總之有好多嘢，過一段時間就會露出原型，然後甚至不復存在」峰：「其實我都仲係唔係好明，不如...我哋傾番籃球」「無所謂，而家有幾多隊報咗？」龍：「已經夠咗七十二隊，不過我硬係覺得唔係好對路，因為我見有好多隊個名都淨係得個no.」「可能...實際上真正嘅參賽隊伍，會少好多。」峰：「係喎，有無女架？」「有你都溝唔到啦」我同阿龍同時講咗呢句嘢出嚟，然後High－five。同一時間，深山別墅內－愛麗絲門都無敲就入咗老大間房，「Daddy，我想打籃球！」「果個比賽呀嘛，你一陣落地下室求其搵兩個人同你玩啦，記住比賽嘅時候盡量唔好用潛能呀。」只見老大聚精會神咁望住佢果本全英嘅小說，但係唔知點解佢額頭係度冒汗。「yeah～係喎daddy，你本書倒轉咗點睇呀？」「我...我加深難度啫，本來就咁睇太容易呀嘛。」「哦～真係好學。」跟住愛麗絲就興奮咁帶住輕盈嘅步伐落去地下室。愛麗絲走咗之後，老大終於可以安心咁睇佢最近十分沉迷嘅漫畫，XX之刃。可惜...

「老大～」係凌敬，而凌敬嘅性格，佢主動入老大間房都唔會係為咗正經嘢。老大以佢快到幾乎無影嘅手速，擺番好佢本漫畫，因為佢知道俾呢個低智商嘅人類見到佢本書嘅話，一定會俾佢煩足成日。「咩事，快講。」「無乜嘢嘅，不過我好悶呀，有無啲咩可以俾我做呀。」「咁你落去同愛麗絲練波。」「吓.....」「有意見？」老大用凌厲嘅眼神望咗一下凌敬，「無...我都突然之間想打下波啫，哈...哈...」「咁就好。」之後凌敬就臉帶不爽咁去咗搵愛麗絲。「呼...終於搞掂咗最麻煩果兩條友...咦？我頭先擺咗本嘢係邊....」...愛盈同瑩瑩就拎咗個蛋糕出嚟，外表同氣味都喺滿分，不過最可惜嘅係我唔食蛋糕。其實我一直都無講到點解我唔食蛋糕嘅，我之所以咁唔鐘意食蛋糕，甚至可以話係討厭，其實係因為我由細到大腸胃都比較差，導致細個果陣生日嘅時候食完蛋糕嘅第二日都會屙到七彩，搞到我越嚟越唔鐘意呢種食物，大個之後更係戒咗甜品，因為可以保持健康同埋大部份嘅甜品都好難食，所以我就越嚟越討厭食蛋糕喇。佢哋極速咁消滅咗個蛋糕之後，我哋就做例行公事，雖然我都唔知點解會變咗例行公事，真心話，今次仲有大冒險，之後我阿峰就唔知係邊度拎咗個酒樽返嚟，然後就圍圈坐低咗，阿龍率先轉咗個酒樽，第一個就轉到阿峰。「大冒險。」

「大冒險...有咩比你玩好呢...」，阿龍望住天花板講。「阿峰唔係有次話佢加咗個靚女ig咩，咁不如識下佢？」，我提議。「就咁話啦！阿峰加油喇你！」，阿龍用力拍一下阿峰膊頭。「嚟咪嚟...」，阿峰自信咁回答。之後佢就攞咗部電話出嚟，撳入嗰個女仔嘅ig到，諗住dm佢，完全一片空白嘅對話紀錄一覽無遺。我哋全部一齊望住阿峰同佢講嘅嘢會係咩，佢諗咗好耐之後，好似終於都諗到。峰－hi~全場望到之後都無嘢講，空氣好似結咗冰咁。「文清峰你真係唔識溝女架喎！」，阿龍無奈咁講，雖然佢同阿峰都係差唔多。話說我好似唔記得講佢哋嘅全名，龍就係王許龍，峰就啱啱講咗，而瑩瑩就係楊欣瑩。少女－Hi峰－仲記唔記得我？上次係街場見到果個呢。少女－哦～我記得呀～好高嗰個呀嘛。峰－係呢，唔知你叫咩名呢？少女－我叫欣恩呀，個個都係咁叫我架。峰－呢個名幾好聽喎，我叫阿峰呀。「抄佢牌啦直接！」,阿龍忍唔住出聲。「用咩理由呀，唔通直接講咩。」，阿峰皺眉回答。「你部電話用ig傾計好食電，不如用whatsapp咁樣？」，我再次提議。「唔錯喎，就咁話啦！」，阿峰笑一笑。峰－係呢，我部電話用ig傾計會好食電，不如你比你電話我，我哋用whatsapp傾？恩－（笑喊emoji）ok ar跟住佢就send咗一串電話號碼出嚟，呢個亂講出嚟嘅方法竟然真係得咗...之後阿峰就一直掛住同欣恩傾計，仲要直到臨走前都仲傾緊，所以我哋都無繼續玩真心話，只係傾下閒計，佢哋就返咗去。佢哋走咗之後，我哋就好似平時咁食飯，沖涼，瞓覺，好平凡咁過咗一個晚上。第二朝起身，正當我諗住去煮早餐果陣，我見到，憶奇同憶雪瞓埋一齊，成個畫面嘅感覺十分温馨，令我忍唔住拎部電話出嚟影低佢，啲陽光照到入嚟，影到嘅畫面前所未有地溫暖，我直接拎咗嚟做wallpaper。之後我哋一如既往咁食完早餐之後，當我原本諗住開Netflix嚟睇下嘅時候，愛盈突然同我講，「不如我哋出去玩下？」「去邊玩？海洋公園定迪迪尼？」「我想去...我都唔知,嘻嘻,但係我想去...你平時會去嘅地方。」「咁...我帶你去一個地方。」「邊度？」,佢側一側頭問道。「你去到咪知。」，我講完之後笑咗一笑。「懶神秘！」，佢甜笑住咁講。

「咁但係我哋要點樣過去呀？」愛盈好奇咁問我。「你好快就知。」我微笑咗一下然後就緊緊咁樣拖實佢白滑嘅左手，成個動作非常自然，就好似一般情侶會做嘅動作咁，但係愛盈塊臉唔知點解好似有啲紅，而且佢突然停低咗腳步，企咗係原地。我將塊臉湊到佢臉前，令到我哋兩個塊臉嘅距離淨返不足十厘米，然後我用手指篤一篤佢塊面珠登，佢好似好怕醜咁轉移咗視線，「你臉好紅。」，我笑住講。「因...因為，你平時都唔會咁做，呢次仲要係你第一次拖實我隻手，同埋你之前明明無咁主動...」佢講完之後抿一抿嘴，本身佢個樣已經夠曬可愛，點知係咁近嘅距離望埋去，竟然會更加可愛，直頭融咗我。「咁我以後...多啲主動，同埋多啲襲擊你啦。」，我奸笑一聲。「襲...襲擊我?你想....」我無比佢講埋落去，因為係呢個時候，我已經封住咗佢把口，用我個嘴。三十秒之後，我哋兩個嘅嘴唇終於分開咗，「喂吖～做乜係街咁樣呀。」佢塊臉依然紅曬咁講，「偷襲成功。」我忍唔住笑住咁講，「你小心我報仇呀！」「求之不得。」跟住我就繼續拖住佢隻手咁行去巴士站度，等咗一陣間架巴士就嚟到，上咗車之後佢又開始好奇，「呢架巴士我無搭過喎，去邊架？」「去一個...好適合我嘅地方。」「又懶神秘！」跟住佢就咬咗我隻手一啖，「呀！」我嗌咗一聲，令佢感覺我好似好痛咁，但實際上其實無乜感覺。「點...點樣呀！？好痛呀？」佢摸住我隻手好緊張咁望住我講，見到佢咁嘅樣，我都係忍唔住，笑住咁樣擺隻手係佢個頭上面，「講笑咋，傻瓜。」「哼！你呃我！唔理你！」之後佢就擰轉咗塊臉，但我仲係見到佢臉上忍唔住嘅笑容，然後我再用隻手指篤一篤佢塊臉，「偷笑嘅。」之後佢擰返塊臉過嚟，「哼！衰人！」然後就將成個頭埋入我心口入面。「但係你好鐘意衰人喎。」我輕笑住咁講。跟住佢就開始係我個心口磨嚟磨去，直至佢攰嗰陣先坐返好，然後我哋都好快就到站。落咗車之後，我帶佢入咗一間書店，書店嘅入面有一個角落，可以比人安靜咁休息或者工作。「原來你講嘅地方就係呢度...不過呢度都真係幾舒服。」，佢望一望四周環境。「因為呢度好少人嚟，所以好靜好舒服。」我哋搵個位坐低咗之後，就開始傾下計，「我之前俾你嘅感覺，其實係咪唔係幾好。」，我摸一摸自己個頭，略有緊張咁講。「傻啦...你之前一直都唔主動，其實我都知你一定係有原因嘅～」，佢直直望住我雙眼。「點解咁講？」，我對佢嘅回答感到有啲突然。「因為我覺得...你一直比某啲嘢困住咗。」愛盈諗咗諗之後講。「困住...其實我都唔知到底係咩，令到我好多嘢都好似變到唔太重要，好多感覺都唔太記得。」，我對眼前最信任嘅愛人，首次坦露心聲。「因為你可能被規律侷限咗，做咩都要好有規律，令到自己反而對好多嘢都無興趣咁，例如...你每一日都要好早起身去煮早餐，雖然咁樣做係好好，但係我覺得咁樣做，生活反而會少咗啲變化，變得無咁有趣！」，佢努力咁諗例子嚟講。聽到呢度，我就好似解開咗一個心結咁樣，感覺好似一間啲燈壞晒導致好黑嘅房咁，正當因為搵唔到解決方法而迷惘嗰陣，有排蠟燭突然燃點起嚟，令間房又重新光返。「愛盈。」「嗯？」，佢側一側頭。「我愛你。」，我幸福咁微笑道。「我都好愛你～」我哋互相甜笑住咁講。「不如...我同你講個故事。」，我突發奇想。「好呀～」「喺大概...五十年前，一個歐洲嘅某處，有一隻公貓係度到處流浪搵嘢食嗰陣，遇到咗一隻狗女，隻狗一見到隻貓，就係咁痴埋去同佢講嘢，但係隻貓好唔鍾意講嘢，所以完全無同狗女講任何一句嘢。但係狗女無放棄到，一直跟住貓，一直同佢講嘢，終於有一日，隻貓比佢影響咗，漸漸開始會同佢傾計，而且仲愛上咗佢，佢哋兩個完全唔一樣嘅個體，就咁樣相愛咗。」「但係有一日，有個人類突然捉走咗狗女，打算將佢當做寵物，而嗰個人一眼都無望過隻貓，就只係因為...佢係一隻黑貓。但係隻黑貓一直跟住個人類，甚至潛入咗佢屋企，可惜不足一個禮拜，人類就發現咗黑貓，正當人類好憤怒諗住殺死黑貓嘅時候，狗女保護咗佢，而黑貓親眼望住，佢最親愛嘅狗女係佢眼前被人殺死咗，但係狗女最後嘅遺言...係『生存落去』，所以黑貓逃走咗，但係佢逃走咗之後，成個腦都淨係諗到要幫佢報仇，可惜...佢啱啱出返嚟無幾耐，就被一班小朋友虐待，最後自己一個孤獨咁死去。」我都唔知點解我會講呢個故事，但係我只係記得，呢個係我之前發過嘅一個惡夢，個夢嘅感覺好真實，但係最近我先再醒起，殺死狗女嘅嗰個男人，用嘅係...日本刀，而且上面都係寫住－DARKNESS講完呢個故事之後，愛盈竟然開始係度喊，「你...做乜喊呀...」「嗚....你呢個故事...真係好淒慘啊...」「傻瓜嚟嘅，故事嚟咋嘛。」過咗五分鐘之後，愛盈終於都無再喊。而佢又問咗我一個問題，「希希，你相唔相信緣份啊？」「我好相信，因為...就係緣份，我先會識到你，先會愛上你。」「我覺得呢...緣份呢啲嘢，係一件好長久嘅事，影響住一個人嘅成世，每一分，每一秒，改變唔到，而且互相緊扣住。」「你做乜突然講啲咁深奧嘅嘢嘅。」我十分好奇咁問佢。「因為...我覺得我哋嘅緣份，唔止一生一世...」「我都係...咁覺得。」我哋互相望住對方咁笑。「唔錯唔錯...有靈感喇我。」一道男聲從我身後傳來。

我望去聲音嘅方向來源，只見正正係我哋後面果張枱嘅位置，有一位大概十八十九歲嘅青少年獨自坐咗係度，果樣望落非常斯文，似係典型文青，佢左手拎住一本好厚嘅簿，而右手拎住一支黑色嘅鋼筆不斷咁寫嘢，望上去好似好集中咁，而且我頭先一直都無發現到呢個人，可見佢嘅動作有幾寧靜。佢好快就注意到我嘅目光，然後用一個疑惑但又不失禮貌嘅眼神問我。「請問...係咪有事？」「無...無嘢，只不過你頭先突然講咗句嘢...令我有少少嚇親啫」，我感到無比尷尬。「唔好意思...呢個係我嘅壞習慣嚟...你知啦...突然有靈感係興奮啲架啦」，佢苦笑道。「都係嘅...」，我無奈咁點點頭。「見你咁答，睇嚟你應該都有寫開故喎」，佢摸一摸下巴。「係」「不如我坐過去啦...咁樣講嘢其實有啲唔方便」，佢表情有啲尷尬。講完之後佢就合埋本薄，然後搬張凳過嚟坐低咗。「等我自我介紹先...我叫滿雲零，就嚟19歲，而家大一，係一個極無人氣嘅網絡小說作者。」佢面帶微笑咁伸手，打算同我握手，我都無理由要拒絕佢，所以我亦都禮貌性咁伸咗隻手出嚟。「我係葉正希，佢係黃愛盈，我女朋友，我哋今年中三，我一樣係無乜人知嘅網絡作者。」「請問....你女朋友...有無家姐...?」佢望住愛盈若有所思咁問。「無喎....做乜咁問嘅？」，愛盈側一側頭問，好可愛...「因為...你實在係同一個人好似...」佢講嘅時候臉上閃過一絲悲傷，但佢好快就隱藏咗，轉移咗話題。「係呢...你咪話你有寫故嘅...介唔介意講下你嘅筆名？」「佢叫黑貓呀！你唔係唔識呀嘛？」，愛盈興奮又自豪咁講。滿雲零滿臉驚奇咁望住我，「...估唔到咁後生...」點解咁多人識...明明好少人睇...「咁你....?」「我係直接叫雲零，不過同你嘅人氣簡直係小小巫見大巫呀」小小巫...新潮語？但係...雲零...好似睇過。「我好似睇過...係咪叫做....《係籃球場俾個女仔撞倒》」「黑貓先生你竟然睇過我嘅文！」「果然，不過我覺得果個故其實寫得好好，文筆又唔錯，只係比人低估咗」「我都係第一次受到咁嘅讚賞...係呢，你可唔可以幫我一個忙？」，佢眼神充滿誠懇咁問。

「幫忙？」我充滿疑惑咁問返佢。「其實呢...我開始咗寫故都有好長時間，但一直都無成功投到稿出書，我思考過文筆或者結構嘅問題，但係我已經將個故修改到可以出書嘅地步...但係都係出唔到書，啲出版社跟本就無理過我...畢竟我一啲人氣都冇...」「出書...我有個方法，雖然佢哋要求唔低，但係我覺得可以試一試。」「真係？」佢充滿期望咁望住我。「有機會緊係要試咗先，免得後悔。」「明白！」「咁....而家就上去。」我拍一拍唔知幾時瞓着咗嘅愛盈。「上去？」雲零充滿疑問咁問我。「出版社係樓上。」「樓上？」「我無講過咩？聽過係因為方便所以直接連住呀嘛。」「但係直接上出版社....好似唔係幾好喎。」「唔會，有個人長期都好得閒。」盈：「行luu」我哋同時企起身。「嘩...你俾我想像中高...」佢出奇咁同我講。「打籃球。」「明明我都有打開波....」佢一邊嘆氣咁講。之後我就帶佢哋上咗條樓梯，一推開樓梯門，就見到出版社，門外簡潔而有力咁寫住。「眼鏡蛇出版社...我好似未見過咁嘅。」「因為一直以黎出嘅書都無乜人氣。」之後我就直接推開門入去，呢度都仲係咁乾淨，其實就係因為咁我先鐘意呢間出版社，正正就係因為佢所有嘢都好有條理同整潔。入咗嚟之後，我禮貌性咁同辦公室嘅職員打下招呼，順便問下佢哋言姐係邊。經過一輪嘅問候，言姐應該又係佢間房入面扮工緊....

我諗都無諗就推開咗言姐間房對門，只見佢一直凝視住個電腦螢幕，雖然望落好似係好認真咁做緊嘢，但以我所知，佢肯定係用連登追緊故。因為佢睇到完全入曬神，而且係度偷笑緊,完完全全沉醉咗係自己個世界中。「喂....」佢聽到之後即刻嚇咗一嚇，然後望過嚟。「你...你哋點解係度嘅....」佢有啲驚訝咁樣問。「無聊無嘢做，跟住係樓下見到佢，跟住就有嘢要做，所以就係度」,我將成個過程簡單咁解釋俾佢聽。「會唔會精簡咗少少...不過其實我今日本來都打算去你度，仲有果位先生係...」「你好，我叫滿雲零，我...上嚟係想出書。」,雲零直接咁講咗佢嘅目的出嚟,然後摸一摸自己後頸。「哦～不過你應該都知...出書唔會係咁簡單架可。」,佢終於似返位編輯。「係嘅。」,雲零認真咁回答。「咁你有冇帶你個故嘅內容上嚟？」「有,為咗以防萬一，我隨身都帶住影印本。」,雲零平淡咁講,感覺呢個行為就好似刷牙洗臉一樣平常。竟然一早印好咗隨身帶住....睇嚟佢真係好渴望出書。不過「渴望」同「能夠」唔同，渴望嘅嘢...無能力而且唔去行動嘅話有幾渴望都唔會得到，除非你俾上天眷顧住。言姐拎到佢疊影印本之後，一臉輕鬆且自信咁講:「你哋俾半粒鐘我睇曬佢」跟住佢就請咗我哋出去。「但...但係...我果疊嘢有成三十萬字架喎...」,雲零頭上冒出一堆問號。「佢認真工作果陣效率好高，不過要好專心先得。」,我為佢解釋。「估唔到....」,佢得知呢樣嘢之後嘅反應同我一樣。「參觀下？」

雖然話就話係參觀下，但係呢度哋方其實一啲都唔大，而且愛盈唔知幾時又係接待處到訓著咗，所以我就諗住帶雲零去呢度最特別嘅一間房。嚟到間房嘅門口，只見門上面寫住「未經授權切勿進入」，而且鎖咗門。「呢間房....係咪要好高級嘅人員先入得...咁我哋不如都係算數啦。」雲零佢好似有啲驚咁講。「唔係，有鎖匙就得。」我講完之後笑一笑，然後就係褲袋一面拎咗抽鎖匙出嚟，再用一條上面寫住BC嘅鎖匙打開咗道門。...又係呢浸熟悉嘅味道。打開咗盞燈之後，就可以清晰咁見到一個好大嘅書架係房嘅右手面，書架上面擺住密密麻麻嘅稿，而書架嘅最上方同樣寫住咗BC，然後書架嘅對面就有一張檯同凳，張枱貼住嘅牆上面就掛住咗一個鐘，而枱上面就整整齊齊咁擺咗一啲簿同筆係旁邊。所以簡單咁講呢間房只係擺咗好多稿嘅辦公房。「點解你可以咁輕鬆就入咗嚟嘅...」「因為呢間房係我架囉。」「吓？！」佢驚訝咁樣講。「因為呢度簽咗約嘅作家暫時只有我一個，所以佢哋見有間吉房就順便畀咗我嚟用，之後我就每個月都會搵幾日上嚟瘋狂咁打文」「瘋...瘋狂咁打文？」佢又再次擺出極度驚訝嘅表情。「即係凌晨四點到過度嚟，然後第二日嘅半夜再走，不過識咗愛盈之後就好少咁做。」「點解佢哋會咁放心俾你自出自入嘅。」「信任，呢度所有人，都識咗好耐，對大家都好信任。」「係呢個社會入面....竟然會仲可以有呢種公司....係喎，咁呢度嘅老闆呢？」「係樓下，書店店長。」「果位...滿頭白髮嘅叔叔？」「係，但係佢其實只係四十幾歲...」「呢度真係特別...」係呢個時候，言姐就企咗係房門，「零生，你個故我已經睇完，關於出書嘅嘢可以考慮下，我約你聽日晏晝兩點上嚟討論下。」「呀仲有！呢個係比你嘅！希仔～」跟住佢就行埋嚟比咗支鋼筆俾我，而支筆上面刻住咗－「希」簡潔有力，所以其實我都幾鐘意。「生日禮物！俾定你先～」「多謝...」我笑住咁回答。「鐘意就好，我番去追...呀唔係，做嘢先。」跟住佢就番咗房。「你生日？」「聽日。」「咁我祝定你生日快樂先！」「...多謝...」一個啱啱識嘅人講嘅一句生日快樂...竟然會令我感到有啲溫暖。之後我哋傾多陣順便交換埋聯絡方式就準備番去。但係係我哋啱啱出咗書店門口同雲零佢道別完之後，就有個電話打過嚟...

我望一望來電顯示，係老母打嚟。點解呢一幕好似有啲似曾相識...「喂？」「喂？阿仔呀？今晚番一番嚟食飯呀！順便帶埋女朋友仔呀～」「今晚...好呀，等陣，乜我有講過我有...」「嘟嘟嘟嘟.....」竟然直接cut我線...「做乜呀希希？」愛盈好好奇咁問。「...我阿媽叫我哋今晚返去食飯。」「好呀！auntie手勢肯定好好！」「你....無啲緊張嘅感覺嘅咩？」「無呀...點解會緊張呀？開心都嚟唔切啦～」「咁就好....」唔知點解我聽完之後會有種莫名嘅緊張感...因為唔知點解老母會知道我有女朋友，明明我冇同佢講過。同埋就係現今社會嘅一個問題－中學時期拍拖通常好快分手。通常都係當係小朋友玩下，雖然好少人講出嚟，但其實大部分嘅人都係咁諗，當然有啲情侶可以相愛好耐，甚至結到婚，但你可以睇下自己身邊嘅朋友，有幾多係拍拖拍咗好耐都仲相愛緊。但係喺我眼前嘅呢個女仔，我會一直守護住佢，愛佢，直到我死都係，呢個係我嘅諾言，我係一個唔會反口嘅人。我一路望住碌緊IG嘅愛盈一路諗。「愛盈...」佢聽到之後將目光移到我身上。「嗯？」我哋目光對視，然後我行前一步，緊緊咁攬住佢。佢呆咗一呆，但好快就攬實我。「我好愛你。」佢聽到之後笑咗一笑。「我都係～」之後我用小小力，抱起咗佢，令佢可以望住我塊臉，而佢呢個時候塊臉已經越嚟越紅。「快...快啲放我落嚟啦！有人架呢度！」我望一望佢雙眼，諗咗一諗。「就咁抱番屋企啦！」「喂！」佢又怕醜又笑住咁諗住扮惡。「好啦好啦，今次放過你」之後我就放返佢落地。「嗚....你蝦我！」佢鼓起塊面然後細細力咁錘我心口。「好可愛....」我笑住咁摸佢個頭。打鬧咗一陣之後我望一望部電話，發現原来而家都六點幾。「好喇，而家要過去喇。」我拖起佢隻手講。「好嘢！食飯飯～」佢雀躍咁講，而且仲要玩疊字。...心情都轉得幾快...

因為屋企其實唔係好遠，只係隔咗兩三條街嘅關係，所以我哋行咗十幾分鐘就到，如果唔係沿途係咁打打鬧鬧嘅關係，原本以我本來嘅節奏可能五分鐘就行到，不過對住愛盈，我反而想行得越慢越好。話咁快就上到去呢個熟悉嘅屋企，我拎條鎖匙出嚟就直接打開咗道門入去，只見我細佬係度睇緊電話。愛盈見到佢就即刻行埋去望住佢:「嘩～小朋友咁細個就玩電話呀，今年幾年級呀？」我聽到之後盡力咁忍住笑意。但見細佬用一個仇視嘅眼神望住我，然後托一托眼鏡，轉用鄙視嘅眼神望住愛盈。「我今年中一...」「佢由細到大都生唔高...哈哈」結果我都係忍唔住笑佢，因為諗起佢中一都仲係矮過老母，而且老母仲要堅持送佢番學嘅畫面，真係幾得意...「希，番到喇？過嚟幫手拎啲餸出去呀！」,老母嘅聲音從廚房傳出。之後我就入咗廚房幫佢手。「嘩！你高咗咁多嘅?!食咗咩藥嚟?!」,老母驚訝咁講。「你都後生咗」唔係講笑，佢個樣比起之前真係又後生咗，可能係因為少咗一個大麻煩，輕鬆咗好多嘅關係，而家望落比起我老母更似我家姐，得番一兩條皺紋,同埋佢嘅外貌同身高咁多年嚟都保持得好好。「太得閒呀嘛～」之後我就幫佢拎啲餸出去，一出到去就發現愛盈已經幫我哋set好咗枱。「你眼光真係好」老母滿意咁笑住講，而我只用一個淺笑回答佢。呢餐住家飯，好快就食完，途中我發現原來愛盈同老母都幾好傾，而且老母望落都幾鐘意愛盈，睇嚟我嘅擔心都係多餘...「希，過一過嚟。」老母突然叫我出露台...

我出到露台，閂好道門之後就見佢挨住欄杆望住月亮。「今日係你生日，生日快樂」「...嗯」「我有啲嘢想送俾你....」之後佢係佢衫袋入面拎咗個護身符出嚟，外貌同日本嘅御守一樣。「呢個係你出世果陣，你阿爺交俾我，叫我係適當嘅時候俾你...我諗而家應該係適當嘅時候喇，見到你大個仔咗咁多。」佢望住我講，係呢個時候，月光啱啱好映照到佢臉上，我發現...雖然佢個樣後生咗，但係佢嘅眼神...顯示出佢嘅寂寞同掛念。有咁多年無遇到過真愛...而且我搬走咗，原来佢...一直都比我想像中辛苦。呢啲時候我諗唔到啲咩安慰嘅說話，只係俾咗一個擁抱佢，因為比起再多嘅安慰說話，一個擁抱反而更溫暖。「我以後多啲番嚟食飯」「乖...」之後我將護身符好好咁收好之後就出番廳，一齊傾咗陣閒計之後就番咗屋企，話說個衰仔送畀我嘅生日禮物竟然係張百佳五十蚊卷...佢話佢係贏咗個電競比賽攞番嚟...所以我都同佢講咗句快高長大。「做好安全措施呀！」老母係我哋就之前仲不忘咁樣同我哋講。出咗門口之後，愛盈就天真咁問我，「auntie話咩安全措施呀？我哋晚晚都鎖好門架喎...」我係佢耳邊細細聲咁解釋俾佢聽，聽完之後佢就紅都面晒。「aun...auntie真係呀！」佢好怕醜咁講。好快我哋就上咗巴士，坐好咗之後我就拎個護身符出嚟認真咁睇一次，上面只係簡潔有力咁寫住一隻字－命阿爺俾我嘅嘢...無記錯嘅話老母好似講過佢係我啱啱出世無幾耐就飛咗去台灣定居，因為我阿嫲係果個時候啱啱過身，究竟呢個護身符，有咩意思...

「咩黎架？」愛盈望住我個護身符好奇咁問。「護身符嚟，我阿媽話係爺爺俾我嘅嘢。」「嘩～咁有心思嘅，係喎！我都有個驚喜要比你！」「俾咩我，送你個人俾我？」佢聽到之後就笑住咁挨落我心口上面。「番到去你就知...嘻嘻。」講完之後佢仲要用隻手指係我心口上畫圓，搞到我震咗震。「有古怪...」我摸住佢個頭講。跟住大約十五分鐘之後，我哋就番到屋企，番到去嘅時候都只係九點幾，然後愛盈就懶神秘咁叫我係客廳等佢。之後佢就慢慢咁係房行出嚟，而且背後仲收埋咗啲嘢。「你嘅禮物～」只見佢係身後拎咗件24號Kobe嘅波衫畀我，而且係球員版，質量非常之好。「你點知我鐘意佢架？」「我之前見過你半夜睇佢啲精華片呀嘛～」「嘻...多謝...」當我諗企起係身錫佢一啖嘅時候，佢竟然無啦啦坐喺我大髀上面，之後仲要用雙手環抱我條頸。「仲有嘢要俾你...」我吞一吞口水，盡量保持住理性。之後佢就拎咗張類似禮物卡嘅嘢展示係我面前，封面係一張我之前打社籃嘅相。「送埋俾你～打開睇下呀。」之後我就聽住佢講打開咗呢張嘢，入面有佢偷拍我嘅相同埋一段文字，講嘅嘢大概就係佢愛上我嘅經歷。「呢張嘢...我要擺喺夾萬。」我望住佢雙眼，燦笑住咁講。講起上嚟，我都好耐冇咁笑過。

「愛盈。」，我望住佢雙眼。「做乜呀？」，佢有啲呆。「我哋上去。」之後我就拖起佢隻手行出門口。「上...上去？」「天台。」希望咁樣可以營造到浪漫嘅氣氛。之後我哋就搭前往天台嘅樓層，話說呢度原来計埋天台都只係得十三層。所以我哋都好快就上到去，呢度比我想像中大好多，仲要有個花園係度。「所以...你帶我上嚟做乜？」「聽講咁樣會浪漫啲呀嘛...」其實我都係突然之間諗起可以咁做，因為我覺得兩個人坐係天台望月亮應該會幾浪漫。係我仲諗緊可以係度做啲咩嘅時候，愛盈突然打斷咗我嘅思考。「點解前面會有個紙箱係度嘅？」佢疑惑咁望住前方講，因為有個紙箱擺咗係花園嘅入口，而且個紙箱仲要好大個。唔係呀嘛....「我...我哋行過去睇下先。」一路行緊嘅同時，我個腦亦都一直係到默念入面嘅唔好係隻貓，雖然我係好鍾意貓，但係養貓嘅支出好大架，再養多隻嘅話我應該車都無錢搭...點知行到淨番兩三米嘅距離個陣，箱入面突然出煙。我哋即刻衝埋去，望入個紙箱，先發現...入面係一個男人，而且手上拎住個杯麵。見到佢嘅時候，我嘅第一反應竟然係「我無錢養一個麻甩佬」...可能我已經開始有啲心理陰影。果個男人見到我哋之後，就係個箱入面企起身，然後行出嚟。只見佢係呢種天氣下竟然身穿背心短褲，而個樣望落都有三字頭，俾人一種滄桑嘅感覺。「你好。」佢伸出手打算同我握手。「你好...請問你係到做乜。」「我唔小心激嬲咗我老婆，跟住佢叫我聽朝先好翻去...」佢摸一摸自己個頭尷尬咁講。「咁你都幾...淒涼。」「幾嘅...係呢我叫王戴肅，啲人都叫我大叔，你唔好見我個樣咁呀，其實我今年先三十咋。」大叔...「我叫葉正希，佢係黃愛盈...」當我諗住講埋佢嗰陣，突然有把聲傳嚟。「老公～我掛住你喇～」跟住就有一位望落廿幾歲嘅清秀女性衝埋嚟攬住佢。「老婆，我知錯喇，返去啦好冇？」「好～」跟住佢哋就準備離開，大叔臨走之前用一個單眼嘅神態對我舉起拇指，仲做咗個口型。...求婚加油...？佢係咪誤會咗啲咩...不過呢兩公婆都幾...恩愛。

等陣...佢唔記得拎返走個紙箱...拎返去俾憶奇佢哋算。但係而家有啲咩可以做...我記得通常喺天台播歌會好浪漫，但係我個歌單淨係得啲憂傷嘅歌...我望下周圍，可以打磨時間嘅嘢就只有個花園，但係我同時發現咗啲比較特別嘅嘢，令我對呢個花園好有興趣。「我哋入去花園睇下？」「好呀！」然後我哋就慢慢行入花園，走入呢個被花朵包圍嘅小空間，係呢度，無其他人會打擾我哋。我帶佢走到吸引到我目光嘅嘢前面。「咩黎架？」,佢同平時一樣，對任何嘢充滿住好奇心，又唔會令人厭煩，以佢平常可愛嘅聲線問我。「梔子花。」,我觀察住眼前呢種花講。「咁有咩特別？雖然係幾靚。」,佢側一側頭。我拎起旁邊寫住可以免費領取嘅乾花，放到佢手上，然後為佢解答道:「梔子花嘅花語係...」「永恆嘅愛，我對你會不離不棄」,我接住講。雖然呢啲說話有好多好多人講過，亦有好多人都做唔到，但係我約定咗人嘅嘢，一定會去做，呢個係我嘅原則。只見愛盈聽到之後，塊臉開始慢慢泛紅。「你...搞到好似求婚咁架...」的確喺呢種時候求婚好似好浪漫，但係而家都仲未係時機，而且我無任何準備。「諗多咗喇。」,我笑住咁輕輕拍一下佢個頭。不過下次嘅話，可能就真係。

我哋喺入面睇咗陣之後，就出返去，坐咗喺地下上面。我哋一齊抱膝，抬頭望向漆黑一片，唔似電影入面，只得一兩粒星星嘅夜空，仲有一個大概得番四分之一嘅月亮。儘管呢個景觀一啲都唔浪漫，但我反而覺得幾有意義，因為咁樣先係香港，唔靚嘅夜空，唔靚嘅一大班「人」，有陣即使係都市中都可以感受到大自然，但最緊要嘅係，照耀呢個地方嘅嘢，唔係燈光，係一種精神，信念。「希希～」愛盈打斷咗我嘅思考。「你覺唔覺得呢...有少少凍呀？」，佢攬住自己雙臂咁講。因為頭先我突然拉佢上嚟，所以佢本來着緊嘅外套仲係樓下，而佢身上只係得一件單薄嘅衛衣，明顯比唔到溫暖佢，但我都唔可以好似啲電影男主角咁，比件衫佢著，因為我都淨係著咗一件衫，而且而家都十一點，肯定會越夜越凍。但係我突然又醒返起，大叔留咗個紙箱係度唔記得咗拎走，所以我索性拎佢過嚟，將佢整成一個長方形，然後我哋兩個就可以坐入去，雖然正面都係無嘢遮住，但係一定程度上都可以保到下暖。之後我就用咗三分鐘完成咗呢個計劃。搞掂之後我哋就二話不說坐咗入去先，果然幾有用，比起頭先暖咗好多。跟住愛盈就成個人挨落嚟，兩個人一齊等到新嘅一年，唔需要刻意展開話題，只要陪住對方，就足夠。經過一段短暫嘅等待，終於嚟到咗十一點五十九分，得番十秒果陣，愛盈就興奮咁開始倒數。「十！九！八！六！五！四！三！二！一！一？」佢係咪數漏咗個七....「新年快樂！生日快樂！」，佢好興奮咁攬住我講。「新年快樂」，佢可愛嘅反應令我忍唔住笑咗出聲。「你知唔知...同愛人一齊迎接新嘅一年係咩感覺？」我突然諗起我老豆講嘅一句嘢，儘管我而家都仲係唔鐘意佢，不過，佢竟然講過啲有意義嘅嘢。我唔知點解抬高咗頭，望住果個唔完整嘅月亮，心中浮現出一個問題。「你個腦...其實諗緊啲咩？」呢個係我一直都好想問佢嘅嘢，唔係鬧佢，真係只係一個問題。我竟然會覺得可惜，因為我再無機會問佢...愛盈突然吻向我嘅嘴唇，將我嘅焦點拉回佢身上。「抱我返去～」

「抱我返去~」我驚訝咁望住佢塊面,無紅到,應該無醉,然後再伸手摸下佢額頭,都無發燒...「真係?」「嗯!」，佢用力點頭。「咁好啦...」於是我同佢一齊企起身,再用一隻手擺係佢背脊,一隻手放係佢小腿,用一個公主抱嘅動作離開。「好輕...」因為佢實在係太輕,所以我行到口嗰陣忍唔住咁講。「口花花~嘻嘻~」雖然佢講係咁講,但可以明顯咁見到佢流露住好甜嘅笑容。之後我就一直保持住呢個姿勢返到屋企,途中都免不了俾一啲經過嘅鄰居用出奇嘅眼光望住。返到去之後,可能係頭先等咗咁耐都有啲攰,所以我地好快就沖好涼準備訓覺,因為瞓醒之後就係簽書會。大概七至八個鐘之後,即係早上嘅八點半,我就俾猛烈嘅陽光仲有憶奇踩醒咗。好快咁煮好咗個早餐仲有餵埋野食俾兩位主子之後,我同愛盈就換好曬衫準備出門口,目的地同琴日相同。我著咗一件全黑嘅恤衫,再係外面搭件黑色嘅衛衣,而下身就著條西褲再加對板鞋,令自己望落斯文咗好多,而愛盈就著咗一件白色嘅連身裙,仔細精緻嘅縫紉令呢條裙同愛盈搭配得十分完美,誘惑我喺途中係咁忍唔住望向佢。「做…做乜係咁望住我呀...」，佢臉上開始泛起紅暈「你好似隻公仔…」,我伸出左手摸一摸佢個頭講。「好可愛…」，我接住淺笑道。「咁就要錫多啲我喇~」,佢有啲怕醜咁講。「隨時。」,講完之後我就輕輕錫咗佢塊面一下,唔知點解我有啲奇怪,但係凈係對住愛盈先會咁做。係車上打鬧咗一陣之後就到咗站,唔知點解我硬係覺得現場會好少人,而且我仲緊張到隻手有啲震…愛盈感覺到我嘅緊張之後,就緊緊咁握住我隻手。「我陪住你,唔好緊張啦~」我聽到之後只係用一個微笑回答佢...一個帶有自信嘅微笑。

我緊緊拖住佢隻手，慢慢咁行過去書店，但係竟然一轉彎，就見到一條好長嘅人龍，隊伍嘅中間有個直角位，現場應該大概四五十人到...估唔到竟然有人早到過我咁多，我哋慢慢係旁邊行過去，入到書店之後言姐就即刻出嚟迎接我哋。「希...黑貓先生～果然準時！請你坐低然後開始啦～」佢扮到好似好認真咁同我哋講。「咁我呢？」愛盈輕輕咁扯一下我嘅衣袖，用明亮嘅雙眼望住我，好可愛咁問。「你去旁邊睇下書？」「好呀～」跟住佢就以輕快嘅步伐行去書架果邊，安靜咁搵一本書嚟睇，而我亦都要乖乖坐低開始活動。我對排係第一位嘅讀者示意，佢隨即行前拎出佢本書畀我。「黑...黑貓先生!我由細睇你啲故睇到大架!」 眼前嘅男人...年齡應該係我嘅一倍… 「哈…哈哈…多謝…」 然後我將已經簽好咗名嘅書比翻佢,佢拎到就開始,之後用力咁索本書… 「嘩哈哈!我要拎翻屋企鑲起佢先得!多謝!」 奇怪… 跟住就到下一位讀者, 一位帶方框眼鏡,著住格仔衫,孭住一個大背囊,頭髮濕濕地嘅宅男上前。 「灰…灰丑先生!拜託你喇!」 佢係咪去錯地方…而且佢俾我嘅,只係一張硬卡紙… 「唔好意思…你要搵嘅人應該唔係到,我筆名係黑貓…」 我尷尬咁同佢解釋。 「咁呀,你求其簽個名啦。」 佢嘅聲線同頭先差天共地,臉上仲要掛住極度失望嘅表情,態度竟然轉變得咁快… 之後嘅讀者都好正常,冇再好似之前果幾個咁。 直到大概過咗廿個人,一個熟悉嘅人出現係我眼前... 「滿雲零?你咁得閒嘅…」 我望住文青風格嘅佢,有少少驚喜咁問佢。 「反正一陣間我都要上去,而且我本來都諗住黎…」 佢摸下自己頭髮,有啲尷尬咁講。 「多謝,你都加油!」 我望住眼前呢位…朋友,帶住淺淺嘅笑容咁同佢講。 「嗯!」 佢用一個微笑回答我。

跟住之後嘅讀者都冇乜特別，多數都係講句加油，或者問下我關於小說入面嘅問題。「嗰個呢，嗰個廢柴最後溝唔溝喺ig識嘅女仔呀？」「你遲啲就知。」「個結局會係Happy ending定sad end呀？」「我都唔知，隨時都有可能會變。」始終都係要保持返啲神秘感，唔係嘅話會睇得冇樂趣。眨下眼就到咗最後一位讀者，成個活動感覺都算係幾順利，應該....我抬頭打算望下最後一位讀者，思考下洗唔洗比啲特別啲嘅嘢佢，不過諗諗下都係正經啲算…眼前嘅呢位讀者，係一個清秀嘅女仔，身材修長，皮膚好白，應該都有一米六幾，有帶點啡色嘅長髮，容貌都幾可愛，同佢身穿嘅紅色衛衣，仲有黑色嘅修身長褲好襯，應該都吸引到唔少年輕嘅男仔，不過係我眼中都係及不上愛盈。「唔…唔該曬喇！」佢雙手遞出一本小說，有啲緊張咁講。「唔洗。」我接過小說之後望住佢擺出一個微笑，打算令佢唔好咁緊張。之後我就好快咁簽完名，再係下面加多一句「從容面對」。「多謝！」佢講完之後就抱住本小說，急急腳咁離開。最後一位讀者嘅離開，亦意味住今日嘅活動圓滿咁結束咗，我伸一伸懶腰，先感覺到隻手已經酸痛到好似俾嘢緊緊壓住咁樣。執翻好張枱之後我就企起身去搵愛盈，只見佢竟然好難得咁認真睇書，雙耳戴住耳機，好寧靜，好靚…我慢慢行去佢嘅身後，打算俾個驚喜佢，但係竟然俾我發現…佢用本書嚟遮住自己部電話煲韓劇，仲以為佢會真係乖乖地咁睇書。然後我就彎腰，係佢耳邊吹氣。「嘩～！！」佢嚇到彈起咗，然後塊臉紅曬，但又要扮嬲咁望住我。「嚇死人咩！」佢扮惡咁鬧我。我淺笑，將手擺喺佢個頭上面。「曳。」佢聽到之後低一低頭，然後塊臉變得更加紅。「咁...咁我突然就想睇下呀嘛！」聽住佢嘅解釋，我微笑住咁望住佢，佢...係令我笑得最多嘅女仔。睇嚟都可以提早計劃下，果樣嘢。「走得喇～」然後我就拖住佢起身，係臨走之前，我俾咗一張紙條老闆。請佢交俾零。出到門口之後，我問愛盈，「你爸爸媽媽得唔得閒？我想見下佢哋。」「吓...吓？！」跟住佢就打電話俾佢父母，而佢父母竟然好興奮咁叫我哋快啲過去，俾我想像中熱情...「你做乜無啦啦想見家長嘅？」愛盈側一側頭，疑惑咁問我。...好傻。「無，突然想見，你好似仲緊張過我咁嘅？」「因...因為你太突然呀嘛！我都無諗過...」我拖實佢隻手，十指緊扣，然後塊臉靠近去佢度，鼻貼鼻。「有我係度，唔會驚。」之後佢燦爛咁笑咗一下，「嘻～行啦！」「今次到你帶我」我感受住佢手心傳來嘅溫暖，只想一生一世都可以咁，心中卻浮現中一個問題，我...做唔做到？「無論如何，都要做到。」我係心中默唸，然後同佢一齊上巴士。...同一時間，滿雲零滿意咁準備離開書店，但比老闆叫停，然後比咗一張紙條佢。滿雲零睇完之後，用隻手摸亂自己嘅頭髮，然後拎出電話。「果個仔...」佢笑住咁講。－「恭喜...唔爭在俾埋我電話你：XXXX XXXX」－

搭咗大概十五分鐘之後，巴士終於都到咗站，之後愛盈帶我去屋苑嘅閘口，我先驚覺眼前嘅竟然係...「...比...比華利山？」「係呀～做乜呀？」愛盈自然嘅反應同我嘅驚訝成咗好大嘅對比，點解一個住得咁好嘅女仔要搬出去同人迫一個細咁多嘅單位....「無...只係我成世人都冇嚟過呢啲咁高貴嘅地方...」我盡量控制住驚訝表情令自己望落自然少少。「嘻嘻～你好得意呀～」愛盈講完之後輕輕一吻我塊臉，竟然俾一個咁可愛女仔話自己得意，我塊臉好似有少少熱...之後佢帶我行咗大概五，六分鐘之後，終於都去到佢屋企門口，只見佢解完一層指紋鎖之後再輸入密碼，然後再解鎖多次指紋，道門就開咗，返個屋企竟然要咁麻煩...入到去擺好對鞋之後，我哋就去咗客廳，只見一個滿頭白髮，容貌凔桑，但仍保持俊氣嘅男人係到睇緊報紙，而佢旁邊有個望落只有三十歲，皮膚白哲，容貌同愛盈大概有五分相似嘅女人望向我哋，順帶一提佢哋兩個都着住好平凡嘅居家服裝。「返嚟喇小盈～」「媽咪～爸爸～好耐冇見～」愛盈活潑咁行過去攬住伯母，而世伯移開咗少少份報紙，偷偷望咗我兩眼就繼續望住份報紙，不過世伯都幾風趣，竟然會將份報紙上下倒轉嚟睇。「坐啦希仔～」，伯母溫柔咁講。跟住我就坐咗去愛盈隔離，聽佢哋傾下計。「係喇，阿...希，你諗住讀完書做啲咩？」世伯突然放低上下倒轉嘅報紙，望住我雙眼問。「...作家，寫多啲書，改變下時下人們嘅固有想法。」畢竟我仲有好多題材想慢慢寫。「夢想，興趣可以搵到食？」又係呢個現實嘅問題。「夢想只想而不實現終究也只是夢，而實現到賺錢需要時間，首先要令人們明白文字有價。」唔知點解我突然講咗句咁型嘅嘢。「實在太好喇！將個衰女嫁俾你都無問題！嗚～」世伯激動到好似想喊咁。「過...過獎。」

不知不覺，我同世伯一問一答咁就已經傾到六點幾，我發現我哋意外地好傾，雖然年紀差咗三十年，但竟然完全無代溝。而伯母已經去咗煮飯，愛盈都好乖咁跟咗去幫手，真係温馨...希望屋企仲有胃藥。...個半鐘之後，只見枱上全部菜色都係海鮮。「嘩老婆，今晚咁豐富嘅，又蜆又蝦又生蠔嘅？唔通...」「唔好亂諗啦！見...見係新鮮先買返啲咋嘛！」佢哋兩個嘅感情睇嚟維繫得幾好，但愛盈一臉疑惑咁係我隔離聽住佢哋講嘢...真係好傻,但傻得可愛。不過係愛盈屋企食嘅呢餐飯，好似有種溫馨嘅感覺，明明只係簡簡單單一餐飯，四個人，但係個心，好溫暖...食完飯臨走之際，伯母同世伯行埋嚟問我，「阿希仔呀，啱啱聽小盈講，原來你今日生日呀？你有冇啲咩想要？auntie同uncle可以買俾你架！」「係囉，uncle我有唔少錢，你開到聲我一定比到你架！」有錢真係任性...「唔洗喇，我有黃愛盈就夠。」我搭住愛盈膊頭，將佢再拉近自己多啲。「口花花...」，愛盈望住地下，塊臉泛紅，咬住唇咁講。「後生仔總係特別識氹女朋友開心～」伯母對住我哋講完之後睥一睥世伯。「咁我哋返去喇，bye bye 媽咪，爸爸～」「世伯，伯母，bye bye。」我禮貌性咁向佢哋微笑點點頭「嗯，下次再嚟食飯呀～」伯母溫柔咁講。然後我哋就用咗半個鐘返屋企。...沖完涼出到嚟之後，愛盈收埋啲嘢係背後，神神祕祕咁講：「其實呢...我仲有嘢想俾你...」我吞一吞口水，期待佢之後會拎出嚟嘅嘢。

「嗱！」愛盈係背後拎咗一盒嘢出嚟，我用雙手接過 ，仔細啲咁睇，係一盒包裝精緻嘅朱古力，個傻妹竟然就去嘥咁多錢買朱古力...「我知道你係眾多甜嘢入面淨係鍾意食朱古力，所以就用佢嚟代替生日蛋糕啦！嘻～」「...你點知？我好似無講過...」「我日日都...呀唔係！我...我...我問咗阿龍呀嘛！」，佢有啲慌張咁講。「真係？」，我靠近佢塊臉，差唔多鼻貼鼻，然後望實佢兩隻眼講。「嗯嗯！你...快啲試下啦！」，佢移開視線講。「...嗯」之後我係盒入面求其拎咗一粒朱古力出嚟擺入口。好甜....太甜喇...不過...幾好食...「幾好食，係邊買？」「我自己整㗎！」，佢燦爛咁笑住講。「奇蹟...」「嘻嘻...咁你要好好獎勵下我喇...」，佢成個人貼過嚟，用右手手指係我心口上面打轉。我吞一吞口水，係佢頭頂輕輕咁敲一下，雙眼望住旁邊，壓抑住衝動咁講：「...刷牙瞓覺」「車...」，佢嘟起嘴咁講。係佢準備離開果陣，我用右手輕輕咁抬起佢下巴，然後好似蜻蜓點水咁係佢嘴唇上面錫咗一下，佢本來白裡透紅嘅臉頰即刻變到好似番茄咁。「得唔得...」，自己做完之後都有啲怕醜。佢咬住下唇咁點頭，然後衝咗入廁所。係佢刷牙嘅同時，我去咗欣賞係雲海之中偷走咗出嚟嘅缺月，諗返起啱啱返嚟果陣嘅一啲嘢......我哋上咗車之後就去咗上層坐低，我同愛盈係左邊求其揀一行坐低咗，一坐好愛盈就開始瞓覺。上層呢個時間除咗我同愛盈之外就淨係得一個人，而果個人就坐咗正正係我右邊靠窗嘅位置，佢係一個幾清秀嘅男仔，有種書卷氣息，雙眼一直凝視住佢用左手托住嘅Macbook螢幕，然後右手飛快咁敲打係鍵盤上敲打。但係佢突然停低，我而家先睇到佢右手原來缺少咗一隻尾指。「你已經望咗我有34秒，請問有咩事？」，佢用佢雙眼直視住我，眼神中帶有一種憂愁嘅感覺。「無...無嘢...唔好意思。」之後我就移開視線，拎部電話出嚟睇下故。但係果個人...硬係好似有少少熟悉嘅感覺咁......「喂喂～做乜係度發吽豆呀～」愛盈將我從思考中抽離。「冇...我去刷牙先...」「我係床上面等你～」愛盈用一個會引人誤會嘅語氣講。「咳...聽日要返學，你快啲去瞓覺先」「係～」

...只見眼前嘅紅衣少女以電光火石嘅速度用菜刀向我嘅頸部劈去！...已經天光...呢個咩夢嚟....「希希！嗚...」，愛盈突然攬實我，然後開始抽泣。「做...做乜？」，我輕輕咁摸下佢個。「嗚...有個女仔想殺咗我呀！差少少...少少咋！我爭啲就死喇！嗚...」「傻瓜...夢嚟架咋嘛」，我拍拍佢個頭，安慰佢。...等陣...「你...夢入面果個女仔...著咩色衫？」「紅色...」，佢一路捽眼一路講，睇嚟終於開始冷靜返。不過我聽到之後反而打咗個冷震，應該係巧合啫...之後我哋就去咗梳洗，準備返學。係食緊早餐個陣，愛盈突然一臉驚訝咁望住電話螢幕，隻手仲要有少少震。「做乜？」「你睇下呢個...」佢將電話轉向我嘅方向，只見佢原來睇緊連登。畫面嘅最上方寫住：緊急！有冇人琴晚發夢夢見一個紅色衫嘅女仔？！見到呢個標題之後我吞一吞口水，然後繼續睇落去。#2 雪姑七友七個小矮人－紅衣少女...想隊冧我呀！#3 爆肌大叔－CLS我又係呀 佢拎把菜刀想劈9我呀！#4 無汗費嚴－我仲以為春夢嚟架...點知個夢咁真...之後七百幾個留言大概都係差唔多意思。「點...點算呀...」，愛盈緊張咁問我。「唔緊要...可能係有一大部分人諗起啲恐怖嘢然後發啲夢嘅內容差唔多啫，今晚就正常返架喇。」我用平穩嘅語氣同佢講，不過其實個心入面好驚訝同擔心...邊有可能咁巧合...不過我哋都係要乖乖地返學。返到學校之後，只見大部分人都神情緊張，個個都好唔自在，感覺神不守舍咁，就連啲老師都係。到班會嘅時候，個班主任凝重話有啲嘢宣佈，令全班乖乖地咁聽佢講。「今日呢，有個插班生，大家要好好相處，err...佢而家應該係校務處度搞緊啲手續，一陣就上嚟架喇。」「陳sir！男定女架？」，一位係班上比較活躍嘅男同學舉手問。「阿sir係男，插班生係女」「係咪靚女！」，果位男同學繼續問。「你自己睇到咪知囉，不過我都有嘢要問你呀林繼傑！」「係！咩事？」，林繼傑坐返直個人回答。「你做乜著鴛鴦鞋返學呀！」「吓...err，今朝出門口...err...太急，哈哈！」「留堂！」「咯咯！」，係佢哋結束咗愉快嘅對話嘅同時，一個女仔敲完門之後低住頭咁行入嚟，只見佢紮咗一條好長嘅馬尾。「張同學，自我介紹下先啦。」「係...」，佢隨即抬起頭。...原來係佢。「大...大家好，我叫張詩禮，英文名係Alice...你哋可以叫我愛麗絲...」，佢一路講一路用雙眼環視四周，最後目光停咗係我身上，臉帶微笑咁對我揮揮手。有一半嘅同學見到佢呢個動作之後望咗我一眼，然後細細聲咁同隔離位討論，不過令我更在意嘅，係我右邊嘅殺氣...「佢係邊個！」，愛盈鼓起兩邊臉頰，語氣好似好嬲睥住我講。「佢...佢只係一位琴日嚟簽書會嘅女讀者...」，我吞一吞口水講。「真係？」，佢靠近我，臉帶疑惑咁問。「千真萬確！」「信住你先...」，講完佢就坐返好，然後將目光放係愛麗絲身上。最後愛麗絲坐咗係班房最右手邊嘅角落頭位。...同一時間，一位外表有點邪氣嘅男子手托下巴咁望向窗邊，自言自語咁講，「呀...好煩呀～今晚又要去做嘢喇，拉齊～」佢講完之後打咗個喊露，然後轉成伏係枱上面瞓覺。...轉眼間就到咗小息，然而一落堂我就聽到一個幾特別嘅消息。「喂唔係呀嘛，你真係想同「紅眼惡魔」表白呀？聽講佢有女朋友架喇喎。」「聽講啫～」有兩個女仔係班房門口討論。「紅眼惡魔」...「憶奇！唔可以搞希希呀～」...黃愛盈又伏係枱面瞓到成隻豬咁。正當我諗住拍拍愛盈叫醒佢嘅時候，一個身影突然出現我前面。

「黑...黑貓先生...」，愛麗絲突然出現係我面前，頭望地下咁講。「嗯？」，都係俾愛盈瞓多陣算。「我真係完全估唔到黑貓先生原來同我同年，我本来以為你已經廿幾歲...」，佢抬起頭望住我，微笑住講。「哦...其實你係學校都係唔好叫我筆名好啲，仲有其實唔使加先生...」畢竟咁樣有啲尷尬。「唔好意思...請問我可以點樣叫你好？」呢個女仔會唔會太有禮貌...「我叫葉正希，你可以叫我阿希或者希哥之類嗰啲...」，我最唔擅長就係自我介紹...「好嘅！黑...希哥。」，佢露出一個燦爛嘅笑容。「係呢...你有冇女朋友...」，愛麗絲咬一咬下唇，用一個奇怪嘅眼神望住我講。「有。」，我講完之後指一指黃愛盈。「哦...我...我都係去準備下一堂先...」「嗯，你慢慢。」，我微笑住講。之後佢就帶住一個失落嘅表情返位。呢個女仔有種奇怪嘅感覺...不知不覺就到咗放學嘅時間，只見愛麗絲一落堂就走咗。「行喇黃愛盈。」，我執好咗書包之後拍拍佢個頭講。「返屋企？」，佢好似一隻小動物咁，柔弱又可愛咁望住我。「買餸。」「好好好！我要食肉！」，佢興奮咁講。「...你鐘意。」「好閃呀！！！」，阿龍突然轉身望住我哋。「嘻嘻...」，愛盈聽到之後怕醜咁望住地下。「你個瑩瑩呢？」，我邊講邊企起身。「佢今日排球隊練波～我等埋佢先走～」「咁你慢慢，我哋要走先。」「bye～」，佢揮揮手。...同一時間，愛麗絲去咗一個比較少人嘅地方，拎出電話輸入一串號碼。兩分鐘後，一個全身衣物都係黑色，左眼戴住黑色眼罩嘅男人出現係佢隔離。「你好慢呀京叔。」，愛麗絲雙手叉腰咁講。「小姐呀...你唔好成日當我係交通工具啦...仲有我今年先廿四歲...」，京嘆一嘆氣之後講。「求其啦,我好攰呀，快啲送我返去。」，愛麗絲好似一個大小姐咁講。「係...」京隨即啪一下手指，一陣黑風吹過，下一秒佢哋已經係一間別墅入面,到達後愛麗絲隨即急步行返入自己房。...

夜晚食完飯之後，正當我打算去沖涼嗰陣，我留意到電視播緊嘅一個新聞。「一名四十二歲陳姓男子於傍晚時分墮樓亡，警方喺死者所住單位中搵到一張紙條，上面寫住「惡魔的禮物」，相信死者只係崇拜邪教，警方認為死因無可疑。」「好似有啲恐怖...」，愛盈攬住一個咕臣，皺住眉頭講。「有我係度，無事。」，我行過去摸一摸愛盈個頭安慰佢。沖完涼吹完頭之後，我就自己一個坐係客廳，憶奇突然跳上嚟坐係我隔離。「做乜呀你，臉色無啦啦差咗咁多嘅。」，憶奇一邊洗臉一邊講。「唔知...可能有啲攰，有少少頭痛啫。」，我撐出一個微笑同佢講。啱啱係浴室差啲企唔穩冧低，明明本來仲好精神...「咁咪早啲瞓囉～～」，佢打咗個喊露。「憶雪呢？」「佢係窗邊望緊月亮。」，佢講完之後就直接瞓低。「學下人啦你...」...佢竟然即刻瞓著咗。不過我啱啱做過咩黎會無啦啦咁攰...「希希～我眼瞓喇～」愛盈突然將佢嘅下巴擺係我個頭上面，啱啱沖完涼嘅佢散發住一陣香味，打斷咗我思索。「嗯，我一陣就入房瞓。」，我平穩嘅語氣講個頭好痛...「喂喂，你望下我」，佢嘅下巴離開咗我頭頂。「嗯？」，我抬頭望向佢嘅方向，佢竟然...突然錫咗落嚟...「今朝唔記得咗，補返～嘻嘻～」「瞓覺覺～瞓覺覺～」佢一路講一路用輕快嘅步伐行入房。見到佢天真嘅笑容，我嘅煩惱都好似因為佢而消失咗唔少。「呼...瞓覺能醫百病。」係我企起身之後，憶雪行埋嚟跳上梳化，望咗我一眼之後就瞓咗喺憶奇隔離。「早抖。」，我輕聲咁同佢哋講，之後就返房瞓覺。...當我再次擘大眼，已經係朝早五點幾，我細細力咁移開愛盈唔知幾時搭咗係我條腰上面嘅左手，然後靜靜地落床，因為我七點先要叫佢起身。琴晚冇發到惡夢，而且起身之後好似成身都充滿能量...梳洗完之後我就去煮早餐，不過今日好似有啲凍...搞掂曬啲嘢嘅時候已經七點，我好似平時咁入房叫醒愛盈，只見佢一路瞓一路係度啜手指。「起身喇。」，我趴係佢側邊用氣音係佢耳邊講。「嗯～」，佢縮一縮之後發出呢種聲，令我即刻彈返起身。「咳...起身喇黃愛盈。」然後佢就坐起身，捽一捽眼。「刷牙食早餐。」「好～～」，佢一邊打喊露一邊伸懶腰，又令我大飽眼福...返到學校之後，我發現阿峰係我哋班房出面鬼鬼鼠鼠唔知做乜。「做乜呀你？」，我拍一拍佢膊頭。佢嚇咗一嚇，然後發現係我就鬆咗一口氣。「女囉。」，佢用一個理所當然嘅語氣講。「邊個？」佢聽到之後指一指愛麗絲。「等陣先，你之前唔係喺IG識咗個女仔咩？」「佢有男朋友喇。」「哦...」,應該答咩好...「你返去搵你個愛盈啦你。」之後我就被佢推返入班房。

上咗成朝堂之後終於到咗十二點搭九，即係萬眾期待嘅Lunch time。「希仔，今日去邊食呀...最好近啲...」，愛盈毫無元氣咁講，唔講以為佢成個禮拜冇食飯。「近啲...咁茶記」「好...」，佢緩慢咁企起身。「預埋我哋～」，阿龍轉身講。「請問...我去唔去得...」，愛麗絲有啲怕醜咁問。「無所謂～」，愛盈望咗愛麗絲一眼再講。「行喇～gogogo！」，黃愛盈行埋嚟我旁邊，攬住我隻手，突然興奮咁講。掂...掂到...我感覺到自己塊臉好似有少少紅,但係...愛盈望落好似毫不在意。然後直到坐低果陣，我哋都一直保持住呢個姿勢。「我想好奇一下...請問希哥你同愛盈一齊咗幾耐喇？」，愛麗絲坐得好端正咁問。「...九日」，原來得九日...「哦...」，愛麗絲若有所思咁點頭。「不過我哋就好似拍拖拍咗三四個月咁！」，愛盈自豪咁講。「嗯...」，愛麗絲繼續點頭。之後愛盈就毫不羞恥咁開始曬命，係嘢食嚟之前都不斷咁係度講我有幾好，搞到我有啲難為情。「好喇好喇，食嘢。」我輕輕咁拍一拍佢個頭。「係係～」，愛盈望向我甜笑。「真係幸福呢，呢個係咪就係熱戀期呀。」，愛麗絲雙手托下巴，無奈咁講。「哈哈...我嘅熱戀期就係不斷咁做白老鼠呀...」，阿龍苦笑道。「盈～禮拜六要唔要一齊去買嘢呀？」，瑩瑩一邊微笑住一邊搣住阿龍嘅右手手臂。「好呀～希希你會同我一齊去架可？」，愛盈望住我講。「...好...嘅」我好討厭多人嘅地方。...放學之前嘅最後一堂係上英文，個Miss一如既往咁遲到五分鐘，無記錯嘅話佢好似叫做吳凌，望落幾後生，上堂果陣成日會提到一個畢咗業嘅師兄嘅佳績。個師兄...好似係叫Grey。「好喇～今日要quiz呀～係假期前就講咗架喇～」，佢語氣溫柔咁講。聽到呢句嘢之後，愛盈拉一拉我衫袖。「我唔記得咗...」，佢用楚楚可憐嘅雙眼望住我。「唔緊要，你肯定會考得唔錯。」，我微笑道。「...吓？」，愛盈滿臉問號。「即係...自己搞掂佢。」佢理應係會合格，畢竟佢琴日做嘅功課入面有一份其實係我印俾佢嘅範圍題目，而且佢都做得幾好。不過，其實呢啲嘢佢冇可能會知，而且我都預咗佢會唔記得要quiz。「你竟然見死不救...嗚...」「無嘢嘅，今次佔好少分咋嘛。」，我摸一摸佢個頭。無記錯嘅話吳凌講過今次佔咗唔少分，如果炒咗嘅話會好大鑊。「好啦...」，愛盈好似有啲失落咁講。「好喇～分紅海～」，吳凌叫道。學校大部份嘅老師仲有同學都係基督徒，不過都有唔少人同我一樣係無信仰。...眨眼間就已經考完然後放學，不過我有啲嘢想問下人。「阿龍。」，我右手托住下巴，望住前面執緊書包嘅阿龍問。「嗯？」「其實咩係「紅眼惡魔」？」

「...吓？」，佢望落有啲詫異。「嗯？」，唔通係某啲禁忌？「...咁又係嘅，你對學校啲謠言不嬲都無興趣。」，佢一臉理所當然「紅眼惡魔呢，就係一個頭髮同瞳孔都係紅色嘅超級靚仔，身高好似有差唔多米九，性格孤僻，好似無朋友，但冷峻嘅外貌吸引咗好多女仔，不過好似已經有女朋友。」，阿龍好難得一本正經咁講。「咁關惡魔咩事？」，我有啲不解。「因為所有人都話企係佢隔離好有壓逼感，又高大，所以好多人都驚佢。」「其實覺得你同佢某程度上都幾似呀。」「嗯嗯！」，愛盈突然點頭讚同。「邊忽似...」「陰沉，又冷冰冰。」，阿龍用一個理所當然嘅表情回答。「嗯嗯嗯！」，愛盈繼續表示認同。「不過睇嚟佢存在感都幾低，我讀咗三年都未見過佢。」不過紅色瞳孔嘅人我反而係街見過。「呢個好明顯係你問題啦...」，阿龍一臉無奈。「白愁陽。」，愛盈突然講出一個名，睇嚟係回答我頭先嘅問題。「你又知嘅？」，我望住佢問。「啲朋友之前講架，佢哋好似好鐘意佢，不過我無興趣～因為我淨係...」，愛盈突然唔講嘢，而且塊臉好似有啲紅。「嗯？」「淨係對你...有興趣...」，臉頰泛紅嘅佢望住地下細聲咁講，係陽光嘅照射下，佢嘅美貌格外動人，令我嘅心跳好似失咗控咁。「咳...唔阻你哋談情說愛喇，走先。」，阿龍迅速咁離開咗班房。「返屋企喇，你今晚想食咩？」，我摸住佢個頭講，呢個動作已經就嚟要變成習慣。「你整咩我食咩～」「好～」，我繼續摸佢個頭，呢種感覺...真係好幸福。「多謝你。」，我錫咗佢額頭一下，然後微笑道。「做...做乜...」，佢塊臉越嚟越紅。「無，返去喇。」，我邊講邊執書包。我而家...望落應該笑得好開心，真係...呢個女仔嘅魔力真係大。係返屋企嘅途中。「點解你今日會問果個白愁陽嘅嘢嘅？」，愛盈臉上寫滿咗「我很好奇」。係喎...點解我會對一個男人咁有興趣嘅？「純粹係好奇。」「難得喎～」，佢繼續搖晃拖住我嘅果隻手。...某棟大廈嘅天台上，一個紅色頭髮嘅男人係度用紙巾捽鼻。「最近係咪凍咗...點解我係咁係度打乞痴嘅...」，佢望住佢嘅左手邊講。...

朝早六點，我起身之後一直係度欣賞眼前呢位美人，流住口水嘅嘴角，毫無儀態嘅睡姿，緊緊攬住我，將我當做攬枕嘅雙手，真係可愛...我向佢塊臉吹氣，終於成功令佢鬆開手，隻手自由返嘅感覺真係...痺...我落床之後伸一伸懶腰，然後一如既往咁拉開窗簾。今日個天會唔會太陰...而家已經開始落緊毛毛雨。...本來仲諗住炒蛋，睇嚟都係整其他嘢算...「今日無炒蛋嘅？」，愛盈坐低之後望住眼前嘅早餐講。「落雨呀嘛。」，我用理所當然嘅語氣回答。「哦～」，佢扮明咁講。七點搭四我哋就出咗門口，因為呢種天氣通常會比較塞車。「感覺今日會好悶呀...」，愛盈挨住我膊頭，鬱悶咁講。「而且仲好凍...」，佢接住講。「咁樣會唔會好啲。」，我用右手拉佢過嚟，咁樣抱住佢應該可以暖啲...「好...好多人係度架。」，佢細聲咁講,塊臉越嚟越紅。「咁就俾佢哋羨慕。」,我係佢耳邊細聲咁講。「...嗯。」，佢放鬆咁回答。之後我哋就一直保持住呢個姿勢，直到落車。行去學校嘅果一段路，我一直都係愛盈嘅右邊，為咗令佢盡量唔好淋濕。「點解咁凍都要返學架～」，愛盈伏係枱面，悶悶不落咁抱怨道。「無計啦...」，我無奈咁摸住佢個頭。「你哋真係無時無刻都咁恩愛...」，阿龍轉身望向我哋講。「羨慕？」，我左手托住下巴問。「幾架...」，阿龍望落有啲失落。「鬧交？」「...你點知架...」，阿龍語氣有啲驚訝。「寫曬係塊臉到。」「我都唔知點做好...」「講嚟聽下。」「我都唔知佢想點...明明我已經晚晚whatsapp佢，但係佢每次都淨係覆我幾隻字...」，佢越講越失落。...咁樣係鬧交？「你哋平時有冇兩個人獨處？」「有...一兩次。」完全唔似平時熱血又活躍嘅阿龍...「嗯...一陣間佢一返到嚟你就即刻攬住佢。」「吓？」，阿龍有啲不解。「因為...痛...」，愛盈突然用力咁搣我。「唔好聽佢講，其實螢螢佢只係怕醜，只要你平時主動咁同佢主動咁相處多啲就得架喇。」，愛盈溫柔咁講。「竟然係阿嫂比較可靠...」「不過，我會努力架喇！」，阿龍終於有返活力。我望向愛盈，只見佢對住我甜笑。「我都幫到手架～」，佢笑住咁講。「嗯，好叻。」，我輕輕咁拍拍佢個頭。「嘻～」，佢甜笑。

雖然今日嘅時間好似過得特別慢，但我始終都係成功咁捱到放學，今日對比起平時更加平淡無奇，而且休閒，甚至覺得無所事事，大概係習慣咗忙碌，無嘢做嘅時候反而會唔習慣。我同愛盈準備離開學校果陣仍然落緊雨。「呀...」，愛盈摸摸自己書包擺遮嘅位，然而咩都無。「唔記得拎？」「嗯...我而家上返去拎！」，佢一講完就打算跑上班房。「唔洗喇，校工鎖咗門喇。」，我拉住佢個書包講，順勢將佢拉到我懷抱中 。每次抱住佢，我嘅心情總會特別放鬆，而且唔想放開佢。「你係咪特登唔拎走把遮...」，我淺笑道。「邊有...」，佢個頭埋咗係我胸膛上，講嘢果陣有少少暖。「但係你頭先臨走果陣特登望咗下個遮架喎。」，我以調戲佢嘅語調講。「唔～～～」，佢怕醜咁用個頭頂我心口，呢個動作完全唔會痛，反而仲好幸福。「不過無論你有無拎遮，我都要遮埋你。」，我本來就諗住咁做。愛盈聽到之後抬起頭望住我，泛紅嘅臉頰加上清澈嘅雙眼同我對視，令我個心臟跳到差啲要跌出嚟。「咳...兩位，雖然學校容許拍拖，但係呢啲嘢你哋不如返去先做啦好冇。」，校工突然出現係我哋隔離講道。「...sorry。」，我尷尬咁講，然後拖住愛盈隻手開遮離開。「好尷尬呀...下次唔好再係咁喇！」，愛盈大幅度咁搖擺我拖住佢嘅右手。「睇心情。」「哼！」，佢講完之後就提起我隻手，狠狠咁咬落去手臂到。「痛...」，我用精湛嘅演技扮痛。「真係咩...邊度痛？睇下？」，佢一臉擔心咁講。...其實我一啲都唔怕痛。「無嘢呀，傻。」，我淺笑道。「唔～衰人！」，佢鼓起兩邊臉頰道。「咁睇嚟黃愛盈好鍾意衰人。」，我繼續調戲佢。「哼！我一定會報仇！」，佢扮嬲。「咁我期待下。」，我笑住講。...「今晚食咩呀～？」，愛盈興奮咁走入廚房問我。「麻醬烏冬。」，我一邊打開火腿嘅包裝袋一邊回答道。「即係小賣部有賣果隻？」，佢側一側頭問。「差唔多。」，我回想一下再答。「咁...一定係你會整得好食啲！」，愛盈充滿自信咁講。「點解？」，我記得小賣部果啲都幾好食。「因為我老公煮嘢最好食！」，佢自豪咁講。「...老公？咁快就想嫁俾我？」，我輕笑道。「因...因為你咁樣整嘢食果陣真係好型，搞到我口快快就嗌咗老公...」，佢滿臉通紅咁望住地下解釋。「仲心急過我喎。」，我一邊講一邊撈起啲烏冬。「你快啲同我唔記得咗佢！」，佢塊臉仍然好紅。「嗯...盡量。」「一定要呀！」，佢講完之後就出返去坐低。「記成世都得。」，我細細聲咁講。不過...其實有時無嘢做都幾好。

「Go~go~」,愛盈拖住螢螢興奮咁行入商場。「你真係ok呀嘛？」，阿龍係我旁邊問。「無...嘢...都唔係好多人啫...」，我微笑道。點解星期六會有咁多人...而且耳邊充斥住一堆普通話...我同阿龍一直係後面跟住興奮嘅兩人，只見愛盈佢哋突然行入一間奶茶舖。正當我哋諗住跟上去果陣，有個男人突然撞咗埋嚟。「丟！NMSL！」，佢講英文字嘅口音有啲奇怪。聽到未聽過嘅詞彙，我即刻向阿龍求助。「佢講咩？」，我細聲問佢。「NMSL...老母死了？」，佢作出推測。「嗯...節哀順變，好好珍惜眼前嘅其他人。」，我嘗試安慰佢，雖然我唔識安慰人...只見眼前嘅男人對我哋舉起中指之後就急急腳咁離開，睇嚟係諗起啲傷心事。「我想打鑊佢...」，阿龍抱怨道。「佢可能只係太過傷心啫。」，我用平淡嘅語氣講。不知不覺，我就行到咗愛盈嘅旁邊。「嗯嗯嗯嗯嗯？｛你哋咁慢嘅？｝」，佢邊飲邊講。「啱啱...安慰咗一個傷心嘅人，雖然好似失敗咗...」，我尷尬咁講。「吓？」，愛盈滿臉疑惑。「啱啱有個男人同我哋講NMSL，但唔知係咪講錯嘢，所以佢嬲爆爆咁走咗。」，阿龍幫我回答。「佢係鬧緊你哋...」，螢螢滿臉無奈咁講出佢今集第一句對白。「...我無聽過果個詞語...」，我充滿困惑。「芝麻人係咁...你都係唔好知好啲。」，愛盈苦笑道。之後我哋就去咗一間賣衫鋪到行，入到去之後我係旁邊等候愛盈。然而有一個望落只有二十歲嘅男人鬼鬼祟祟咁行到愛盈旁邊，拎部電話出嚟然後故意咁整跌佢，前鏡頭正正對住愛盈裙底。正當佢諗住執返起部電話果陣，我撘住佢膊頭，然後係佢耳邊問道：「你覺得一邊膊頭嘅骨碎曬嘅話要用幾耐先好得返？」，我感覺自己嘅語調有啲陰沉。「對...對唔住」，佢嘅聲線係到顫抖。「嚟，笑一笑先。」，我用自己部電話同佢自拍一張 。自拍完之後我就放開佢，只見佢冇拎返部電話就跑走咗。我執起地上嘅電話，果然錄影緊...最後我唔小心就扼爛咗佢。...我係咪又大力咗...當我諗住睇下愛盈點樣果陣，就發現佢一早就匿咗去螢螢嘅身旁，一臉擔憂咁望住我，眼裏隱約有點淚光。我行過去抱住佢微微顫抖嘅身軀。「已經...無事喇。」，我溫柔咁講。「...多謝你...」，佢嘅聲線比起平時更加柔弱。「好彩我無激嬲過希仔...」，阿龍係旁邊講。休息咗一陣之後，我哋就繼續行，亦無特別嘢發生。夜晚九點，我同愛盈終於都返到屋企。「你沖涼先定係我沖涼先？定係...一齊沖？」，佢邪笑住問。「你沖先。」，我輕輕咁拍一拍佢個頭。「係～」，之後佢就攞衫入廁所。「呀！！！」，入咗去三秒都無，佢就衝返出嚟。「做乜？」「有曱...曱曱曱甴！」，佢一邊講一邊推我去廁所門口。只見地上真係有隻曱甴係到蠢蠢欲動。...我唯一比較害怕嘅嘢...係大部份嘅昆蟲...我默默閂埋廁所道門，轉身同愛盈講：「都係唔好沖涼住...」「嗯...」「喵～喵呀嗚～｛等我嚟啦｝」，憶奇行埋嚟我哋側邊。我慢慢打開門比佢入去。只見佢直接撲上去！然後將隻曱甴當係玩具咁玩...最後佢張嘴向曱甴咬去！「嗯？」我默默咁用手擋住愛盈嘅視線。「沖涼～」，處理完隻曱甴之後，愛盈就入返廁所。而憶奇...好似仲係廁所入面，都係抱返佢出嚟...我好自然咁打開廁所道門，只見愛盈仍然係到除緊條裙...塊臉漸漸變紅。「sor...sorry」，我極速咁捉返憶奇出嚟然後閂返門。之後我個腦成晚都不斷係到浮現果個畫面...

星期日，比賽嘅日子。「其實你唔洗跟嚟都得...」，我望住旁邊打扮得清新可愛嘅愛盈講。「點得架！我要睇我男朋友打波嘅英姿～嘻嘻~」，佢用理所當然嘅語氣講。「嗯...咁幫我影啲靚相啦。」，我摸一摸佢個頭。「其實你緊唔緊張架？」，佢用小狗般可愛嘅眼神望住我。「呢啲嘢唔會緊張。」，我不作思考直接回答。傾傾下阿龍佢哋都到咗。「行得！」，阿龍士氣高昂咁講。「贏咗有咩拎?」，我抱住手問。「好似係五舊水...」，阿峰諗一諗之後作出回答。「咁快快趣趣去拎咗佢跟住返歸。」，我用沉穩嘅語氣講，呢個係我提高士氣嘅方法。「好好好!!!」，阿龍心中團火感覺越燒越旺。「一講到籃球就成個人唔同曬咁...」，愛盈同螢螢異口同聲咁講。架巴士嚟咗之後，經過大約一個鐘嘅車程之後，我哋終於到咗比賽場地內，啟業運動場。我一邊用紙巾抹乾被口水沾濕嘅右邊膊頭，一邊行過去籃球場。「你個膊頭咁濕嘅？」，愛盈活躍咁問。「係囉，我都想知。」，我臉掛微笑咁搣一搣犯人塊臉。  去到籃球場之後，只見在場只有十幾隊係到...係我觀察周圍嘅時候，一個男人突然拎住支咪行去中圈入面。「咳...由於大量參賽者臨時退賽，所以而家場內只淨低十六隊係到，不過唔緊要！咁樣反而仲刺激，所以比賽會繼續開打！」，佢越講越激昂。「...」，場內冇任何人俾反應佢。「嚟嚟嚟！熱血啲！！！」，佢嗌到走音。「...熱血!!!!!」，場內只有阿龍回應佢。「好！可以準備開始喇！」，講完之後佢就行返去主辦單位嘅位置。「...我去登記先。」，我同愛盈講，然後獨自行去登記處。「你好，請問叫咩名？」，負責登記嘅小姐問我。「....好似未改」，竟然會唔記得改名...「『好似未改』，隊員係葉正希，王許龍同埋...文清峰！好得喇！」，只見佢係名單上面，一隊叫「好似未改」嘅隊伍旁邊打剔。...果然係阿龍。「好～咁俾份賽程表你先！」，佢遞出一張紙俾我。 我粗略咁睇一睇，只見第一場比賽就係我哋，對上「晏啲俾返錢」隊。

距離開波仲有十五分鐘左右，我行返過去佢哋嗰邊坐低，用運動膠帶穩穩咁固定好自己左邊嘅腳踭同膝頭，因為就算擁有可以快速復原嘅能力，但始終對受傷都係有一道陰影。 「開波喇喂！」，阿龍拍一拍我背脊。啱啱綁好鞋帶嘅我抬頭望過去，只見佢已經完全準備就緒。「嗯。」，我企起身，除低運動外套，露出24號嘅Kobe波衫，然後行去場中間。「好～兩邊到齊曬！咁就可以猜包剪揼決定球權喇！」，主持人激昂咁講。我趁主持人講緊嘢果陣，快速咁望一望對手，佢哋嘅身高好似唔矮，三個人大概係，170，176，184，仍帶有稚氣嘅樣貌望落大概係中四。我將目光放返落自己嘅隊伍，只見身穿Fisher波衫嘅阿龍同身穿Gasol波衫嘅阿峰同時望住我。「...做咩？」「你去猜囉。」，佢哋好似達成咗某種共識，異口同聲咁講。「但係我猜包剪揼無贏過喎...」，呢個可能都係一個特點嚟。「咁咪啱囉，贏足全場唔過癮架嘛～」，佢哋再次異口同聲咁講。「Fine...」，我竟然俾佢哋說服咗...對面望落似係隊長，最高果個人充滿自信咁行到我身前...如我所料，今次我又猜輸咗。「打爆你班垃圾細路。」，佢兇狠咁睥住我。「嗯，希望你可以。」，我講完就行入三分線內準備防守。係防守上，我哋跟據對手嘅身高嚟盯防，所以我理所當然係去守176果個。「飛機，你開波。」，對面嘅隊長將個波傳俾170，咁即係170叫做飛機...  之後佢行去176身旁講：「車仔一陣一有位就射波，炒咗都唔緊要，我會幫你拎返板。」 我突然好想知道埋184個名係咪同船有關...「好，咁無問題嘅話比賽可以開始。」，裁判用洪厚嘅聲線講。眾人點頭之後，哨子聲隨即響起，宣布比賽嘅開始。飛機一嚟就直接將個波傳俾車仔，而車仔一早就係三分線外準備好，所以個波一到佢手上就直接起手！可惜我一早就發現咗佢嘅動作，所以輕輕一跳就沒收咗佢粒波。攞到球權之後我將個波傳比三分線外嘅阿龍，然後向籃底嘅左側切入，正當車仔緊緊跟住我嘅時候，我左腳突然用力，再跑返出三分線外嘅四十五度角，阿龍順勢將個波傳返俾我，我做返車仔頭先做過嘅動作，直接起手，但車仔顯然反應唔切，只可以望住我係佢眼前起手。籃球以完美嘅拋物線進入籃框，比分3－0，無記錯嘅話打到其中一邊21就算贏...成功得分之後我望向愛盈，佢竟然......一邊索我件外套一邊望住我...

當佢發現咗我嘅目光之後，就慢慢咁放低件衫，當無事發生過...下一秒，對手嘅拍波聲就將我嘅注意力放返去場上。 佢哋嘅氣勢似乎並冇減弱，係外線接到波嘅飛機冷靜咁指示隊友走位，佢將個波拍到去葫蘆頂，然後舉起左手嘅食指，睇嚟係諗住執行戰術。我即刻加緊對車仔嘅防守，唔俾佢接到波，但係車仔竟然慢慢咁退到落底角嘅位置。再望返去飛機果邊，先發現佢原來係諗住單打身高同佢差唔多嘅阿龍，只可惜阿龍嚴密嘅防守已經令佢停咗落嚟，困難咁搵空位傳波，但係俾阿龍迫到就嚟跌低嘅飛機，只可以格硬出手，結果不出所料咁完全偏離籃框。但係籃底嘅184努力咁孭位，終於拎到少少優勢嘅佢，充滿自信咁跳起，準備攞籃板，不過佔盡身高優勢嘅阿峰輕輕一跳，就係佢眼前收下一個籃板，攞到籃板嘅阿峰望到冇望就直接將個波傳到三分線外，最後俾阿龍巧妙咁接住咗。阿龍接到波之後即時望向籃框，膝頭微曲，準備起手，而飛機同時跳起，阻止阿龍得分！然而阿龍喺飛機跳起後即刻停止動作，向籃底嘅方向突破，最後係罰球線快速咁進行拋投！「唰！」，籃球應聲入網，比分5－0。籃球落地後，184拎起個波，然後傳俾仍然企係底角嘅車仔，而車仔竟然因為分心而接唔實個波，最後白白咁失去難得嘅球權。「發乜吽哣呀你件垃圾！成碌木咁企係度有春用咩！」，184似乎忍無可忍，大聲咁責罵隊友。「sor...」，車仔豪無歉意咁講。「頂...我嚟守果條友，你去守個高佬！」，佢行前將車仔推向阿峰。「吓...但係...」  「我話點就點！」，因為184嘅態度，我覺得佢幾適合叫做惡霸。「嗶！」，裁判用哨聲示意阿龍可以係邊線開波。我望一望阿峰，佢即刻明白到我嘅意思，上前做一個pick，穩穩咁擋住咗惡霸，我順勢切入，阿龍同時將個波傳到籃框右上方嘅位置，係一個啱啱好嘅位置...「磅！」，一個Alley-oop，輕鬆簡單咁完成。「痴線...佢明明...只係同我差唔多高...」，惡霸嘅氣勢好似被大幅減削弱，而且好似有少少腳軟。   「大鑊...」...－係比賽開始嘅兩個鐘之前－著住寬鬆睡衣嘅愛麗絲，坐係別墅客廳嘅梳化上面，一邊食薯片一邊睇動漫。「嘩嘩嘩！兩兄弟拍埋一齊好型呀！」，愛麗絲全神貫住咁望住電視嘅畫面。「咳...大小姐」，別墅內嘅老管家，亞柏突然出聲。「嗯？」，愛麗絲嘅視線仍然冇離開電視。「你之前唔係話...今日有比賽要打咩？」，亞柏聲線溫柔，將愛麗絲當係孫女咁問。「...我...我驚我勁得濟！係咁贏曬會悶呀嘛，所以我都係決定唔去！絕...絕對唔係唔記得咗！」，愛麗絲心虛咁講。「好...」，亞柏一臉無奈，準備離開。「嗚...嗚...唔好呀...」，愛麗絲突然開始啜泣。「咩...咩事！」，亞柏極速咁衝返去愛麗絲身邊。「艾斯...唔好呀嗚...點解呀...」，只見愛麗絲原來係因為動漫入面嘅角色而喊。「...你...慢慢...」，亞柏鬆一口氣之後離開。

「大鑊...比賽可唔可以入樽？」，我望向裁判。只見裁判點一點頭，然後吹哨示意比賽繼續。然而惡霸嘅心態好似已經崩壞咗咁，不斷埋怨隊友，令佢哋成隊人都再無心機打，結果最後不出所料，我哋以21-0贏咗第一場嘅比賽，惡霸佢哋輸咗之後就即刻離開咗會場，令我無機會知道佢叫咩名。之後遇到嘅對手，實力都係差唔多，所以我哋亦一路無阻咁打入咗決賽，冠軍就係眼前。係決賽即將開始之前，我問阿龍：「贏咗會有咩獎品？」「好似係1500蚊現金，一對精美嘅情侶鎖匙扣。」，阿龍雙手撐腰回答。「個鎖匙扣係咪有啲多餘...」，阿峰嘅動作同阿龍一樣。「一陣果對鎖匙扣歸我，千五蚊你哋兩個自己分」，我學佢哋雙手撐腰。「無問題啦～」，佢哋兩個同時回答。「好！決賽準備開始！請雙方球員上場！」，主持人保持興奮咁講。我哋行到中圈位置，然後主持人繼續講：「到齊嘅話，就等我介紹下雙方嘅球員先啦！」「首先係『拎硬冠軍』隊！佢哋嘅成員相當犀利呀！有學界小前鋒評價中第二名，身高188嘅鄧伸！學界中鋒第六名，身高有米九嘅熊王男！同埋學界第八控衛，身高177嘅程解顧！」，主持人望住名單讀。「而家睇下『好似未改』隊先!佢哋嘅成員係身高172嘅阿龍！194嘅阿峰！同埋186嘅希哥嘅！」，好彩頭先要求咗個主持人唔好講全名，同埋無講過我哋嘅排名。主持人介紹完我哋之後就請我哋去包剪揼決定球權，結果都係一如既往咁猜輸咗。開波之前，對手圍埋一齊手疊手，然後大嗌：「俾佢哋睇下我哋呢種球星嘅實力！」，鄧伸嗌完之後自信咁睥住我。 「今場...認真打。」，我對自己嘅隊友講，然後淺笑一聲。「哼！緊係！」，阿龍燦笑。「贏咗之後去食壽司！」，阿峰亦一樣，露出笑容。

所有人準備好曬之後，鄧伸就準備開波。「嗶！」，哨聲一響，鄧伸就望向程解顧，做出傳波嘅動作。然而粒波並無離開佢隻手，佢做完假動作之後極速咁收返嚟起手！「啪！」，我喺佢準備起手果陣拍走咗粒波，奪走球權。「好慢。」，我望住眼神有啲詫異嘅鄧伸，用左手將粒波傳比右邊四十五度角嘅阿龍。阿龍接到粒波之後，係一秒間就已經將粒波拋咗去籃框嘅左上方，亦係阿峰嘅上方。「磅！」，阿峰輕鬆完成攻勢。「又嚟...究竟佢哋係咪真係中學生嚟。」，在場有觀眾開始討論。「仲以為會好勁...」，阿峰邊講邊企好防守。再次獲得球權嘅鄧伸，再無好似一開始咁囂張，紮實咁張粒波交俾程解顧，然後上前單擋，隨後轉身切入禁區要波，程解顧住意到之後就用力咁傳粒波俾佢，然而一直跟住鄧伸嘅我，無可能會俾佢輕易咁完成到，所以我踏前一步伸手拍走粒波，而粒波啱啱好俾三分線外嘅阿龍接到，佢隨即快速而標準咁起手！因為程解顧完全反應唔切，最後只能望住粒波伴隨住清脆嘅穿針聲進入籃網，比分5－0。「連隻手都特別長，佢臂展會唔會有米九...」，我再次聽到觀眾討論我，無記錯嘅話我最近一次度好似係196...「唔...唔緊要！慢慢打！」，鄧伸再次開波，今次程解顧跑到鄧伸嘅身後，接到波之後用鄧伸嘅身軀阻擋防守，順利起手！籃球擦板，巧妙咁進入籃框，對手終於入咗佢哋嘅第一球波，但亦會係最後一球...籃球落地後，阿峰即刻將佢傳返出嚟，我係左邊三分線外嘅 四十五度角接到之後直接起手，鄧伸快速上前嘗試阻擋我，然而我將起手點提高咗，所以依然無阻咁成功起手！「八比三。」，係我講完後不出一秒，粒波就以完美嘅弧度進入籃框。「勁到咁守條毛咩...」，我又聽到同一位觀眾係度討論我。五分鐘後...比分已經去到18－3，只要再入多球三分就可以攞走冠軍，然而對手仍未放棄，越嚟越認真對待每一球。係鄧伸打算再嚟多次頭先成功出手機戰術果陣，我提早拍走咗佢粒波，輕鬆奪得球權，我將粒波帶咗出三分線後望咗阿峰一眼，佢明白咗我嘅意思之後，敏捷咁跑到三分線外嘅左邊底角，我將粒波傳俾佢，佢接到之後用標準嘅姿勢出手，今集第一次出現嘅熊王男無預料到佢會咁做，最後只能白白望住冠軍離去。「嗶!嗶～～」，裁判以哨聲宣佈比賽結束，雙手握手之後，主持人就直接出嚟宣佈賽果。「好！先頒發季軍！恭喜『我要成為海賊王！』隊獲得季軍，獎品係三件隨機嘅NBA球員T恤！」「跟住亞軍係『拎硬冠軍』隊！恭喜你哋獲得一箱嘅Gatorade能量飲品！」「最後就係冠軍！就係葉正希，王許龍同埋文清峰嘅『好似未改』隊！恭喜獲得千五蚊現金同埋一對情侶鎖匙扣！」，大鑊...「咦...個名好似有啲似曾相識喎...」，有觀眾講。「等陣先！我知佢哋點解咁屈機喇...」，另一位觀眾嗌咗出嚟。「學界第一嘅小前鋒兼分衞，控衛，同中鋒兼大前鋒...點樣輸呀...」，佢接住講。「係度見到學界第一...感覺好夢幻呀！」我哋係一陣吵鬧之下拎到獎品，然後準備離開。返到去場邊，我直接著返果件已經充滿咗愛盈氣味嘅外套，反正頭先都無乜出到汗。「黃愛盈，過一過嚟。」，我叫道，佢隨即心虛咁行埋嚟。「送俾你。」，我笑住將鎖匙扣嘅其中一條送俾佢，鎖匙扣係佢最鐘意嘅動漫，One Piece入面一位角色嘅公仔。「呢個係...」，佢接過鎖匙扣之後驚喜咁望住佢。「路飛，你之前話過你好鐘意佢。」，我微微屈膝，令雙眼同佢係同一個高度上，然後燦笑。「咁你果個呢？」，佢好似小朋友咁，既興奮又好奇咁問。 「艾斯！」，我拎出自己嘅鎖匙扣。「嘻！多謝～我真係好好好~鐘意呀！」，佢行前攬住我。「遲啲我哋...一齊去搵埋薩波啦。」，我係佢耳邊講。「嗯！」，佢攬得更加大力，我嘅身體亦因為佢而越嚟越溫暖。「咔嚓！呀...唔記得熄聲添...」，螢螢慢慢咁收埋部電話，然後匿去阿龍身後。「...一陣send比我。」，我微笑住講。「好～食飯啦去！」，阿龍精力充沛咁講。「咦...阿峰呢？」，阿龍提起佢。「我想要女...我想要女...我好想要女呀...」，只見冇乜存在感嘅阿峰踎喺角落頭，用手指對住地下畫圈圈。「叮！」， 阿峰部電話響起鈴聲了。佢拎出嚟望一望，然後尖叫：「嘩!!!係女呀!!!女呀!!!」「真係...」，我同阿龍同時搖頭苦笑道。

食完嘢之後，我哋一行出舖頭嘅門口，就有一陣寒風無情咁迎臉吹埋嚟。「都八點幾...返屋企啦...好凍...」，阿峰磨擦雙手手掌取暖。阿峰啱啱講完，其他人就紛紛表示同意。道別之後，我哋就各自行唔同嘅路返去。係前往巴士站嘅路上，愛盈一直對手掌呼氣取暖，而我嘅身體因為能力嘅關係，好似自動適應咗呢種天氣，但我始終唔可以俾佢凍親。「凍嘅話...」，我拖起佢隻手，同佢十指相扣。「就拖實。」，我將佢隻手放入我件外套嘅衫袋入面。「嘻～你隻手好暖。」，佢將佢隻左手放埋入嚟。「咩動作嚟...哈...」，我笑道。睇嚟由唔知幾時開始...我都俾佢嘅快樂傳染咗。係歡笑間，我哋已經返到屋企。「你去沖個涼，休息下先啦～」，愛盈㩒一㩒我僵硬嘅膊頭。「嗯。」，我微笑後摸一摸佢個頭。「咔。」，攞完衫入到浴室之後，我鎖好對門。「呀...嗄...」，我背靠門坐低，雙手抱住左邊膝頭，忍耐痛楚咗一段時間嘅我已經再無辦法控制，相信表情都已經變到好猙獰。「果然...用咗能力都係未可以完全復原。」，我細細聲咁自言自語，因為痛楚不斷來襲，已經連思考都有啲辛苦。我維持咗呢個姿勢起碼十五分鐘，先可以再次企返起身，然後拖住軟弱無力嘅身體去沖涼。沖完涼吹埋頭出嚟之後，我再次努力打起精神，坐係梳化等埋愛盈沖完涼就可以去瞓覺。「好攰...」，我放鬆全身，望住天花板發吽哣。視線開始慢慢縮細，身體亦越嚟越無力...係呢種時候，一堆負面嘅思想突然湧入腦袋中。「我只係想...有個人可以...」，我嘅身體慢慢失去重心，準備瞓喺冰冷嘅梳化上面。「攰喇？」，一把溫柔嘅聲音係我耳邊傳嚟，感覺...好溫暖...我慢慢打開眼，只見擁有天使般臉孔嘅愛盈，微笑住凝視我。突然一陣鼻酸，雙眼嘅視線，漸漸模糊，臉頰不斷俾溫暖嘅嘢劃過。奇怪...我...喊緊？淚水不斷係眼眶中湧出，我幾多年冇係其他人喊過面前喊過...?好似...有記憶以嚟就未試過...「可唔可以...攬...住...我...」，我沙啞咁講出。「緊係可以。」，佢溫柔嘅聲線...令我嘅淚水更加失控...「以後...唔使咩都自己忍住架，知道未呀，至少係我面前，你就做返真實嘅葉正希啦。」「...嗯。」「辛苦曬你喇，一直以嚟。」「...嗯...」，我緊緊咁攬住佢。呢一晚，我好似喊下喊下就直接瞓着咗，兩個人就咁樣攬住...係梳化瞓咗成晚。

​「餓呀～餓～」，呢把聲係...憶奇。「而家幾點...」，我打咗個喊露之後緩慢咁坐起身。「六點，我要食飯～」，憶奇跳上梳化講。「嗯...」，我望一望仍然熟睡嘅愛盈，然後去倒糧俾憶奇同憶雪，隻腳仲係有啲酸痛...「又食呢隻?好乾架喎...」，憶奇望住佢嗰兜份量啱啱好嘅乾糧，而憶雪就喺隔離安靜咁進食。「咁咪飲啲水。」，我斟咗兩碗水俾佢哋。「邊有貓會鐘意飲...水...」，喺憶奇講嘢嘅同時，憶雪開始飲水。「...我收返...」，佢終於肯乖乖地去食早餐。搞掂完佢哋嘅早餐之後，就到我去廁所梳洗，入到去之後我即刻照一照鏡，睇下隻眼有冇紅到...睇嚟冇。之後我就同平時一樣，整好早餐，嗌醒愛盈，然後準時出門口搭車。要講有邊度唔同咗嘅話...大概就係比平時輕鬆自然咗。返到課室之後，總感覺...氣氛有啲怪...而阿龍亦喺我坐低咗之後轉身，自動解答我嘅疑惑。「聽講今日有個新嘅實習老師嚟教我哋數喎～」「咁突然？」，我將第一堂要用嘅數學書擺喺枱面，然後伏喺上面。「本來個阿sir好似話係移民咗去外國。」，佢繼續解答。「唔怪得之今日啲氣氛咁樣...」，佢哋好似期待緊某啲嘢咁。「聽講係個靚仔喎～」，阿龍打住喊露講。「無興趣...」，我合埋眼打算休息一陣然後不知不覺就完咗早會，準備上數學堂，喺老師嚟之前，愛盈正努力咁喺本書上面畫畫，而我仍然伏係枱面休息。突然一陣輕盈嘅腳步聲進入班房，然後一道男聲響起：「大家好，今日開始會由我嚟教數。」，呢把聲好似係邊度聽過...我微微抬起頭望向佢，只見一個身材高挑而且望落幾精實​嘅男人背向我哋，喺黑板上面寫緊嘢。「我叫...」，佢放低支筆，然後轉身望向我哋，順便展示佢啱啱喺黑板上面寫嘅三隻字。「滿雲零。」，佢微笑道，然後掃視我哋所有人，最後將視線停係我身上。我笑住對佢細動作咁揮手，佢見到之後笑住咁摸一摸自己個頭，而我注意到佢右手手掌纏住咗繃帶。自我介紹完之後，佢就開始認真教書，同好多老師唔同，佢教書嘅時候總係會令人感到精神，內容亦唔生硬，同平時朝早頭兩堂嘅氣氛好唔同。喺落堂之後，佢示意叫我跟佢出去。「你唔係讀緊大學架咩？」，我一出到去就直接問。「悶得濟嘛，而且啲嘢我一早就識曬，所以咪返嚟試下教書。」，佢平淡咁講。「就係咁簡單...?」「係呀，而且又賺得唔少。」，佢講完之後輕笑一聲。「係喎...我一陣要開會，下次再講啦。」，之後佢休閒咁行樓梯上去。佢都幾...自由。正當我諗住返班房嘅時候，我見到愛盈俾一個身型壯碩嘅師兄跟住，而愛盈見到我之後直接小步跑埋嚟。「喂～你飛咗嗰隻廢柴嚟同我拍拖好過啦，我又有錢，又係跆拳道隊隊長，點係佢呢種垃圾比得上架。」，嗰位師兄態度輕浮咁講。「師兄。」，我出聲。「點呀...呀...」，係佢回答嘅同時，我鍊住佢條頸，然後將佢個人舉高少少。「請你唔好搞我女朋友。」，我望住眼前不斷掙扎嘅師兄，微笑道。喺佢望落好似就斷氣嘅同時，我鬆開手，令佢跌低，無力咁坐喺地下。「唔好再俾我見到你。」，我保持微笑講。「係...係嘅...」，佢狼狽咁逃走。「嘻...返去喇。」，愛盈攬住我隻手講。「嗯。」，我點一點頭，然後喺佢毫無防備嘅瞬間吻向佢嘴唇，同時對佢本來嘅所有追求者作出警告。「...你好卑鄙呀...」，佢滿臉通紅咁抿笑道。之後嘅堂，都係同平時一樣咁悶，眨眼間亦夠鐘放學，返到屋企亦好快就食完飯。「希仔～～」，準備去沖涼嘅愛盈，係房入面嗌我。入到房之後，只見佢一臉煩惱咁望住個衣櫃：「做乜？」，我問道。「呢幾日係咁落雨，所以我而家冇衫可以換...你有冇衫可以俾我著住先呀？」，佢扁一扁嘴之後講。「我記得我個櫃桶仲有幾件之前著過中碼嘅衫，你求其拎一件嚟著住先。」，我指一指最底嘅櫃桶。「yeah～」，佢打開櫃桶搵咗陣之後，喺入面拎咗一件全黑色嘅恤衫出嚟，然後用力咁索咗一下，唔怪得之我啲衫成日都有啲位皺皺地...「唔該曬～」，佢用甜美可愛嘅聲線講，然後就走入浴室沖涼。喺我睇咗一陣書之後，佢就沖完涼出嚟，只見佢嘅臉頰因為熱氣仲有少少紅暈，加上因為吹得太馬虎而仲有少少濕濕地嘅中短黑髮，而且身上只係著住一件差幾個碼嘅黑色恤衫，襯托佢除咗身高之外都接近完美嘅身材，令我個心臟都就嚟頂唔順。我放低本書，企起身，行去佢臉前，右手㩒住佢左臉道牆，雙目直視佢講：「我忍唔住喇...」只見佢吞一吞口水，身體僵硬咁望住我。「我要幫你吹乾啲頭髮佢。」，之後我就拖返佢入去好好咁吹乾佢個頭。一齊睇咗陣動漫之後，我哋就返房瞓覺。瞓咗落床半個鐘之後，愛盈已經完全進入夢鄉，而我仲係度諗緊今日發生嘅嘢，喺我望向佢嘅同時，佢突然轉身，白滑無瑕嘅後頸出現喺我眼前，可能係因為衣著嘅問題，佢而家望落比平時性感好幾倍，我個嘴好似出於本能咁自動張開，然後用犬齒輕輕咁咬咗佢條頸一下。「嗯...」，熟睡嘅佢突然叫咗一聲，令我嚇咗一嚇，亦清醒返，再次面對眼前嘅美景，我咬一咬自己手臂，就開始瞓覺。第二朝，愛盈一邊摸住條頸，一邊喺廁所行出嚟問：「希仔～點解我條頸紅咗一忽仔嘅？」「係...憶奇...憶奇咬嘅。」，我指住一臉問號嘅憶奇。「哦～」，之後佢就坐低食早餐。「你...」，憶奇行埋嚟講。「兩個罐罐。」，我用心靈感應同佢講。「哼，成交。」

我叫已霧,係傑鳴中學新聞學會嘅副主席，呢個學會除咗每個禮拜一嘅週報之外,日日都係做一啲九唔搭八嘅野。「霧仔～」，主席一邊攤喺梳化打機一邊嗌我，佢叫古紗花，係大我一年嘅中五師姐，而且仲係級花，不過個人懶到爆，又鐘意點我做嘢。「嗯？」，因為今日係星期五，所以我一邊較對下個禮拜嘅週報一邊回應佢。「我突然有個idea！」，佢坐起身，雙眼發光咁望住我。「又係啲咩呀？」，我繼續較對。「書包突擊檢查！」「吓？」，我比佢呢個似乎可行嘅諗法稍微吸引到。「即係喺週報到印多一頁，用嚟寫一啲學校入面比較多人識嘅人，書包入面有啲咩！」「又好似唔錯...咁要搵邊個先？」「嗯...葉正希啦！」，佢諗一諗之後答。葉正希...用佢嚟做第一個好似唔錯，睇嚟主席佢都唔係完全廢曬...「好～咁你快啲去搞掂佢啦，我瞓陣先～」，佢講完之後就攤返喺梳化。我都係收返...上咗差唔多半日堂之後，我選擇喺第二個小息去搵葉正希，去到佢班房門口，只見佢哋班房入面只係得幾個人，佢坐喺窗邊嘅位置睇緊書，而佢隔離嘅應該就係佢女朋友，喺度瞓緊覺。我直接行去佢隔離，開始我嘅任務：「得唔得閒幫手做啲嘢？」，咁樣講係咪有啲無禮貌。「...好。」，佢竟然爽快答應咗。「我係新聞學會嘅副主席，想睇下你個書包入面有啲咩特別嘢，然後寫喺週報到，介唔介意？」佢點一點頭，然後放低本書，再將個書包擺喺枱面。「...跟住要做咩？」，佢企起身問。「嗯...我睇下入面有啲咩就得。」佢嘅書包成個都係全黑色，前面，中間，同背部嘅側面各有一條拉鏈，我小心咁打開佢書包最前嘅一格，只見入面有一幅無鏡片嘅圓框眼鏡，一包紙巾，三條綁頭髮嘅髮繩，同埋...「M巾？」，我疑惑咁問。「...預備定比我女朋友，佢成日唔記得嘢。」，佢望一望佢熟睡嘅女朋友再講。呢個就係花式放閃？睇完閂返好之後，我就打開中間，最大嘅一格。...頭先見佢個書包好似都有啲重量，佢可能係個好學嘅人都唔定。只見入面整齊咁擺好咗幾本教科書同工作紙，佔咗一半嘅空間，然後用一個file隔開咗...「一堆朱古力？」，我再度疑惑。「朱古力...好食。」，佢認真咁解釋。「都...幾特別下...哈...」，我邊講邊拉返好條拉鏈。最後就係背部側面，擺到嘅嘢比較少嘅位置。拉開拉鏈之後，入面淨係放咗一本簿，我拎出嚟睇咗一下，上面佈滿咗密密麻麻嘅文字，之前聽講過佢係一個有出書嘅作者，令我以為佢只係一個比較幸運嘅天才，但估唔到...佢喺背後付出嘅努力，竟然多得可怕...「嗰本無記錯嘅話係上個禮拜寫。」，佢突然出聲。「只係一個禮拜...就寫滿曬成本簿？」，我吞一吞口水。「嗯，好正常嘅事。」，佢用理所當然嘅語氣回答。諗唔到要點樣回答嘅我，默默咁擺返本簿入去，然後拉好拉鏈。「唔該曬，要做嘅嘢已經完成咗，你下個禮拜有興趣嘅話就睇一睇週報。」，我微笑一下之後轉身離開，返去學會嘅活動室。一入到去，主席就一臉充滿好奇咁問我：「點呀點呀！順唔順利？」「非常順利。」，我回答道。「哦～話說葉正希份人點架，我聽人講佢又靚仔又聰明又高大，好多女fans架喎。」，佢趴喺梳化講。「嗯...幾有趣，而且係個值得尊敬嘅人，同埋幾有魅力。」，我正經咁回答。「嗯～反正我都係無乜興趣。」，佢一路碌電話一路講。「話說。」，我望住佢講。「嗯？」，佢抬起頭望一望我。「你條裙，小心啲好。」，因為我哋學校女同學嘅校服係水手服嘅關係，所以條裙通常會比較短。「你...你睇到曬?!」，佢迅速坐起身掩住條裙。「主席你童心未泯呀。」，我講完之後輕笑一聲，平時比佢蝦得多，而家終於有機會可以報復下。「衰人！」，佢將梳化上比較硬嘅一個咕臣掉過嚟，精準咁命中我嘅頭部。痛...

「好，今日就上到呢度，無問題嘅話就落堂喇。」，小息鐘響起之後，雲零咁講。其他大部份人聽到之後都開始離開班房，而當我諗住去個廁所嗰陣，雲零示意我去門口到。「搵你嘅。」，佢講完之後就行返去教師枱執嘢準備走。只見門外有兩個女仔喺度，外貌，身形，身高都係一樣，唯獨是髮型唔同，一個係普通馬尾，一個係雙馬尾，應該係雙胞胎嚟。「咩事？」，我問道。「因為校慶嗰日突然加咗一個環節，要搵兩個靚仔嚟跳舞，而我哋第一時間就諗到你，所以想請你幫下手！」，雙馬尾講。「跳舞嘅話...我完全唔識...」，而且無記錯嘅話十一號就係校慶...「唔緊要啦，我哋相信你學得識架喇，另外我哋想搵多一個同我差唔多高嘅靚仔，有無推介？」，馬尾講完之後就直接喺名單上填咗我個名。「好似幾得意咁喎，老師參唔參加得?」，雲零突然行埋嚟好奇咁問。「得！雲零sir嘅話應該都會有好多人鐘意嘅，咁就決定係你哋兩個啦！」，馬尾將雲零個名填埋喺名單上面。「咁搞掂曬我哋就走先喇～bye～」，雙馬尾好快講完之後，佢哋兩個就極速咁離開。「...雲零你識跳舞？」，無法拒絕嘅我，只好做好呢個任務。「嗯?唔識呀。」，佢輕鬆咁講。「咁我哋點跳...」「學下就識架啦。」，佢講完之後就走咗返教員室。「咁啱嘅？我校慶都要同團人跳舞喎。」，愛麗絲經過講。「哈...辛苦曬。」,我苦笑回答。無端端又多咗樣嘢做...放學之後，嗰兩個女仔又過咗嚟，而且仲帶住雲零。「邊個嚟架。」，愛盈問道。「搵我去跳舞嘅人。」，我喺食飯嗰陣同愛盈講咗自己要喺校慶跳舞嘅事，佢聽到之後興奮咁話要企最前錄低佢。「呢四日入面，你同雲零sir每日放咗學之後都要練習呀，加油喇～」，雙馬尾講。「而家跟我哋落去舞蹈室啦～」，馬尾接住講。「星期五唔係放假咩?都要練?」，雲零問道。「係呀～個阿sir仲話可以練成日㖭～」，雙馬尾回答。「我突然有啲後悔...」，雲零細聲咁講。落到去舞蹈室之後，愛盈話想睇住我練，所以就喺旁邊拎咗張凳嚟坐。擺好咗啲嘢之後我就企出去，面對住間房塊鏡。「話說...我要着住校服練?」，我突然醒起。「係呀～嗰日要着嘅服裝都係差唔多咋嘛～」，我透過塊鏡嘅反射，見到馬尾回答我。「係跳咩舞？」，雲零企喺我旁邊問。「應該就係韓團嗰啲。」，雙馬尾回答。正當我諗住問個阿sir幾時嚟嗰陣，道門突然被打開，隨後係一個大叔行咗入嚟。個大叔好似幾熟口面...王戴肅？地球到底係幾細...「咦hi！估唔到喺到見到你喎～」，大叔對我揮一揮手。「好～咁而家就開始練習啦！」，佢拍一拍手講，估唔到佢係教跳舞...

「好～咁就開始練唱歌啦！」，大叔講。「唱...歌?」，我同雲零異口同聲咁問。「無謂再關心你～我沒資格慰問你～」，唔知邊個嘅電話突然響起鈴聲。我擰轉身望一望，只見雙馬尾拎起電話：「喂?係，吓?今...今朝講錯咗?校慶係要搵兩個靚仔表演唱歌，最好就一彈一唱?!好啦...咁我同佢哋講。」「哈...哈哈...sorry呀，今朝個負責老師同我哋講錯咗，原來係唱歌唔係跳舞...嘻...」，雙馬尾尷尬咁講。「無所謂啦，反正我識彈琴。」，雲零個樣望落輕鬆咗好多。「我唔識唱歌，彈琴，跳舞。」，我回答，雖然淨係要唱歌感覺輕鬆咗啲。「好～咁我睇嚟淨係教唱歌就得喇，話說阿雲零sir彈琴去到幾多級呢?」，大叔和善咁問。「嗯...我淨係聖誕歌。」，雲零回答道。「Lonely Christmas？」，大叔笑住咁問。「We Wish You Are Merry Christmas。」，雲零微笑道。「咳...咁我都係教埋彈琴會好啲...」，大叔苦笑道。因為我哋嘅舞蹈室唔知點解有部鋼琴係到，所以大叔就行去琴前坐低。「咁而家就嚟試一試阿希哥唱歌點樣先啦，求其揀首歌嚟唱下啦。」，大叔望一望我之後問。「浮誇!浮誇!我覺得佢會幾適合唱呢首。」，愛盈嗌道。黃愛盈你係咪玩我...「Ok～咁開始架喇！」，大叔講完就開始彈，我亦迫住要開始唱。聲嘶力竭咁唱完之後...佢作出評語：「嗯...我覺得把聲就唔係幾啱唱呢首，不過我覺得用嚟唱洪嘉豪嘅《十號儲物櫃》應該會幾好。」「而家試下唱一段仔先～」，佢接住講，然後開始彈。我亦盡量跟上：「舊時～傷心多赤裸 現時開心怎樣過 竭力娛樂 埋首工作  仍為快樂未怕忙～」隨住我僵硬咁唱咗陣之後，音樂就停低咗，大叔再作出評語：「好好！就唱呢首啦！」我望一望雲零，只見佢點頭表示可以。「...好，就呢首。」，我回答道。跟住大叔就開始教我唱歌同埋教雲零彈琴，一直教到夜晚七點。喺走嘅時候，大叔提議同我哋一齊行返去，而雲零就自己撘的士，至於雙胞胎...愛盈話佢哋六點幾就走咗。「估唔到你會去表演唱歌喎～」，大叔問道。「因為完全冇機會拒絕...不過總比跳舞好...」，我回答。「幾好呀，就當係燃燒下青春囉!呢種機會好少有架!」，大叔略帶興奮咁講。「...好。」，我淺笑回答道。「不過我都係想聽下《浮誇》呀...」，愛盈忽然講道。「嗰首唔易唱呀...」，我同大叔異口同聲回答道。「係～係～」，愛盈可愛咁回答道。眨眼間...喺幾日嘅勤奮練習後，終於嚟到星期五，亦係最後一日練習，由於放假嘅關係，所以愛盈留咗喺屋企，而我自己一個返學校去揾雲零佢哋練習。我同雲零喺呢幾日嘅磨練下，已經可以複製到成首歌，流暢咁翻唱出嚟，而且雲零因為太快學完首歌點彈，所以仲順便學多咗幾首陳奕迅嘅歌...「好～因為你哋都已經可以好靚咁演奏到首歌，咁而家就要投放更多嘅感情落去，先試下代入首歌嘅感受先，可能會有啲難架，慢慢嚟就得。」，大叔喺開始練習之前先講幾句。「代入...」，我正喺度思索緊，呢首歌所表達嘅感受，再嘗試進入佢嘅角度。「如果覺得有啲難嘅話，我可以教你地一啲技巧架。」，大叔講道。「唔使...」，雲零講。「因為呢個...」，我接住講。「係我哋嘅專長。」，我哋相視而笑，同時異口同聲咁講。

「令每件我都可～擺～放～」,我唱完最後一句之後,鋼琴聲亦隨即慢慢結束。「好!今日就練到呢度啦!跟住就好好放鬆心情聽日盡力表演啦～」,大叔拍一拍手再講。我望向掛喺門口上面嘅鐘,只見喺不知不覺間已經去到三點,無記錯嘅話今日都練咗三個幾鐘,不過總算係做到滿意。「你哋走先啦,我仲要留低搞少少嘢。」,大叔又講。我同雲零點一點頭示意明白,行出學校門口嘅路途上,一班自願返嚟幫手佈置嘅同學喺度燃燒青春,可見呢間學校嘅學生,有幾咁重視校慶呢樣傳統嘅活動,呢股熱血嘅氛圍大概都仲可以維持到成個禮拜。「嗯...呢種感覺都係同以前一樣。」,雲零望住四周勤奮嘅學生,忽然咁講。「以前？」,我問道。「嗯,我以前都係喺度讀。」,佢繼續四處張望。唔怪得知佢喺呢度完全無違和感...行到出學校門口之後,我哋就各自行唔同嘅方向返去。然而當我行到一半嗰陣,我突然聽到前方轉右嘅暗巷傳來一啲奇怪嘅聲音：「咕嗚嗯...格咯...」,係幾把低嚎同進食嘅聲音。「哼,輕輕鬆鬆又一隻。」,仲有一把既低沉又粗獷嘅男聲自言自語。喺可惡嘅好奇心驅使下,我慢慢行近聲音來源,每行近一步一股危險嘅感覺就逐漸喺身體上擴散。終於行到轉角位後,放眼望去,只見暗巷嘅盡頭,大概十米外,有一群狼正兇殘撕咬住一具人類屍體,而旁邊有一個帶住黑色鴨嘴帽,但全身着住輕便運動裝束嘅男人,佢望住嗰群狼進食嘅同時,臉上亦掛住瘋狂嘅獰笑。佢好似感覺到我嘅接近咁,慢慢擰轉頭望住我,然後保持住獰笑講：「又有免費午餐...嘻...」喺見到佢全臉後,我先發現...佢右邊嘴角有一條差唔多乾嘅血跡,然而佢全身毫髮無損。「俾兩個選擇你,過嚟俾我哋食,或者係我哋食咗你!」,佢接住講。「咁我就選擇...拎你嚟試試招。」,我嘴角不由自住咁掛起一絲微笑。我嘅腦中自動閃過一段回憶...喺前幾晚嘅深夜時分,愛盈喺我身旁熟睡嘅時候,我突然從睡夢中脫離,然後腦袋豁然清醒,腦海中更好似安裝咗一個系統咁,一欄數據同技能圖,仲有一個圖鑑瞬間出現係腦袋嘅想像空間中。喺呢幾樣突然出現嘅功能圖表上嘅文字中,可以明顯咁睇得出,佢描述嘅係我喺幾個月前獲得嘅「超能力」,而喺數據上顯示,目前能力已經覺醒到60%,技能方面就有六項,而圖鑑就展示咗我曾經用過嘅動物形態。極簡短咁回憶一下後,我從容咁望住前方正跑緊過嚟嘅六隻狼,準備嘗試使用第一項技能, 呢項技能集結咗各種兇殘肉食性動物喺警告敵人嗰陣嘅氣勢。我緩緩抬起腳,然後用力踩落地下!「獸壓。」,呢個係我啱啱先諗到嘅名。地面竟然裂出一道唔太起眼嘅痕跡,然後眼前一陣無形嘅波動喺空氣中擴散,只見眼前正打算撲向我進攻嘅一群狼,四腳急剎,然後用忠犬般嘅眼神乖巧咁望住我伸脷。...睇嚟呢項技能幾方便,淨係用咗三成力就馴服到幾隻狼,但係仍然企喺暗巷盡頭嘅男人似乎冇受到影響。「我班芝娃娃...竟然背叛我!」,佢咬牙切齒咁講。佢哋係狼...「就俾你睇下...我嘅惡犬潛能!」,佢雙眼突然變成血紅色,然後手掌化爪,帶住一股濃厚嘅殺意衝向我。啱啱馴服嘅六隻狼,一感覺到危險就打算保護我,奮不顧身咁衝向敵人,然而作為原主人嘅惡犬男,反而毫不留情咁對佢哋大開殺戒,眨眼間幾隻狼就已經變成屍體,無力咁攤喺地上,空氣中開始彌漫住血腥味。「...貓,老虎,獅子,50%」,我讀出三種貓科動物嘅同時,身體開始發生變化,雙手嘅指甲稍稍變長同變得鋒利,所有嘅感官亦敏銳咗好幾倍,全身嘅力量源源不絕,身後更好似多咗一條無形嘅尾巴。「你已經俾咗我一個...殺死你嘅理由。」,我望住手腳並用,兼且失去理性衝緊過嚟嘅惡犬男講。

佢就好似一隻失咗控嘅美國鬥牛犬咁，掙獰嘅臉孔上被濺上幾點血跡，嘴邊不斷流出口水，然後張開血盤大口，以高速撲向我！正當我打算作出反應嗰陣，我嘅身體已經自動向左避開咗佢嘅攻擊。只見佢撲擊失敗後，一落地就快速咁轉身，再次向我撲擊。因為嚟唔切再次向旁邊閃避，所以我選擇向前盡量彎腰然後雙手撐地，啱啱好咁避開咗跳高咗嘅佢，我再利用佢因為喺半空中所以成身都係破綻嘅優勢，雙手用力支撐住身體，然後巧妙咁用右腳重重旋踢落佢暴露喺空中嘅右腹，佢隨即被踢飛撞向左邊牆上。然而佢就好似喺戰鬥中唔怕痛嘅美國鬥牛犬咁，喺我企返起身之後，亦跟住企咗起身。喺遭受攻擊之後，佢變得更加兇狠勇猛，而且仲好似有無限體力咁，無間斷咁向我攻擊，令我毫無喘息同反擊嘅空間。然而喺佢嘅一大輪進攻下，佢嘅動作明顯咁變慢咗少少，令我得到思考空間，再次醒起自己擁有嘅技能。面對下一次嘅撲擊，我並無作出閃避，而係舉起右手，作出一個握緊嘅動作，一面橢圓形嘅盾牌即時憑空出現，盾牌有我半個人咁高，而且比我肩寬闊少少，面向我嘅一面有一個握把，正俾我握住，而面向敵人所呈現嘅，係巨型陸龜嘅龜殼。「獸裝。」，呢個都係我啱啱諗出嚟嘅名。因為嚟唔切停低，所以佢就成塊臉正正咁撞落龜盾到，佢嘅兩個鼻孔隨即開始流血，而且仲從口中吐出一隻被撞甩嘅門牙。然而佢仍然選擇不顧一切咁撲向我，今次我用盡全力咁以龜盾撞向佢，只見佢被撞飛幾米後陷入暗巷盡頭嘅牆上，成臉都係血嘅佢雙眼反白，就咁喺牆上失去意識。「點解我唔早啲用呢舊嘢...」，我放低龜盾，行去以大字形陷入牆上嘅佢臉前，右手以銳利嘅指甲化爪，然後對準佢條頸。只要殺埋佢就得，呢啲嘢對我嚟講冇乜難度，而且我有足夠嘅理由...儘管我個腦係咁諗，但我隻手仍不禁震抖，如果...佢係俾人控制，或者威脅...如果...有個人等緊佢返屋企...但係...我唔可以唔殺死佢...「真係咁樣？」，一把聲音突然喺我腦海中響起。「我冇其他方法。」，我回答。我吐出一口氣，然後準備出手。「請你好好咁...」「嚓！」喺我講到一半嘅同時，佢額頭突然上突然出現咗一個血洞。...係子彈？但係我完全冇聽到槍聲，就算係裝咗消音器，正常我都會聽到。「啪嗒！」，我身後突然傳出聲音。我立即轉身警戒，只見眼前嘅...係一個戴住小丑面具嘅男人，身高大概米八，全身着住灰色嘅西裝，頸前嘅第一粒鈕冇扣到，一頭凌亂嘅黑髮，喺面具嘅雙眼上各開咗個窿，應該係為咗方便睇嘢，透過個窿可以清楚咁見到佢猶如大海般蔚藍嘅瞳孔，纏住繃帶嘅右手握住一把漆黑嘅手槍。「初次見面～」，佢嘅聲線帶有一種狂傲嘅感覺。「你想點。」，我做好戰鬥準備嘅姿勢。「嘻～～哈哈哈～無嘢～我只係想食下花生啫～點知最後就忍唔住殺咗你嘅對手喇，真係...嘻哈...唔好意思呀～」，佢邊講邊狂笑。「所以，打定唔打。」，我問道。「唔打～因為如果殺咗你嘅話，我就無有趣嘅嘢睇架喇～嘻～哈哈哈！」，佢嘅笑聲有啲洗腦，不過雖然佢講嘢好唔討喜，但睇嚟應該唔係敵人。「嗯～而家已經冇嘢睇，我都係走先喇～」，佢繼續講。「順帶一提，我個名叫做小丑。」，佢講完之後，就突然開始落雨。「下次再見喇～葉～正～希～」，佢一講完，就喺我面前，雨水中憑空消失。佢到底...又係咩人。我轉頭望一望頭先變成屍體嘅惡犬男，佢竟然喺我眼前...變咗一灘血水...

「咔咯。」「嗯～？返嚟喇？」，坐喺梳化嘅愛盈放低PS4嘅手掣望向我。「嗯，我沖完涼之後就去煮晚餐。」，我微笑道。入到浴室除咗上身衫之後，我望住鏡中反射出嚟嘅自己，啱啱喺外面嘅擦傷，喺返嚟嗰陣已經用能力自愈咗。我緩緩舉起自己仍然震抖緊嘅雙手，震嘅原因，我自己都唔知係咩。係因為要殺人，而感到害怕?緊張?定係...興奮？我思考唔到，因為呢種感覺...就好似係唔屬於自己咁，反而係好似...本能驅使咁樣。「諗咁多麻煩嘢都無用。」，我緊握下拳頭，然後開花灑沖涼。不過呢半年都發生咗好多麻煩嘢...咩潛能，組織，仲有今日嘅小丑，感覺全部嘢都仲好漫長...其實我都幾想同愛盈平凡幸福咁生活落去，不過睇嚟現實都係依舊殘酷，而家做到嘅嘢...只有見步行步，同埋...必須要保護好身邊嘅人。舒暢咁沖完個涼之後，我吹乾個頭之後就行去廚房煮飯，今晚我簡單咁炒咗碟菜，蕃茄炒蛋同埋煎咗幾塊雞胸肉，想盡量健康少少。「嗯～咁清淡嘅？」，愛盈探個頭入嚟廚房望住啱啱煮完餸嘅我講。「最近食得太多唔健康嘅嘢喇。」，我裝好兩碗白飯之後，再整個罐罐俾黑白兩貓。愛盈拎咗兩碗飯同兩碗罐罐出去擺好之後乖乖地咁坐低等我，而我除低圍裙再洗過手之後都出去坐好。「開飯～」，佢用可愛嘅聲線講，然後夾咗兩舊蛋，一舊落自己碗，一舊落我碗。望住佢可愛嘅食相，我不禁淺笑：「嗯，開飯。」感覺每次同黃愛盈喺一齊，煩惱都會自動散去。食完飯一齊洗好碗之後，愛盈就即刻捉我去梳化坐低，然後輕輕捉住我衫袖，抿嘴講：「我哋繼續做埋琴晚...未做完嗰樣嘢啦...」我望一望個鐘，而家已經九點，即係起碼要搞到十二點幾，而聽日十一點先要返到學校準備...「好啦。」，我講完之後望向愛盈，然後伸出右手，拎起佢隔離嘅電視遙控。因為我哋最近呢幾晚，每日食完飯之後都會睇幾集Marvel嘅戲先會瞓，而今日終於都睇到Endgame。一段時間後，電影終於都去到尾聲，只見傷痕纍纍嘅美國隊長，突然聽到右耳嘅小型耳機傳來人聲，摸一摸之後，再次傳來聲音：`On your left.`伴隨住背景音樂嘅響起，突然出現於美國隊長後方嘅傳送門，緩緩走出三個人影，分別係奧歌耶，黑豹，同佢妹妹。「Wakanda Forever.」，  我係心中默唸嘅同時，愛盈含淚咁講。呢一幕，係我哋兩個最鍾意嘅一幕。雖然一早已經喺戲院睇過，但再次見到嗰啲驚喜嘅畫面，都仲係會起曬雞皮。睇曬套戲之後，我伸個懶腰，然後企起身。「刷牙瞓覺啦，黃...!」，未講完愛盈兩隻字，佢就拉我落嚟坐返低。「希...」，佢騎上我大髀，用一種誘惑嘅語氣講 。「做...做乜...」，我吞一吞口水回答。佢望住我雙眼微笑，然後直接錫埋嚟，佢隨即喺我嘴內展開功勢，最後我哋嘅嘴唇，隔咗一分鐘先再次分開「呢個係幫你聽日加油，如果聽日你表演得好好嘅話，我再俾第二啲獎勵你...」，佢喺我耳邊用氣音講。望住同我一樣，塊臉已經紅曬嘅愛盈，我勾起嘴角回答道：「咁你要好好咁準備定獎勵。」

一月十一日，校慶日，或者好聽啲就學園祭。朝早八點，我已經俾憶奇踩醒咗，都好耐冇試過咁晏先起身...之後嘅流程都係同平時一樣，刷牙洗臉煮早餐同埋叫醒愛盈。喺十點半，我拖住愛盈返到嚟學校，只見四圍由有蓋操場去到籃球場嘅攤位已經大致上佈置好曬，唯獨令人擔憂嘅，就係滿佈灰雲嘅天空，感覺一定會落雨...因為約好咗大叔十一點先要上去搵佢，所以我同愛盈就喺有蓋操場到周圍行下。「嘩～螢螢嗰到嘅攤位好似好犀利咁喎！」，愛盈佢興奮咁拉一拉我隻手，雙眼發光咁望住前方螢螢同阿龍負責嘅攤位。無記錯嘅話阿龍都係第一次會喺呢啲攤位到幫手，畢竟以往每年我哋都係三個人喺度無所事事，不過佢應該九成都係俾螢螢拉過嚟幫手。「我去搵螢螢傾下計，一陣夠鐘過嚟嗌我～」，愛盈講完就過咗去螢螢隔離。「睇嚟姊妹果然係重要啲...」，我細細聲咁自言自語道。突然，有人拍咗拍我右邊膊頭，我轉身一望，係一個全身着住純白端正嘅西裝，外貌成熟沉穩嘅男人，而且仲高得可怕...佢可能有兩米都唔出奇。「唔該...請問街舞隊係幾點表演？」，佢用沉厚嘅聲線禮貌咁問。「大概係十二點半。」，我保持警戒回答，因為呢個男人...「哦～唔該曬呀靚仔，我去搵我個女先喇。」，佢微笑一下後就轉身走咗。呢個男人...有股詭異嘅氣味。「希，咁早到嘅？」，雲零嘅聲音喺我旁邊傳嚟，只見佢唔知幾時出現咗喺我隔離。「你做乜喺度嘅？」，我反問返手上拎住一支朱古力味甜筒嘅佢。「我早咗嚟無嘢好做咪喺度行下，跟住呢支甜筒係啱啱有個學生送俾我，但我又唔係好鍾意食雪糕，你要唔要？呀...不過你一陣要唱...」「要，要。」，我不加思索咁點頭答應。「哦？咁俾你。」，佢將支未郁過嘅甜筒遞畀我。「喂，雲零。」，一個着住暗紅色衛衣喺校服外面，深紅色嘅頭髮自然咁露出咗左邊額頭，而且瞳孔係血紅色嘅男人，一邊飲住右手上嗰盒維他奶一邊行去雲零隔離。「哦，陽？好耐冇見。」，雲零望一望身高比我高少少嘅男人，仲有佢嘅右手面講。仔細一睇，佢嘅右手面好似有一道淡淡嘅黑色身影，唔通我...光天化日下撞鬼？嗰個男人用左手喺袋中拎出兩盒士多啤梨味嘅薄荷糖，然後交俾雲零。「最多咪兩三日...嗯？」，佢俾完嘢雲零之後望一望我，然後向我伸出已經冇拎嘢嘅左手。「白愁陽。」，佢睇嚟係講緊自己個名。「葉正希。」，我都伸出左手同佢握一握手，然後回應。呢個俾人稱為「紅眼惡魔」嘅人，感覺都唔係個壞人。「喂～羊仔～返嚟幫手喇喂～」，一把女聲喺不遠處傳嚟。「係喇～」，白愁陽向聲音傳嚟嘅方向回應。「Bye。」，佢望一望我哋兩個講，然後一邊飲住盒維他奶一邊行過去。佢盒奶好似都飲咗幾耐...「雖然佢個樣望落好似有啲惡，但其實係個好人嚟，即係所謂嘅傲驕...掛，呢個係我作為識咗佢幾年嘅師兄感覺到嘅嘢。」，雲零溫柔咁微笑道。「的確，睇得出。」，我一邊撕開甜筒嘅包裝紙，一邊回答。小心咁撕開咗之後，正當我充滿期待咁諗住享用嗰陣，一道再熟悉不過嘅聲音傳入我耳中。黃愛盈迅速咁喺我支甜筒上面咬咗啖。呀...佢肯定會頭痛。「嘶...好撚痛呀嗚...」，果然，佢仲要用可憐嘅聲線配搭上粗口。「嘻...哈哈...抵死...」，我不禁恥笑佢。最後我換嚟嘅，係連環粉拳。

一齊食完支甜筒之後，就已經差唔多十一點，所以我哋一齊上去同大叔約好咗嘅音樂室，一入到去，就見到大叔休閒咁坐咗喺窗邊嘅一張櫈上面㩒電話。「咁早嘅！過嚟坐下先啦～一陣換件衫再練多次就要去後台準備喇。」，大叔放低電話，望向我哋講。「呀～～～」，我一坐低咗之後，走廊外面就有把聲傳入嚟。「嗶～嗶嗶嗶！」，哨子聲？「剎車！到站！」，我好似估到係邊個喇...「嗄...嗄...攞咗嚟喇王sir...」，馬尾同雙馬尾一邊喘氣一邊行入嚟放低一個紙箱。「哦～唔該曬呀～一陣間請你哋飲嘢呀！」，大叔講完之後就行過去拎個箱過嚟。「好！」，佢哋兩姊妹興奮咁回答。 青春...「咩嚟架？」，雲零好奇咁行過去個紙箱隔離等大叔打開。「燈凳！」，大叔為佢打開個箱嘅動作配音，然後拎咗兩套衫出嚟。「個箱淨係得兩套衫咩？明明我哋拎過嚟嗰陣有啲重架。」，馬尾姊妹提問。「呵呵～淨低嘅嘢緊係唔會同你哋講啦，因為嗰個係壓軸嘅神秘大禮！」，大叔閂埋個箱自豪咁講。「咁呢兩套衫係做咩？」，雲零問。「一陣間你哋表演嗰陣要著嘅衫囉。」，大叔用理所當然嘅語氣回答，然後將兩套衫分別遞咗俾我同雲零。「你哋而家換咗佢啦，我去個廁所先～」，大叔講完就出咗去。「唔阻你哋喇～」，愛盈同嗰兩姊妹亦行出課室閂好道門。成間課室突然淨返我同雲零兩個...「嗯？原來係衛衣嚟？」，雲零拆開包裝拎咗件衫出嚟，係一件左邊灰色右邊暗藍色嘅有帽衛衣，左邊心口位清楚咁印咗「傑鳴」兩隻字。佢望一望之後就放低件衫，然後開始解開自己件恤衫嘅鈕。我見佢已經開始換衫，都跟住拎咗件衛衣出嚟，只見我嗰件同佢嘅顏色有啲唔同，我嗰件嘅設計係左邊黑色右邊白色，一樣印咗「傑鳴」兩隻字。我除緊自己套校服嗰陣再望一望雲零，佢已經赤裸咗上半身準備笠件衛衣上去，然而我俾佢嘅上半身嚇咗一嚇。佢嘅上半身，有住精練結實嘅肌肉，身材可謂完美，但令我嚇一跳嘅並唔係佢嘅身材，而係佢背部上...所佈滿住嘅一道道疤痕，其中大部分可以睇得出係受鞭打而成，有幾道甚至係刀疤。我換好咗件衫之後，就忍唔住問佢：「你背脊嗰啲...係點樣嚟？」佢聽到之後，行嚟我隔離，挨住窗邊望天：「我細個嗰陣比較瘦弱，所以成日俾人蝦。」，佢笑住咁講，被灰雲掩蓋住嘅天空，亦突然開始落雨。其實由第一次見面我就已經發現咗，一直喺度偽裝緊，臉上成日掛住嘅笑容，總係帶住難以察覺到嘅憂傷，就好似隱藏緊一啲嘢咁，一直扮演緊一個角色，如果要問點解我會知嘅話，可能就係因為，喺某程度上，我都同佢一樣。「你都...幾忍得。」，我望住窗外講。「大家咁話。」，佢回答，雨勢亦變得越嚟越大。「希望有一日可以見到真正嘅你。」，我望向佢講。「咁...我而家俾少少嘢你睇先。」，佢講完之後，將隻手伸出窗外，攤開手掌。「停。」，佢握拳講。只見窗外嘅雨勢，慢慢變細...最後停埋。「呢個係...」，我吞一吞口水。「潛能，我都有。」，佢收返隻手返嚟，然後望向我講。佢對眼頭先...好似變得淺色咗...

「你係幾時開始有呢個...潛能?」，唔知係咪因為雲零呢個人總係但住一種比較憂愁又成熟嘅氣味，我竟然冇懷疑過佢會有潛能。「嗯...年幾兩年前掛，有一晚突然發咗高燒，然後第二朝就變咗咁樣。」，佢一臉平淡咁講。「所以你嘅能力係可以控制天氣？」，如果佢係同伴嘅話，我絕對會可以安心好多。同埋佢身上由頭先停咗雨之後，就開始有陣怪怪地，唔識形容嘅氣味...強大嘅好奇心驅使我去再聞清楚啲,,,「...你當係啦，應該都差唔多嘅...喂你喺度索咩...」「磅！」，課室道門突然俾人打開咗。「你哋搞咁耐到底喺度做...!」，打開門嘅係我親愛嘅女朋友，而我同時開始感覺到而家嘅畫面有幾大鑊，因為我唔知點解㩒住咗雲零嘅兩邊膊頭，而且仲喺度聞緊佢條頸...愛盈喺衫袋神奇咁拎咗一本簿同一支筆出嚟，然後喺上面飛快咁寫嘢。[size=100]「滿雲零...警戒名單...嘖...仆街...」，佢邊寫邊講。「我咩都無做過...」，雲零無奈咁講。「喂～換好衫就練一練之後去後台喇喂～」，大叔休閒咁行入嚟講。「好。」，我同雲零回應道，鬧劇亦暫時結束。簡單咁練咗陣之後，我哋全部人就一齊去到後台準備。等咗一陣之後，上一 隊表演隊伍嘅音樂慢慢停低，意味住我哋要上台嘅時間終於到咗。「呼...準備好未？」，雲零以冰冷嘅表情問我，但眼神中仍然無法隱藏佢嘅緊張。「嗯...」，我亦同佢一樣咁緊張 。

「好～我哋而家就有請最後一組表演隊伍壓軸出場！」，主持人仍然保持激昂咁講。「佢哋就係被大部分同學稱為失散多年嘅兄弟！滿雲零同葉正希！」，佢介紹完之後，後台人員就示意我哋可以上台。「呀!!!!雲零sir!!!!」 「希仔呀係!係希仔呀!」 「湖人總冠軍!!!!」我哋上到台之後，台下竟然不斷歡呼...話說我係咪聽到有人嗌湖人總冠軍...「咳...咁兩位而家可以開始表演...」，主持人講完之後就將支咪交咗俾我。我望向雲零，只見佢已經坐好咗喺鋼琴前，用眼神話俾我聽可以開始，然後開始彈起前奏。「呢首歌係《十號儲物櫃》，希望你哋會鍾意。」我微笑住講。隨住早已熟悉嘅節奏，我開始演唱。燕尾蝶 亦聽過吧唱片已失蹤 多可怕偶像派球衣 堂堂日版的街霸亦忘掉借誰然後沒有還好溫柔嘅節奏，好有共鳴嘅歌詞。舊時傷心多赤裸現時開心怎樣過竭力娛樂 埋首工作仍為快樂未怕忙未來不敢想太多問題不清楚 大可將錯就錯若世間太過煩瑣 仍舊多簡單是我唔知點解...我個腦入不斷浮現出一段又一段嘅回憶。聖鬥士 發展太慢每一個手辦都天價某雜誌場刊 佔過櫃桶很多格逐層又變成新玩具的架「估唔到會係希哥呀...」，呢句嘢係愛盈嚟到我哋屋企，第一日開始同居生活講嘅第一句嘢。舊時傷心多赤裸現時開心怎樣過竭力娛樂 埋首工作仍為快樂未怕忙未來不敢想太多問題不清楚 大可將錯就錯若世間太過煩瑣 仍舊多簡單是我之後嘅嘢仲有社籃，聖誕前夕嘅表白，愛盈嘅醉酒事件...瑣碎事 很多不理智 或那事實如此一齊去簽書會，見對方嘅家長，慶祝生日，籃球比賽...為誰傷心可唱隻歌用來專心等待下個拼命投入 重溫 嚮往仍為快樂未怕忙舊時空間比較多未來的獎盃 未知低檔高檔願每天有禮物給我陳舊的可執拾過總有各種各樣嘅日常，細微嘅浪漫...而帶呢一種浪漫俾我嘅人...令每件我都 可擺放就係黃愛盈。隨住雲零將首歌嘅​最後一個音彈完，我輕嘆一聲，隨即轉身望向喺後台一直默默咁注視住我嘅愛盈，為今日嘅表演畫上句號：「黃愛盈，我真係好鍾意你，多謝你。」，我好少會咁真誠咁講多謝。「我都係！」，佢燦爛咁甜笑。喺台下觀眾嘅掌聲之中，我同雲零一齊行返後台。一行落樓梯，愛盈就衝埋嚟攬住我。「二百分！」，佢興奮咁講。「點解嘅？」，我淺笑住咁摸一摸佢個頭。「表演一百，表白一百！」，佢抬頭望住我講。「多謝你。」，我輕吻佢柔軟嘅嘴唇一下。「嘻...」，佢怕醜咁淺笑。

相吻過後，我同愛盈十指緊扣咁行去地下，打算行一陣感受下氣氛就返去。「你哋慢慢去玩，我仲有嘢做。」，雲零同我講完之後就孭起自己個袋準備離開。「呀係喇...」，佢突然轉身行返過嚟。「我今日表演得好開心，希望仲有下次。」，佢講完之後伸出右手，握成拳頭，用佢嗰對從來唔會透露自己真實諗法嘅雙眼望住，但呢刻竟然感覺無比真誠。「我都好開心，不過要有下次嘅話可能就有啲難...」，我苦笑道，然後伸出左手握成拳頭，輕輕撞落佢嘅右拳到。「哼，bye～」，佢輕笑一聲，然後轉身離去。雖然雲零矮我少少，但係當佢每次企喺我身邊，都總會覺得佢高過我好多，佢嘅眼神無論喺咩時候都係咁沉穩冷靜...「頭先嗰幕真係好似啲少年漫畫，返去可以畫低佢...」，愛盈突然講嘢，打斷咗我嘅思考。「落去。」，我拖住愛盈行落樓梯。我哋決定由有蓋操場開始行，行過幾個攤位之後就見到白愁陽。「喂，要食章魚燒就過嚟買喇喂，唔算貴，又幾好食，抵呀。」，佢毫無感情咁跟住手上嘅稿讀。「呀痛，搞咩呀你。」，白愁陽咁樣做，所換嚟嘅就係俾佢隔離嘅女仔狠狠咁咬咗佢隻手臂一下。...咬?「我哋繼續直行...」，我扮睇唔到咁同愛盈講。「咦螢螢佢哋喎。」，愛盈指住前面嘅攤位講。「點解佢哋嘅生意好似慘淡咗咁...」，我講，只見佢哋嘅攤位得一兩個客人，雖然佢哋嘅攤位做嘅係「快速素描」，由阿龍招客，而藝術成績係全級第八嘅螢螢去素描，將客人想要嘅嘢畫出嚟。「不如我哋去幫手呀?!」，愛盈積極咁講。「好。」，我望住佢可愛嘅臉容，淺笑回答。而且愛盈唯獨喺藝術我係完全唔會擔心，因為佢係全級第一。「喂～我哋嚟幫手喇～」，愛盈拖住我，帶住興奮嘅小跳步行過去。「全級第一同第二竟然一齊黎幫手同...呢個陣容會唔會太豪華...」，阿龍無奈咁講，順帶一提佢全級排最尾。「好～開工！」，愛盈喺我隔離坐好之後，興奮咁講。

我叫葉正希，廿五歲，職業係作家。因為今日係情人節，所以我理所當然咁走咗落樓下個公園到觀察下各種情侶，順便買咗盒朱古力返去俾老婆。一講起老婆，我部電話就開始喺度震，係我可愛嘅老婆打嚟。「希!煮好飯喇，返到嚟未呀～」老婆軟綿綿又溫柔嘅聲音喺電話入面傳嚟。「喺樓下。」「收到～咁我哋擺定嘢等你！」老婆把聲無時無刻都咁有活力。 「嗯。」我溫柔咁答佢。上到去之後，準備打開門嘅我突然感慨：「原來都喺度住咗十年有多...」 「咔!」道門突然俾人打開咗，隨之而來嘅...「爸爸！」 係村愛，我五歲嘅女。「喵！」 然後係憶奇同憶雪。「老公！」 最後就係黃愛盈，我最愛嘅人。...成個故事去到呢度就停咗，我將視線由黃愛盈本簿轉移到佢本人身上，只見佢一早已經伏咗喺枱面上面瞓到流曬口水。我細細力咁撥開佢額前嘅瀏海，然後喺佢額頭到輕輕一吻。「喂，黃愛盈。」 我盡量溫柔咁叫醒佢。「嗯...?」 佢眯一眯眼答道。「去食情人節大餐。」 「好!!!!!」 佢即刻坐起身，充滿精神咁答我。「話說...」我喺行出房嗰陣問。「嗯?」 佢側一側頭。 「如果生男仔嘅話...叫葉熹形都唔錯。」 我笑住講。「你睇咗我本簿?!」 佢驚訝咁問。「嗯...唔知呢?」 我不禁偷笑。「嗚...」 佢塊臉瞬間紅曬。

「下一位。」不知不覺間，已經到咗最後幾位客人，時間都已經嚟到下午五點正。喺我同愛盈嚟咗幫手之後，嚟排隊嘅人雖然多咗，但因為人手多咗，所以好快就已經冇乜客人。喺最後一位客人都走埋之後，我哋嘅工作總算係正式咁完結咗。「收工！」愛盈仍然充滿精神。我行去愛盈隔離拖起佢隻手，喺佢耳仔隔離輕聲咁講：「我哋繼續行埋佢，好冇？」「嗯...」佢個身震咗一下之後，，塊臉紅紅地咁望住我。正當我同愛盈諗住轉身離開嗰陣，身後傳嚟一把聲。「喂前面嗰對夫妻～」係阿龍把聲。「嗯？」我同愛盈同時轉身。「呢度兩張抽獎券，係你哋幫手嘅謝禮，你哋一陣去阿峰嘅攤位到搵佢抽獎就得架喇！」佢塞咗兩張券俾我。「多謝...」我將其中一張俾咗愛盈。   收到禮物之後我哋就離開咗阿龍佢哋嘅攤位。「你而家想去邊先？」我輕輕力咁撳一撳佢手掌。「嗯...」「不如我哋分頭買禮物俾對方，跟住最後一齊去抽獎呀？」愛盈有啲興奮咁提議。「好，咁半個鐘後喺阿峰嘅攤位等。」我講完之後摸一摸佢個頭，當做獎勵。「嗯!bye bye!」佢活潑咁出發去搵禮物。

雖然係話要買禮物俾對方...但到底要買咩好？希仔佢呢個時候一定係咁諗,而我!黃愛盈作為一個細心體貼又溫柔嘅女朋友,一早就決定好要買咩禮物喇! 跟住落嚟只要一路直行去到近操場門口嗰間舖頭就得喇...咦嗰度嗰間章魚燒好似唔錯，仲要有個勁靚嘅女仔同埋一個飲緊維他奶嘅男仔，好似係叫做白...白咩咩。 「唔該我想要一盒章魚燒。」我行埋去講。「收你二十蚊～」個女仔溫柔咁講。「廿蚊。」我喺銀包拎咗二十蚊俾佢。 「嗯。」白咩咩喺我俾完錢之後，眨眼間就將盒章魚燒放到我手上。佢係幾時整好架...唔理喇，食物到手!繼續冒險!之後唔洗兩分鐘，我就到咗目的地。呢度係一個賣飾品嘅攤位，負責嘅係一個高form嘅師姐。「我想要呢個呀唔該。」我指住我一早睇中咗嘅禮物。嗰個師姐隨即將佢小心咁放入一個盒仔入面，然後交俾我。「二百四十～」「係!」我將一早預備好咗嘅錢交俾佢。禮物到手!「係呢...你覺得...你男朋友點樣呀...?因為而家全校都講緊你哋呢對超sweet嘅情侶，所以我都有啲好奇。」師姐喺我準備走嗰陣突然問我。「點樣？」而家啲人講嘢咁深奧嘅。今晚不如同希仔買外賣返去食呀？話說上次食嗰間茶記都唔錯...「即係...你鍾意佢啲咩...佢有咩優點呀...之類...」「點解鍾意佢...？因為佢係葉正希囉!」我第一時間諗到嘅答案就係呢個。唔...我開始有啲肚餓。「呀...真係有啲深奧呀...」佢尷尬咁笑咗幾聲。「咁我走先喇～」好想食嘢！

雖然係話要買禮物俾對方...但到底要買咩好？...點解總感覺背後有股寒氣...因為未諗好買咩，所以我決定行下睇下有咩適合買俾愛盈。行咗幾步之後，我見到已經換返校服嘅愛麗絲捱住條柱喺度喘氣。正當我諗住無視佢繼續直行嗰陣，佢竟然叫停咗我。「希哥？你喺度做乜？」唔係應該我問你先啱...「買禮物。」「...哦～近門口嗰度有個賣飾品嘅攤位呀！我覺得愛盈應該會幾適合帶嗰度嘅嘢。」「...多謝。」「呀仲有！一陣間如果你見到馬尾姊妹嘅話，請你千祈唔好同佢哋講我喺呢度呀！」佢講完之後坐低休息。「嗯...bye。」我向佢所講嘅攤位行。「omg佢竟然講bye...」愛麗絲細細聲咁講。就嚟去到愛麗絲所講嘅攤位嗰陣，我不幸咁遇到馬尾姊妹。「師兄！」佢哋兩個截停我之後一齊講。「你有冇見過愛麗絲姐姐呀？」雙手攬住奇怪紅色衫嘅馬尾問我。「...佢啱啱話...今日有啲熱...所以就去咗後面個魚池到游水...」我諗到呢個完美嘅大話。「嘻！我今日一定要俾佢cos惠惠！」拎住一頂類似係法師帽嘅雙馬尾講。惠惠?...咁似海洋公園啲熊貓或者鱷魚嘅名。即係愛麗絲要cosplay紅色嘅法師熊貓...或者鱷魚？「呀係喇！呢個送比你同盈師姐影相呀！」雙馬尾講完之後送咗一對貓同狗耳嘅頭箍比我。「...多謝？」「係咁先喇！byebye師兄！」佢哋兩個講。「嗯...」今次我終於到咗愛麗絲講嘅攤位，而且一去到就睇中咗適合送比愛盈嘅嘢。「我想買嗰個，唔該。」「好！你係希哥呀嘛，而家應該全校都識你同你女朋友。」負責呢個攤位嘅女仔收咗錢之後講。「嗯。」「係喇...你鍾意女朋友啲咩呀？」佢又問，同時幫我包裝一下禮物。「因為佢係黃愛盈。」我即刻回答，如果有人問愛盈呢個問題，佢嘅答案應該都係同我一樣。

都差唔多夠時間，去阿峰個攤位嗰邊搵下愛盈。阿峰同飾品攤位嘅距離好近，只係行咗十幾秒就到。「佢果然仲未到...」我行到阿峰隔離講。「又同你條女喺度玩咩遊戲呀？」阿峰望一望我。「話說要唔要買返支潤滑油，見你係我兄弟，計你一支55蚊，買一送一！」佢突然喺身後拎咗支潤滑油俾我。「原價幾多?」我望住佢身後存貨多好似成座山咁嘅潤滑油問。我仲以為佢淨係搞抽獎...「呃...40...一支...」佢尷尬咁答。「我係邊個！」突然有人係我背後掩住我對眼。「黃愛盈。」我無奈咁回答。「回答正確！朕賞你一個攬攬！」佢講完之後用力咁由我背後攬住我。「謝皇上...」我無奈笑道。「咁你諗唔諗住買返支潤滑油呢，你哋夜晚做嗰陣都可以用架。」阿峰繼續sell。「嗯?」我同愛盈反應一樣。「做...腿部按摩!」佢兜。「抽咗獎再諗下。」我遞咗兩張抽獎卷俾佢。佢隨即係隔離拎咗一個箱仔出嚟示意我去抽。「你抽先?」我問一問仍然攬住我嘅愛盈。「好！」佢鬆開手回答道。「我好歹都係抽獎大師嚟...」佢伸手入個箱，然後拎咗張紙仔出嚟，見到張紙上面寫嘅嘢之後即刻變得面無表情。上面寫住:「謝謝惠顧。」「到我。」我求其喺個箱入面拎咗張紙仔出嚟。「果汁糖一盒...」愛盈幫我讀出上面寫嘅嘢。「呢度一盒果汁糖...加十蚊可以買多枝潤滑油喎。」阿峰再sell。「你好煩...」我一邊講一邊喺銀包到拎十蚊俾佢。「呀～多謝多謝！」佢收咗錢之後就塞咗支潤滑油同埋一個用禮物紙包好咗嘅細盒俾我。「咁我哋返去先。」我拖起愛盈隻手 。「bye～」阿峰講。「bye bye 阿...阿...阿方？」愛盈一如既往咁唔記得咗佢個名。出到學校，個天已經黑曬，時間都嚟到七點，我拖住愛盈嗰隻溫暖嘅手慢慢行去巴士站。「今日...好滿足呀，自從遇到希仔你之後，我嘅生活變得越嚟越精彩呀。」愛盈突然講肉麻嘢，令我感覺自己塊臉好似有啲紅。「我都係...」我淺笑道。「食唔食糖？」我接住問。「好呀！」我拎咗頭先盒糖出嚟，係一盒用鐵盒做包裝，好經典嘅一種日本水果硬糖，愛盈倒咗一粒啡色嘅糖出嚟，而我倒咗一粒紅色嘅糖，我哋兩個同時將粒糖掉入口。「嗚...朱古力味...」愛盈擺咗入口之後唔夠五秒就直接咬碎咗佢吞落肚，毫不浪費食物。「蘋果。」我講完之後含住粒糖，但愛盈拉一拉我件衫叫我停低腳步。 我停低望住佢，佢突然鬆開手然後雙手㩒住我膊頭再踮高腳尖，勉強咁錫咗埋嚟，然後......搶走咗我粒糖。然而佢偷咗粒糖之後自己塊臉都紅曬，又默默咁拖返我隻手繼續行去巴士站。 我塊臉好熱。個心跳得好快。佢嘅嘴唇...好甜。不知不覺就到咗巴士站，而且仲即刻有車，喺上層坐低咗之後，我拎出褲袋入面嘅airpods，然後將左耳遞俾坐窗邊嘅愛盈，佢戴好咗之後就將個頭靠住我左邊膊頭合埋雙眼，喺我自己戴好咗右耳嗰陣已經瞓著咗，明明仲含住粒糖...我伸出右手摸下佢柔順嘅頭髮，然後向下游移，輕輕咁托起少少佢嘅下巴，最後慢慢錫落去。...粒糖甜咗。十分鐘之後，架車就到咗站，而愛盈亦喺落車前嘅三十秒醒咗。「嗯...我粒糖呢?」佢好呆咁問我。「你頭先瞓瞓下吞咗。」「吓...咁驚...」佢皺眉道。「無嘢嘅。」我摸一摸佢個頭，笑道。「落車喇～」我再度拖起佢隻手，俾佢行喺我前面然後落車。「呀！」搭緊上屋企嗰陣，愛盈突然大嗌。「做乜?」我有啲緊張咁問。「我哋唔記得咗買飯...」佢回答。「屋企仲有少少菜同雞扒，一陣間攞嚟煮兩碗麵食咪得。」我又笑道。「哦～好彩好彩～」佢回復笑顏。打開屋企道門之後，只見憶奇訓咗喺地下，望落無乜力咁。「我唔得喇...好辛苦...就嚟...餓死喇...」肥到好似個波嘅憶奇訓喺地下背住我講。我幫佢倒咗貓糧之後，佢就好似瞬間移動咁出現咗喺我隔離，連憶雪都係。「我又嚟整嘢食～」愛盈喺雪櫃拎咗兩塊雞扒出嚟之後再攞兩包出前一丁入廚房。「等陣!」我㩒住佢。「我嚟整就得...」「呀呢家多！」佢講完之後就去梳化坐低睇電視。我哋食完嘢之後，就到咗交換禮物嘅時間。我哋一齊坐喺梳化上面，將準備送俾對方禮物擺喺自己隔離。「我同你表白嗰陣，都係呢種時間。」我望一望自己左手戴住，愛盈送俾我嘅手繩，再將視線轉移到眼前嗰個，我最愛嘅人身上。「我聽到你一開始話唔可以嗰陣真係差啲嚇死。」我溫柔咁望住佢嘅雙眼，輕笑道。「因為我本來已經準備好要同你表白先架嘛...」愛盈攬住黑貓公仔，鼓起雙頰望住我。「準備好未？」我問。「嗯！」佢點頭。我哋兩個各自拎出用禮物紙包好嘅禮物出嚟，然後放到對方嘅手上，同時拆開禮物紙，雙方嘅禮物，都係用同一種方式包裝，飾品店嘅盒。佢先打開我嘅禮物，係一隻色澤偏暗灰色嘅戒指，上面刻有一隻黑貓向佢嘅前方，即係戒指嘅左手邊，伸出右手嘅圖案。愛盈望住戒指，臉上泛出淺淺嘅紅暈，嘴角漸漸向上勾起。「你唔可以唔鐘意架。」我望住佢時刻充滿活力，一次又一次咁樣治癒我嘅雙眼，燦笑道。講完之後我就打開佢俾我嘅禮物，係一隻戒指，色澤同我送俾佢嘅一模一樣，然而上面嘅圖案，由黑貓變咗做一隻柴犬，向戒指嘅右手邊伸出左手。「你無時無刻都要戴住佢架!」愛盈笑道。「咁我哋兩個都將佢整成頸鏈，就返學都戴得。」我提議。「嗯嗯嗯！」愛盈興奮咁點點頭。「唔知點解...我哋喺埋一齊明明只有一個月都無，但係就好似過咗十年咁，每一日...每一秒，只要有你喺度，我就好幸福...好滿足，我真係好愛好愛你！」佢接住講。愛盈同我同時將戒指戴落自己嘅右手無名指。戴完之後，愛盈將雙手繞到我嘅後頸，兩個人嘅嘴唇慢慢靠近，然後溫柔咁輕吻一下，因為濃烈嘅愛意湧入頭腦，我哋慢慢變成熱吻。熱吻過後，我哋冇進行到下一步，只係靜靜地相擁。「我嘅世界本來已經變得只有孤獨同冰冷，但係因為你，令我無時無刻都咁有安全感，體驗到咩係家庭嘅溫暖，單純嘅快樂，黃愛盈，多謝你，我愛你，永遠都係。」我將自己嘅額頭貼住佢嘅額頭，慢慢咁講出我心中一直想講嘅嘢。唔知係咪因為太攰嘅關係，我哋竟然保持住咁樣嘅姿勢直接瞓着咗，甚至連涼都未沖，比較早起身嘅我，見到清晨嘅太陽，嘴角竟然隨之勾起，心中只有溫暖嘅感覺。我同愛盈雖然係同居之前就已經相識，而且懈逅得一啲都唔浪漫，但因為同居，因為呢個屋企，將我哋兩個嘅心連繫埋一齊，令對方變成自己嘅世界，無論聽日發生咩事，只要對方喺自己身邊，就已經足夠。「多謝。」我望一望呢個住嘅時間唔長，但已經留低咗無數回憶嘅地方講。「嗯？朝早喇？」喺我心口上面瞓到流曬口水嘅愛盈望住我，呆呆咁問，好可愛。「係，早晨。」我微笑道。「早晨!」愛盈用燦爛又美麗嘅笑容回答我。－全文完－

爛尾，應該好多人都預咗，故事嘅中段因為中二病突然就加咗一大堆嘅超能力，無謂嘅伏筆，結果去到最後基本上一個都冇用過，如果唔係因為奇怪嘅一堆超能力設定，如果只係一個普通嘅戀愛故事，我其實係幾鐘意呢一個結局，平淡，溫暖嘅結束，係我最想做到嘅嘢。最近幾個月更嘅集數少得可憐，除咗係對呢個故嘅點擊率已經唔在乎之外，更係因為厭倦，呢個故可能一早就應該完咗佢，但唔知邊度嚟嘅中二病，令我將呢個故變咗做長篇超能力故，甚至想開第二季，去到最近幾個月先發現，自己嘅能力根本做唔到呢種事，所以對呢個故產生咗厭倦，最後完全諗唔到要點寫，點完，但無理由連一個結局都冇，所以去到最後兩三集，我基本上完全無視曬啲超能力設定，雖然都係爛尾，但已經係我做到最好嘅結局。呢個故會有重製版，但應該都會係兩三年後嘅事。最後都係要同大家講返對唔住，因為爛尾，唔更新。下個故會係一個同同居故差唔多可以話係相反嘅故，大概七月頭開始連載。多謝支持。-超迷你番外-第二朝瞓醒之後，我趁愛盈去咗沖涼嗰陣，打開咗阿峰俾支潤滑油我嗰陣連埋嘅一盒奇怪嘢，一拆開上半部分禮物紙，我就意識到呢樣嘢到底係咩嚟，因為佢logo上面嘅五隻英文字母：「durex 」，雖然有諗過係咪佢買俾自己但唔小心送咗俾我，但睇嚟冇乜可能，因為size係XL，而唔係阿峰嘅XS。但都有可能係之前好興買嚟送俾人嘅嗰隻朱古力，所以我打開咗盒嘢嚟確認，結果入面嘅...係12個套，呢盒嘢...係堅嘅...「希...希仔？唔通係因為琴晚最後冇做到?所以你...」愛盈塊臉開始變紅。「唔係...」「你如果忍唔到嘅話就嚟啦...我...我準備好架喇。」佢塊臉已經紅過個番茄。「唔係！」－完－
《突然有條女同我同居》(冇甜)